"މަގުމަތީގެ ސަލާމަތާއި ރައްކާތެރިކަން" މި ނަމުގައި ސަރުކާރުގެ ހުރިހާ މުއައްސަސާތަކާއި މިނިސްޓްރީ އޮފް ހެލްތް ގުޅިގެން މުޅި ރާއްޖޭގައި އެއްވަގުތެއްގައި ބޭއްވި ހިނގާލުމުގައި ބައިވެރިވެވަޑައިގެން، ރައީސުލްޖުމްހޫރިއްޔާގެ ނައިބު ފައިޞަލް ނަސީމް ދެއްކެވި ވާހަކަފުޅު - The President's Office\n"މަގުމަތީގެ ސަލާމަތާއި ރައްކާތެރިކަން" މި ނަމުގައި ސަރުކާރުގެ ހުރިހާ މުއައްސަސާތަކާއި މިނިސްޓްރީ އޮފް ހެލްތް ގުޅިގެން މުޅި ރާއްޖޭގައި އެއްވަގުތެއްގައި ބޭއްވި ހިނގާލުމުގައި ބައިވެރިވެވަޑައިގެން، ރައީސުލްޖުމްހޫރިއްޔާގެ ނައިބު ފައިޞަލް ނަސީމް ދެއްކެވި ވާހަކަފުޅު\n13 ޑިސެންބަރު 2019، ރިފަރެންސް: SA/NRFN/2019/54\nގަދަކީރިތިވަންތަ اللَّـهُ سُبْحَانَهُ وَتَعَالَىٰގެ ކިބަފުޅަށް ޙަމްދާއި ޝުކުރުކުރަން. ކައު އިތުރު ނަބިއްޔާ مُحَمَّـد رســول اللّـه صـلّى الله علـيـه وسـلّمގެ ކިބައަށް ޞަލަވާތާއި ސަލާމް ލެއްވުން އެދި ދުޢާކުރަން. އަދި މި ޞަލަވާތާއި ސަލާމުގައި އެކަލޭގެފާނުގެ އާލު އަޞްޙާބުން ޝާމިލުކުރަން.\nމާލޭގެ މޭޔަރ، ވަޒީރުން، ޔޫ.އެން. އެޖެންސީތަކުގެ އިސްވެރިން، މި ހަރަކާތުގައި ބައިވެރިވެވަޑައިގަންނަވާ އެންމެހައި ބޭފުޅުން، ދިވެހި ޒުވާނުން، ރާއްޖޭގެ އެންމެހައި ލޮބުވެތި ރައްޔިތުން؛\nއާދެ، އަޅުގަނޑުމެން މިއަދު އަނެއްކާވެސް މަސައްކަތްތަކެއް ކުރަމުން މިދަނީ، މި އަހަރު ކުރީކޮޅު މި ސަރުކާރުން ފެށި، އާދެ، މަގުމަތީގެ ސަލާމަތާއި ރައްކާތެރިކަމުގެ ހޭލުންތެރިކަން އިތުރުކުރުމަށްޓަކައި މި ފެށި ޕްރޮގްރާމްގެ އިތުރު ހަރަކާތެއް.\nއާދެ، އެނގިވަޑައިގަންނަވާނެ، ދިވެހިރާއްޖޭގެ ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް ވެރިކަމާ ހަވާލުވެވަޑައިގަތުމާއެކު، އެންމެ ބޮޑު އިސްކަމެއް ދެއްވީ، ދިވެހި ރައްޔިތުންގެ ސަލާމަތާއި ރައްކާތެރިކަމަށް.\nއެނގިވަޑައިގަންނަވާނެ، ރާއްޖޭގައި މަގުމަތީގައި ހިނގާފައި ހުރި ނުރައްކާތެރި ހާދިސާތަކާއި އަދި މިހާރުވެސް ހިނގަމުންދާ ކަންތައްތަކަކީ، އެއީ އަޅުގަނޑުމެންގެ ރައްޔިތުން އިންތިހާ ދަރަޖައަށް ކަންބޮޑުވާ ހިސާބުގައި ހުރި ކަންތައްތަކެއް.\nއާދެ، އެނގިވަޑައިގަންނަވާނެ، އަޅުގަނޑުމެން ޚަބަރުތަކަށް ބަލައިލިނަމަވެސް، އަބަދުވެސް އަޅުގަނޑުމެންނަށް ޓީ.ވީތަކުން ނުވަތަ އަޅުގަނޑުމެންގެ ނޫސްތަކުން މި ފެންނަނީ ކޮންމެވެސް ރަށެއްގައި، ކޮންމެވެސް ހިސާބެއްގައި، މާލޭގައި، ނޫނީ މާލޭ ސަރަޙައްދުގައި ނުރައްކާތެރި އެކްސިޑެންޓެއް ހިނގައިގެން، މުޅި ޢުމުރަށް އެމީހަކު ނުކުޅެދުންތެރި މީހެއްގެ ގޮތުގައި ބަދަލުވެ، ނުވަތަ ފުރާނަ ދޫކޮށްލަންޖެހޭތަން. އަޅުގަނޑުމެން މިކަމަށް ފުންކޮށް ވިސްނަން އެބަޖެހޭ. މަގުމަތީގައި ދުއްވުމުގަޔާއި، ހިނގައިއުޅުމުގައި އަޅުގަނޑުމެން ވަރަށް ބޮޑަށް ސަމާލުވާން އެބަޖެހޭ. އަޅުގަނޑުމެން މިއަދު މި ކަންތައްތައް، އާދެ، ނަމޫނާއެއްގެ ގޮތުގައި ދައްކައިގެން ނޫނީ، އަޅުގަނޑުމެންނަށް މާދަމާ އަޅުގަނޑުމެންގެ ދަރިންގެ ފަރާތުންވެސް، އަޅުގަނޑުމެންގެ ދަރިވަރުންގެ ފަރާތުންވެސް އަޅުގަނޑުމެންނަށް މި ކަންތައްތަކެއް ނުފެންނާނެ.\nއާދެ، އަޅުގަނޑު މިއަދު ޚާއްޞަކޮށް، ދިވެހިރާއްޖޭގެ އެންމެހައި ޒުވާނުންނަށް ވަރަށް ބޮޑަށް އަޅުގަނޑު އިލްތިމާސް ކުރަން، މިކަމުގައި ސަމާލުވާން. ކަނޑައެޅިގެން އެނގޭކަމަކީ، މައިންބަފައިންވެސް އަދި އެއްވެސް މީހަކު ބޭނުމެއްނުވާނެކަން، މަގުމަތީގައި ހިނގާ ނުރައްކާތެރި އެކްސިޑެންޓެއްގައި ޖެހި، އެމީހެއްގެ ދަރިޔަކު ދުނިޔެ ދޫކޮށްފައިދާކަށް.\nއާދެ، މިއީ އަޅުގަނޑުމެންގެ ކޮންޓްރޯލްގައި އޮތް ކަމެއް. އަޅުގަނޑުމެންގެ މި ރަށްތަކަކީ، އަޅުގަނޑުމެންގެ މާލެއަށް ބަލައިލިނަމަވެސް، އަދި ހުޅުމާލެއަށް ބެލިޔަސް، ދިވެހިރާއްޖޭގެ އެއްވެސް ރަށަކީ އެއީ، އަޅުގަނޑުމެން އެހާ ބާރަށް، އެކަކު އަނެކަކަށް ވާދަކޮށްފައި، ކޮންމެހެން ދާންޖެހޭ ހިސާބުގައި ހުރި ސައިޒެއްގެ ރަށްތަކެއް ނޫން. އަޅުގަނޑުމެން ދާން ބޭނުންވާ ކޮންމެ ތަނަކަށް އާދައިގެ މަޑު ސްޕީޑެއްގައި އަޅުގަނޑުމެން ދިޔަޔަސް، ފަސްވަރަކަށް މިނިޓުން، ދިހަވަރަކަށް މިނިޓުން އަޅުގަނޑުމެންނަށް އެބަ ދެވޭ.\nއެހެންވީމާ، އަޅުގަނޑު ހަމަ ޒުވާނުންނާއި، ދިވެހިރާއްޖޭގެ އެންމެހައި ލޮބުވެތި ރައްޔިތުންނަށް ދަންނަވަން އޮތީ، މިކަމުގައި އިތުރު ސަމާލުކަމެއް އަޅުގަނޑުމެން ދެމާ ހިނގާށޭ. އާދެ، އަޅުގަނޑުމެން ތަފާސްހިސާބުތަކަށް ބަލައިފި ކަމަށްވަންޏާ، ރާއްޖޭގެ ރަށްތަކުން އެކި ގޮތްގޮތުން އިމަރޖެންސީގައި މީހުން މާލެ ގެންނަ އަދަދު އަޅުގަނޑުމެންނަށް ފެންނަން އެބަހުރި. އަދި ރާއްޖެއިން ބޭރަށް ވޭތުވެދިޔަ އަހަރުތަކުގެ ތެރޭގައި މީހުން ފޮނުވާފައި، އާދެ، އެކްސިޑެންޓާ ގުޅިގެން ލިބިފައިވާ އަނިޔާތަކަށް ފަރުވާ ދިނުމަށްޓަކައި ފޮނުވާފައި ހުރި އެ އަދަދުތައް އަޅުގަނޑުމެންނަށް ފެންނަން އެބަހުރި. މިއީ އެއްވެސް ގޮތަކަށް އަޅުގަނޑުމެން އުފާކުރާ ކަމެއް ނޫން.\nއެހެންވީމާ، އަޅުގަނޑު ދަންނަވަން އޮތީ، އެއްވެސް ކަމަކީ ކަމެއް ރަނގަޅު ކުރުމަށްޓަކައި އެކަމުގެ މަސައްކަތް އެއީ، ވަކި ވަގުތެއްގައި ފަށަން އޮތް ކަމެއް ނޫނޭ. ކޮންމެ ރަނގަޅު ކަމެއް ކުރުމަށް ކޮންމެ ވަގުތެއްވެސް ރަނގަޅުވާނެ. އެހެންވީމާ، މިއަދު ދިވެހިރާއްޖޭގެ އެންމެހައި ލޮބުވެތި ރައްޔިތުން، ވަކިން ޚާއްޞަކޮށް، ޒުވާނުން އެބަޖެހޭ މިކަމަށް ވަރަށްބޮޑު ސަމާލުކަމެއްދީ، އަޅުގަނޑުމެންގެ އަމިއްލަ ޒިންމާ އަޅުގަނޑުމެން އަދާކުރަން.\nއެނގިވަޑައިގަންނަވާނެ، ގަވާއިދުތަކާއި ޤާނޫނު ހެދިފައި މި ހުންނަނީ ރައްޔިތުންގެ ރައްކާތެރިކަމަށް. އެއްވެސް ހާލެއްގައި، ޤާނޫނަކީ ނުވަތަ ގަވާއިދަކީ އެއީ، މީހަކަށް އަނިޔާއެއް ދިނުމުގެ ގޮތުން ހެދޭ އެއްޗެއް ނޫން. އެއީ އަޅުގަނޑުމެންގެ އެންމެންގެ ސަލާމަތާއި ރައްކާތެރިކަމަށް ހެދިފައި ހުރި ޤާނޫނުތައް. އެގޮތުން އަޅުގަނޑު ޒުވާނުންނާއި، އެންމެހައި ލޮބުވެތި ރައްޔިތުންނަށް ވަރަށް އިލްތިމާސާއެކު، ވަރަށް އާދޭހާއެކު ދަންނަވަން ބޭނުންވަނީ، މި އެންމެންގެ ރައްކާތެރިކަމަށް ހެދިފައި ހުރި ޤާނޫނުތަކަށް އަޅުގަނޑުމެން ޙުރުމަތްތެރިކޮށްހިތަމާ ހިނގާށޭ.\nއަޅުގަނޑުމެންނަކީ ކުޑަ، މީސްކޮޅު މަދު ޤައުމެއް. ކޮންމެ މީހަކީވެސް، އަޅުގަނޑުމެންގެ ކޮންމެވެސް ތިމާގެ މީހެއް ނުވަތަ ކޮންމެވެސް ރައްޓެއްސެއް. އެހެންވީމާ، އެހާ އެކުވެރި ޤައުމެއްގައި، އަޅުގަނޑުމެން އެކުވެރި ބައެއްގެ ގޮތުގައި އަޅުގަނޑުމެން އުޅެމުންދާއިރު، އިތުރު ސަމާލުކަމެއް އަޅުގަނޑުމެން މިކަމަށް ދޭން އެބަޖެހޭ.\nއާދެ، މަގުމަތީގައި ހިނގައި، އާދެ، މަގު ހުރަސްކުރާ ފަރާތްތަކަށް އަޅުގަނޑުމެން ފުރުޞަތު ދޭން އެބަޖެހޭ. އަޅުގަނޑުމެން ސައިކަލުގައި ދާއިރު، ކާރުގައި ދާއިރު، އަޅުގަނޑުމެން މަޑުކޮށްލިޔަސް، ފުރުޞަތު ދީފައި މަޑުކޮށްލިޔަސް، އަޅުގަނޑުމެންނަށް އެ ދާ ތަނަކަށް އަޅުގަނޑުމެންނަށް ދެވޭނެ. އަޅުގަނޑުމެން މިއަދު މިތިބީ މިކަން ކުރަން. އަޅުގަނޑުމެން މިކަން ނުކޮށް ދޫކޮށްފި ކަމަށްވަންޏާ، ކޮން ބައެއްތޯ މިކަން ކުރާނީ.\nއެނގިވަޑައިގަންނަވާނެ، މުޅި ރާއްޖެއަށް ބަލައިފި ކަމަށްވަންޏާ، އަޅުގަނޑުމެންގެ ތެރޭގައި ބޭރު މީހުންވެސް، ބިދޭސީންވެސް ވަރަށްގިނަ. އެކިއެކި މަސައްކަތްތަކުގައި، އެކި ލެވެލްތަކުގެ މީހުން ވަރަށްގިނަ. އެމީހުންގެ ފުށުންވެސް ކަންތައްތަކެއް ރަނގަޅު ވެގެންދާނީ، އަޅުގަނޑުމެންގެ ފުށުން އަޅުގަނޑުމެން އެ ނަމޫނާ ދައްކައިގެން. އާދެ، އެހެންވީމާ، އަޅުގަނޑު އަދިވެސް އެއްފަހަރު އެންމެހައި ރައްޔިތުންނަށް، އެންމެހައި ޒުވާނުންނަށް ގޮވާލަން، މި ކަންތައްތަކަށް އިތުރު ސަމާލުކަން ދިނުމަށް.\nއާދެ، މާލެއަށް ބަލައިފި ކަމަށްވަންޏާ، އެނގިވަޑައިގަންނަވާނެ މި އަހަރުވެސް މާލޭސިޓީ، އާދެ، ޓްރެފިކް ޕޮލިސް، ޓްރާންސްޕޯޓް އޮތޯރިޓީ، މި ހުރިހާ މުއައްސަސާތަކެއް ގުޅިގެން، ގިނަގުނަ މަސައްކަތްތަކެއް މިހާރުވެސް ކުރެވެމުން އެބަދޭ. ޕާކިންގއަށް ޙައްލެއް ހޯދުމަށްޓަކައި ލިބެންހުރި ހުރިހާ ޖާގައެއް އާދެ، ބޭނުންކޮށް، ފަސޭހަކަމާއެކު ސައިކަލް ނުވަތަ ކާރުވެސް ބެހެއްޓޭނެ އިންތިޒާމުތައް ހަމަޖެއްސުމަށް. އާދެ، މަދުންނަމަވެސް، އަޅުގަނޑު ހަމަ ހިތާމައާއެކު ފާހަގަކޮށްލަން، އަޅުގަނޑުމެންނަށް ފެނޭ، ޕާކްކޮށްލާނެ ޖާގަ ހުއްޓަސް، ފަސޭހަ ގޮތް ބޭނުންވާތީވެ، މީހުންނަށް އުނދަގޫވާ ގޮތަށް ކޮންމެވެސްވަރަކަށް ސައިކަލްތައް، ކަންކަންމަތީގައި އެހެން ބެހެއްޓޭ ތަން. މިއީ އަޅުގަނޑުމެން ހަމަ ރަނގަޅުކުރަންޖެހޭ ކަމެއް.\nއެހެންވީމާ، ހަމަ ޒުވާނުންނަށް ވަރަށް އިލްތިމާސާއެކު އަޅުގަނޑު ގޮވާލަން، މިކަހަލަ ހުރިހާ ކަމެއް އަޅުގަނޑުމެން ރަނގަޅު ކުރަމާ ހިނގާށޭ. އަޅުގަނޑުމެން އެންމެން މިއުޅެނީ މި ޤައުމައިގެން ކުރިއަށްދާން. ތަރައްޤީވެފައިވާ ބައެއްގެ ގޮތުގައި އަޅުގަނޑުމެން ކުރިއަށްދާއިރު، ހުރިހާ ކަމެއްވެސް އަޅުގަނޑުމެން ރަނގަޅު ކުރަންޖެހޭނެ. އަޅުގަނޑުމެން ކުރާ މުޢާމަލާތްތަކާއި، ދުއްވުމާއި، އުޅުމާ، މި ހުރިހާ ކަމަކީ މިއީ އަޅުގަނޑުމެން ރަނގަޅުކުރަންޖެހޭނެ ކަންތައްތައް.\nއާދެ، މި ފުރުޞަތުގައި އަޅުގަނޑު، ދިވެހިރާއްޖޭގެ ދައުލަތުގެ މުއައްސަސާތަކާއި، އަދި އަމިއްލަ ކުންފުނިތަކާއި، އޮފީސްތަކުގެ ވެރިންނަށްވެސް ދަންނަވާލަން އޮތީ، މި ޕްރޮގްރާމް، ތިޔަބޭފުޅުންގެ މުވައްޒަފުންނަށް ގިނަގިނައިން ހަނދުމަކޮށްދެއްވާށޭ. އާދެ، ހަނދާންކޮށްދިނުމަކީ، މިގޮތަށް މައިކެއްގެ ދޮށުގައި ހުރެފައި، މި ވާހަކަ ދެއްކުމަކީ މިއީ، އަޅުގަނޑުމެން ކުރަންޖެހޭ ކަމެއް. ގިނަގިނައިން ބުނެދިނުމަކީ އެއީ އަޅުގަނޑުމެންގެ މައްޗަށް ލާޒިމު ކަމެއް.\nއެހެންވީމާ، އެފަދަ ފަރާތްތަކަށް އަޅުގަނޑު ދަންނަވާލަން އޮތީ، ވަކިން ޚާއްޞަކޮށް، ރާއްޖޭގައި، މާލޭގައިވެސް، އެކި ރަށްރަށުގައި، ވަރަށްގިނަ އަދަދަކަށް ބިދޭސީން، އާދެ، އެކި ޤައުމުތަކުގެ މީހުން ދިރިއުޅެމުންދާއިރު، އަޅުގަނޑުމެން އެބަޖެހޭ އެމީހުންނަށްވެސް ޤައުމުގައި ޤާނޫނުތަކާއި، ގަވާއިދުތަކާއި، އުޞޫލުތަކާއި، އަޅުގަނޑުމެންގެ މި ހަމަތަކާ މި ކަންތައްތައް ކިޔައިދޭން. ހަމައެކަނި ޕިކަޕެއް ދީފައި ނުވަތަ ލޮރީއެއް ދީފައި އެމީހުން ލައްވައި މަސައްކަތް ކުރުވަން ފޮނުވާލީމާ އެއީ، އެންމެ ފުރިހަމަގޮތުގައި ޒިންމާ އަދާވީ ކަމަކަށް ނުބެލެވޭނެ.\nއެހެންވީމާ، އަޅުގަނޑު ޚާއްޞަކޮށް، ބޭރު މީހުން ގެންގުޅުއްވާ އެންމެހައި ފަރާތްތަކަށްވެސް ދަންނަވަން އޮތީ، މިއަދު އަޅުގަނޑުމެން މި ހިންގާ ޕްރޮގްރާމް، ތިޔަބޭފުޅުން އެމީހުންނަށްވެސް ކިޔައިދެއްވާށޭ. ކޮންމެ މީހަކީވެސް، ކޮންމެ ބިދޭސީއަކީވެސް، ކޮންމެވެސް މީހެއްގެ ބެލުމެއްގެ ދަށުގައި ހުންނާނެ މީހެއް. އެހެންވީމާ، މި ނަޞޭޙަތްދީ، މި ކަންތައް ކިޔައިދިނުމުން އަޅުގަނޑުމެން މި ކުރާ ކަންތައްތައް އަޅުގަނޑުމެންނަށް ހަމަ ކާމިޔާބު ވެގެންދާނީ.\nއާދެ، ކުރިއަށް އޮތް ތަނުގައި އިރާދަކުރެއްވިއްޔާ، ބޭރު މީހުންނަށް އަމާޒުކޮށްގެންވެސް އަޅުގަނޑުމެން މިފަދަ ޕްރޮގްރާމްތައް ބޭއްވުމަށްޓަކައި މިހާރުވެސް ރޭވެމުން އެބަދޭ. އެހެންނަމަވެސް، އަޅުގަނޑު ދަންނަވަން އޮތީ، ކޮންމެހެން އެ ޕްރޮގްރާމާ ހަމައަށް މަޑުކުރާކަށްވެސް ނުޖެހެއޭ.\nއަޅުގަނޑުގެ ވާހަކަކޮޅު ނިންމާލުމުގެ ކުރިން، އަދިވެސް އެއްފަހަރު އަޅުގަނޑު ތިޔަ އެންމެހައި ބޭފުޅުން، ޚާއްޞަކޮށް، ޒުވާނުން މިކަމަށް ސަމާލުވުމަށް އަޅުގަނޑު ދަންނަވާލަން. ހަމައެއާއެކު، މިއަދު މި ޕްރޮގްރާމް މިހާ ފުރިހަމަގޮތެއްގައި އިންތިޒާމު ކުރެއްވީތީ ޚާއްޞަކޮށް، މިނިސްޓްރީ އޮފް ހެލްތް، ޓްރެފިކް ޕޮލިސް، ޓްރާންސްޕޯޓް އޮތޯރިޓީ، ޑަބްލިޔު.އެޗް.އޯ، މާލޭސިޓީ ކައުންސިލް، މި ހުރިހާ ފަރާތްތަކަށް އަޅުގަނޑު ޝުކުރު ދަންނަވަން.\nއެންމެފަހު ބަހެއްގެ ގޮތުންވެސް އަޅުގަނޑު ދަންނަވާލަން އޮތީ، އާދެ، ފުރާނަ ސަލާމަތް ކުރުމަށްޓަކައި އަޅުގަނޑުމެން އެންމެން އެކުގައި އަޑުއުފުލައި، އަޅުގަނޑުމެންގެ ހަރަކާތުން، އަޅުގަނޑުމެންގެ އުޅުމުން، އަޅުގަނޑުމެންގެ ދުއްވުމުން، އަޅުގަނޑުމެން ހިނގައި އުޅޭގޮތުން، މަގުމަތީގައި އަޅުގަނޑުމެން އުޅޭ އުޅުމުން، އަޅުގަނޑުމެން، އަޅުގަނޑުމެންގެ ޢަމަލުތަކުން އެކަން ދައްކަމާ ހިންގަވާށޭ. އަނެކާގެ ފުރާނަ ސަލާމަތް ކުރުމަށްޓަކައި އެހީވާ މީހެއްގެ ގޮތުގައި އަޅުގަނޑުމެންގެ ކޮންމެ މީހަކު ވަމާ ހިނގާށޭ.\nޢަޒުމަކަށް ހަދަމާ ހިނގާށޭ، މިއަދުން ފެށިގެން، މި ވަގުތުން ފެށިގެންވެސް އެއްވެސް އެކްސިޑެންޓެއް، އާދެ، އިހްމާލުން، ފަރުވާކުޑަވުމުގެ ސަބަބުން ނުހިނގުމަކީ އެއީ އާދެ، އަޅުގަނޑުމެންގެ ޢަޒުމަކަށް ހަދައި، އެންމެން އެކުގައި އެ ރޫޙުގައި އަމާން، ރައްކާތެރި މަގުތަކެއް ކަމުގައި ދިވެހިރާއްޖޭގެ މަގުތަކަކީ ހެދުމަށް އަޅުގަނޑުމެން މަސައްކަތް ކުރަމާ ހިނގާށޭ.\nއާދެ، އަޅުގަނޑުގެ ދުޢާއަކީ، ދިވެހިރާއްޖޭގެ އެންމެހައި ރަށްތަކަކީ، އަމާން، ރައްކާތެރި މަގުތަކެއް، އާދެ، އަޅުގަނޑުމެންނަށް ލިބިފައިވާ ރަށްތަކެއްގެ ގޮތުގައި اللّـه سبحـانـه وتعـالى މިންވަރު ކުރެއްވުން.\nތިޔަ އެންމެހައި ބޭފުޅުންނަށް ވަރަށްބޮޑަށް ޝުކުރިއްޔާ!


SunOnline: Ranveer aa Alia ge aa film ge shooting Fashaifi\nރަންވީރު އާއި އާލިއާގެ އާ ފިލްމުގެ ޝޫޓިން ފަށައިފި\nއައިމިނަތު ލުބާ 21 Aug 2021, 07:52\nއާލިއާ އާއި ރަންވީރު---\nބޮލީވުޑްގެ ކުޅަދާނަ ތަރިން ކަމަށްވާ އާލިއާ ބަޓް އާއި ރަންވީރު ސިންހް ލީޑު ރޯލުން ފެނިގެންދާ ފިލްމު ގެ ޝޫޓިން ފަށައިފިއެވެ.\n"ރޮކީ އޯރް ރާނީ ކީ ޕްރޭމް ކަހާނީ"ގެ ނަމުން ނަން ދީފައިވާ މި ފިލްމުގެ ފަސްޓް ޝެޑިއުލްގެ ޝޫޓިން ފެށިއިރު މި ފިލްމުގައި ވެޓެރަން އެކްޓަރުން ކަމަށްވާ ދަރުމެންދުރާ، ޖަޔާ ބައްޗަން އާއި ޝަބާނާ އަޒްމީ ވެސް ހަރަކާތްތެރިވާނެއެވެ. އެހެންކަމުން މި ފިލްމުވެގެންދާނީ ވަރަށް ޚާއްސަ ފިލްމަކަށެވެ.\nފިލްމުގައި އާލިއާ ފެނިގެންދާނެ ގޮތް މިހާރު އާންމުކުރިއިރު ފަސްޓްލުކްގައި އޭނާ ފެނިގެންދަނީ ސާޅީ އެއް އަޅައިގެން ހުއްޓައެވެ.\nއިޝިތާ މޮއިތާ، ޝަޝަންކް ޚައިތަން އަދި ސުމިތް ރޯއީގެ ސްކްރީންޕްލޭ އަކަށް ތައްޔާރުކުރާ މި ފިލްމަކީ އަންނަ އަހަރު ސިނަމާތަކުގައި ރިލީޒްކުރަން ހަމަޖެހިފައިވާ ފިލްމެކެވެ. ދަރުމާ ޕްރޮޑަކްޝަން އިން ގެނެސްދޭ މި ފިލްމާ ގުޅޭގޮތުން ކަރަން ޖޯހަރު ބުނީ މި ފިލްމަކީ ހާއްސަ ފިލްމެއް ކަމަށާއި ފިލްމުގެ މަސައްކަތް ފެށުމުން ވަރަށް އުފާވާ ކަމަށެވެ.\nކަރަން މި ފިލްމު އިއުލާންކުރީ ރަންވީރުގެ އުފަންދުވަހުއެވެ. ރަންވީރު އާއި އާލިއާ ވަނީ މީގެ ކުރިން ވެސް އެކުގައި މަސައްކަތްކޮށްފައެވެ. އެއީ 2019 ވަނަ އަހަރު ގެނެސްދިން "ގަލީ ބޯއީ"ގައެވެ. އެ ފިލްމަށް ވަނީ ބޮޑު ތަރުހީބެއް ލިބިފައެވެ.


"Lal Singh Chaddha"ge shooting Mumbai gai fashanee\nއާމިރު ޚާނާއި ކަރީނާ ކަޕޫރު ލީޑް ރޯލު ކުޅޭ "ލާލް ސިންގް ޗައްޑާ"ގެ ޝޫޓިން ވަރަށް ބާރަށް ކުރިޔަށް ދަނިކޮށް އިންޑިޔާ ލޮކްޑައުންކުރުމުގެ ސަބަބުން މިދިޔަ މާޗް މަހު ވަނީ ފިލްމުގެ މަސައްކަތް ހުއްޓާލަން ޖެހިފަ އެވެ. އޭގެ ފަހުން ތުރުކީ އަށް ގޮސް ފިލްމުގެ ބައެއް ބައިތައް އާމިރު ފުރިހަމަ ކޮށްފައި ވެއެވެ.\nފަހުގެ ޚަބަރުތައް ބުނާ ގޮތުގައި މި ފިލްމުގެ އާ ޝެޑިއުލްއެއް ސެޕްޓެމްބަރު7ވަނަ ދުވަހުން ފެށިގެން މުމްބައިގައި ފަށާ ގޮތަށް ވަނީ ހަމަޖެހިފަ އެވެ. މި ޝޫޓިންގްގައި އާމިރު އާއެކު ކަރީނާ ވެސް ބައިވެރި ވާނެ އެވެ.\nމި ފިލްމުގެ ޝޫޓީންގަށް ވަރަށް ވަރުގަދަ ދެ ސެޓު ގޮރެގައުންގެ ފިލްމު ސިޓީގަ އާއި މަލަޑްގައި ހުންނަ ރުންދަވަން ސްޓޫޑީއޯގައި މިހާރު ވަނީ ތައްޔާރު ކޮށްފަ އެވެ. މިތަނުން ގުރުގައޮންގައި ހުރި ސެޓު ތައްޔާރު ކޮށްފައި ވަނީ ގެއެއް ގޮތަށެވެ. އާމިރާއި ކަރީނާގެ ޝޫޓިންގްތައް ބާއްވަނީ މިތަނުގަ އެވެ. މި ބައި ނިމުމުން އަނެއް ސެޓަށް އާމިރު ދާނެ އެވެ. އެ ސެޓު ތައްޔާރު ކޮށްފައި ވަނީ މިލިޓަރީ ހޮސްޕިޓަލެއް ގޮތަށެވެ. މިއީ ފިލްމުގެ ވަރަށް މުހިއްމު ބައެކެވެ. ހަނގުރާމަ ނިންމާފައި ފިލްމުގެ ބަތަލު އެނބުރި އައިސް ދެން ކަންތައްތައް ވާގޮތް ފެންނާނީ މި ބައިގައި ކަމަށް ވާތީ އެވެ.\nމި ދެ ސެޓުގައި ވެސް ރައްކާތެރިކަމުގެ ފިޔަވަޅުތައް ވަރަށް ވަރުގަދަޔަށް އަޅާފައި ހުންނާނެ އެވެ. ކޮންމެ ހަފުތާއަކު އެއް ފަހަރު ފިލްމުގައި ބައިވެރިވާ ހުރިހާ އެކްޓަރުންނާއި ކުރޫން ކޮވިޑް ޓެސްޓް ވެސް ކުރަމުން ގެންދާނެ އެވެ. އަދި ކޮންމެ ދުވަހަކު ވެސް ސެޓަށް މީހުން ވައްދާނީ ވެސް ސިއްހީ ގޮތުން ބަލަން ޖެހޭ ވަރަށް ގިނަ ކަންތައްތައް ބެލުމަށް ފަހުގަ އެވެ.\nކަރީނާ ބަނޑުބޮޑުވީމަ އޭނާ ބައިވެރިވާ ޝޫޓިންގްތަކުގައި ވަކިން ރައްކާތެރިކަން އިތުރުކޮށް ކޮންމެހެން ބޭނުންވާ ކުރޫ މެމްބަރުން ނޫނީ ސެޓަށް ނުވެއްދުމަށް އާމިރު ވަނީ ޑައިރެކްޓަރު އަދަވައިތު ޗަންދަން އަށް އަންގާފަ އެވެ. ކުރިން ފިލްމު ރިލީޒް ކުރަން އޮތީ މި އަހަރުގެ ޑިސެމްބަރުގައި ނަމަވެސް މިހާރު އަންނަ އަހަރުގެ ޑިސެމްބަރަށް ފިލްމު ރިލީޒް ކުރުން ވަނީ ލަސް ކޮށްލާފަ އެވެ.\nފިލްމުގައި ކަރީނާ ކުޅޭ މަންޒަރުތަކުން އޭނާ ބަނޑުބޮޑުކަން ހާމަވާނެތީ ކަރީނާގެ ބަނޑު ނޭނގޭ ގޮތަށް ސްޕެޝަލް އިފެކްޓްސް ބޭނު ންކުރަން ހަމަޖެހިފައިވާ ކަމަށް ކުރޫން ބުނެފައި ވެއެވެ.\n"ލާލް ސިންގް ޗައްޑާ" އަކީ ހޮލީވުޑްގެ މަޝްހޫރު ފިލްމެއް ކަމަށްވާ "ފޮރެސްޓް ގަމްޕް" ގެ އޮފިޝަލް ރިމޭކް އެކެވެ. ހޮލީވުޑް ފިލްމުގައި ޓޮމް ހޭންކްސް އަދާކުރިބައި ހިންދީ ފިލްމުގައި ކުޅެނީ އާމިރެވެ. މި ފިލްމު ޕްރޮޑިއުސްކުރަނީ އާމިރާއި ވަޔަކަމް18 ސްޓޫޑިއޯޒް ގުޅިގެންނެވެ.


ލަފްޒު 1 – Esfiya – Dhivehi Vaahaka Site\n- by Maahkko - 30- November 2, 2019\nހިތްމަގޭ އެ ލަފުޒުގެ އަޑު އެހުމަށް ވަނީ ކެތް މަދުވެފާ.\nހިތް އެދޭ ލޯތްބާއި އުފާ ވީ އެލަފްޒާ ގުޅުވިފާ.\nމުޅިކާއިނާތުވަނީ ނިދާމަރުވެފައެވެ. ހަމަހިމޭންކަން ވަނީ ހިސާބު ގަނޑަށް ވެރިވެފައެވެ. އެއްވެސް އިންސާނެއްގެ ހިލަމެއް ނުވެއެވެ. އިރުއިރު ކޮޅާ ކާޅުގޮވާލާއަޑު އިވިލައެވެ. ކުއްލިޔަކަށް ފުރާޅުމަތިން ބުޅާ ކޯޅިގަތް އަޑު އިވިގެން ދިޔައެވެ. މެދުއުމުރަށް ދާ ސަކީނާ ސިއްސައިގެން ދިޔައެވެ. އެވަގުތު ރަޝީދާ އަޅަމުން ދިޔަ ވޭނަށް\nކެއްކުރަމުން ސިއްސައިގެން ގޮސްފައި ސަކީނާގެ އަތުގައި ހިފިއެވެ. ސަކީނާ ރަޝީދާގެ ބޮލުގައި އޯގާތެރިކަމާއި އެކީގައި ފިރުމާލިއެވެ. ކޯތާފަތް މައްޗަށް އަސްފައިވާ ކަރުނަތައް ސަކީނާ ފުހެލަދިނެވެ. އެއްވެސް އަޑެއް ނީއްވާ ވޭނަށް ކެއްކުރަމުން ދިޔަކަމުގައި ވިޔަސް ލޮލުން އެއްވެސް ހިފެހެއްޓުމެއް ނެތި ކަރުނަ އަންނަމުން ދިޔައެވެ.\n” ދަރިފުޅާ ކެއްކޮށްލާ. މަންމަ އަށް އިޙްސާސް ކުރެވޭ ދަރިފުޅަށް އަޅާނެ ވޭން. އެކަމަކު މިވޭން ކޮންމެ މަޔަކު ތަހަންމަލް ކުރަން ޖެހޭނެ. ” ސަކީނާ ރަޝީދާގެ ބޮލުގައި ފިރުމަމުން ބުނަމުން ދިޔައެވެ.\n” މަންމާ ޖަލާލް އަދިވެސް ނާދޭތަ؟ ” ވޭނަށް ކެއްކުރަމުން ހިތްވަރު ކޮށްލާފައި ރަޝީދާ އަހާލިއެވެ.\n” އާން. އަދިވެސް ޖަލާލް ނާދޭ. ” ސަކީނާ ބުންޏެވެ.\n” ސަކީނާ. ސަކީނާ. ” ދޮރުގައި ޓަކިޖަހާލަމުން ބޭރުން ހަލީމްގެ އަޑު އިވިގެން ދިޔައެވެ.\n” މަންމަ އަށް ހީވަނީ ފޫޅުމާ މީހާ އައީހެން. ” މޫނުމަތިން އުފާވެރިކަން ފާޅުވިއެވެ. ސަކީނާ އަވަސް އަވަހަށް ގޮސް ދޮރުހުޅުވާލިއެވެ. އަދި ބޭރަށް ނިކުތެވެ.\n” ހަލީމް ކިހިނެއްވީ؟ އަދިވެސް ފޫޅުމާމަ ނާންނަނީތަ؟ ” ސަކީނާ އަވަސް އަވަހަށް އަހާލިއެވެ.\n” ސަކީނާ އަހަރެން ނަށް ފެންނަނީ ރަޝީދާ ގޮވާގެން ސެންޓަރަށްދާން. ފޫޅުމާމަ ރަށަކުނެތް. ” ހަލީމް ކަރުއެލުވާލަމުން ބުންޏެވެ.\n” ރަޝީދާ ގޮވައިގެން ސެންޓަރަށް ދެވޭނީވެސް ޖަލާލު އައީމައެއްނު. އޭނަ އެދިޔައީ ކޮންތާކަށްތަ؟” ކަންބޮޑުވަމުން ސަކީނާ އަހާލިއެވެ.\n” ޖަލާލު ހޯދަން ވެސް ހިނގާފައި މިއައީ. އެއްވެސް ތާކުން ނުފެނު. އޭނަ ރާޒުވާ ކުޅެން އިންނަ ފިނިއަށިމައްޗަކުވެސް ނެތް. ” ހަލީމު ކަންބޮޑުވަމުން ހާސްވެފައިވާ ރާގަކަށް ބުންޏެވެ.\n” އެހެންވިއްޔާ … ސަމީރާގެ ގެ ބެލިންތަ؟ ” ހަލީމްގެ މޫނަށް ބަލާލަމުން ސަކީނާ ބިރުން ހުރެ އަހާލިއެވެ. އެހެން އަހާލުމާއި އެކީގައި ހަލީމް ސަކީނާ އަށް ސިހިފައި ބަލާލިއެވެ.\n” ސަމީރާގެ ގެއޭ. އެގެޔަށް އޭނަ ދާން ވެއްޖެތަ؟ މިއީ ދެން އެގެޔަށް ދާން ކޮންވަގުތެއް؟ އޭނަގެ އަންހެނުން މަރާދިރުމާއި ދޭތެރޭގައި އޮވެގެން އެތައް ވޭނަކާއެތައް ކެކުޅުމަކާ އެކު އޭނަގެ ދަރިޔަކު އުފަން ކުރަން އުޅޭކަން އޭނަޔަށް ނޭނގެނީތަ؟ އެގެޔަށް ގޮސް ވަދެ އޮންނަން. ” ރުޅިވެރި ރާގަކަށް ހަލީމް ބުންޏެވެ.\n” އަންނާނަން އެގެވެސް ބަލާފައި. މިރޭ އެގޭތެރެއިން އޭނަ ފެނިއްޖެއްޔާ މަނޫނީ އޭނަ. ކޮންމެވެސް އެއްގޮތަކަށް މިރޭ ނިންމާނަން. ” ރުޅިއައިސްފައި ހަލީމް ބުންޏެވެ. އަދި ނިކުންނަ ދޮރާއި ދިމާއަށް ހިނގައިގަތެވެ. އެވަގުތު ސަކީނާ ހަލީމްގެ އަތުގައި ހިފިއެވެ.\n” ނޫން ހަލީމް. މިއީ ޒުވާބުކުރަން ދާން ރަނގަލޫވަގުތެއް ނޫން. ” ސަކީނާ އާދޭހުގެ ރާގެއްގައި ބުންޏެވެ. ހަލީމް ސަކީނާ އަށް އެއްޗެއް ބުނަން އަނގަހުޅުވާލިއެވެ. އެވަގުތު ކޮޓަރިތެރެއިން ކުޑަ ކުއްޖަކު ރޮއިގަތް އަޑުއިވުނެވެ. ހަލީމް އާއި ސަކީނާ އެކަކު އަނެއްކަކަށް ބަލާލިއެވެ.\n” މަގޭ ދަރިފުޅު. އެވިހެއީ. ” އުފާވެރިރާގެއްގައި ސަކީނާ އަށް ބުނެވުނެވެ. އަދި އަވަސް އަވަހަށް ހާސްވެފައި ހުރެގެން ދުވެފައި އެތެރެއަށް ވަނެވެ.\n” ސުބުހާނަށް ﷲ. މިއީ އެމަންޖެގެ ނަސީބު ހުރިގޮތްތަ؟ ” ހަލީމް އަށް ބުނެލެވުނެވެ.\n” ހަލީމޫ ރަޝީދާގެ ހާލުވަރަށް ބޮޑު. އަވަހަށް ސެންޓަރަށް ހިނގާ. ” ސަކީނާ ކޮޓަރިތެރެއިން ގޮވާލިއެވެ.\nސަކީނާ އެހެން ބުނުމުން ހަލީމު ތެޅިގަތީ އަވަހަށް ރަޝީދާ ސެންޓަރަށް ގެންދާށެވެ. ރަޝީދާ ސެންޓަރަށް ގެންދެވުނީ ކިރިޔާއެވެ.\n” ކުޑަތަންކޮޅެއް ލަސްވިނަމަވެސް ދެމައިން ސަލާމަތް ނުކުރެވުނީސް. އެކަމަކު މިހާރު ދެމައިގެ ހާލުވެސް ކުރިޔަށް ވުރެން ރަނގަޅު. ” ޑޮކްޓަރ ބުނުއްވިއެވެ.\n” އަލްހަމްދު ލިއްﷲ. ” ސަކީނާ އަށް ރޮވުނެވެ.\n” ކޮންއިރަކުން ގެޔަށް ފޮނުވާލާނީ؟ ” ހަލީމް އަހާލިއެވެ.\n” އިރާދަކުރެއްވިއްޔާ މާދަމާ ހަވީރަށް ބަލާފައި ރަނގަޅިއްޔާ މާދަމާ ރޭ ގެ ޔައްފޮނުވާލާނަން. ” ޑޮކްޓަރ ބުނުއްވިއެވެ.\nރަޝީދާ ގެޔަށް ގެންނަން ވާއިރަށް ސަކީނާ ގޭތެރެ ތާހިރުކޮށް އެނދުތަންމަތި އަޅާ ހަދާލިއެވެ. ރެއަށް ކައްކަން ހުއްޓާ ބޭރު ގޭތެރެއިން ހަލީމްގެ އަޑު އިވިގެން ދިޔައެވެ. ރުޅިއައިސްފައި ޖަލާލް އަށް އަޑުލާ އަޑު އިވުނެވެ. ސަކީނާ އަވަސް އަވަހަށް އަތް ދޮވެލައިގެން ދުވެފައި ކަހަލަ ގޮތަކަށް ބަދިގެއިން ބޭރަށް ނިކުތެވެ. ސަކީނާ އަށް ފެނުނީ ހަލީމް ރުޅިއައިސްގެން ޖަލާލްގެ އަތުގައި ހިފައިގެން ގެއިން ނެރެނިކޮށެވެ. ސަކީނާ ތެޅިގަނެފައި ގޮސް ހަލީމްގެ އަތުގައި ހިފިއެވެ.\n” ނޫން ހަލީމް. ނޫން. މަގޭދަރިފުޅަށް ތިހެން ނުހަދާ. ” ސަކީނާ ރޮއިގަތެވެ. ހަލީމް ސަކީނާ އަށް ބަލާލިއެވެ. ސަކީނާ ރޮމުން ދިޔައެވެ. ޖަލާލް އިސްޖަހާލައިގެން ދޮރުމަތީގައި ހުއްޓެވެ.\n” ކޮންމެފަހަރަކު… ހަމަ ކޮންމެފަހަރަކު އަހަރެން ޖަލާލް އާއި ދިމާއަށް އެއްޗެއް ބުނާއިރަށް ސަކީނާ އެކަމަކަށް ހުރަސް އަލާނެ. ސަކީނާ އަކަށް ނުފެނޭތަ ރޭގައި ރަޝީދާ އަށް ވީވަރު. އެފަކީރާއި ކުޑަދަރިފުޅު ދުނިޔޭގައި އެތިބީ ކިރިޔާ. ” ޖަލާލް އާއި ދިމާއަށް ބަލާލިއެވެ. ” މިޖަލާލް އިއްޔެ މެންދުރު ނަމާދުން ފައިބައިގެން ފޫޅުމާމީހާ ބަލާ ދިޔަމީހާމިއީ. އަދި ކިރިޔާ ގެޔަށް އައިސް އެވަދެވުނީ. ވިސްނާލަބަލަ ނިކަން. އިންސާނިއްޔަތު ކަމެއް ހުރިމީހަކު އެހެން ހަނދާނެތަ؟ ވީކީއްތޯ ކުރަންވީ ކޮންކަމެއްތޯ އަންގާލީކީ އެއްނޫން. ގޮސް އެ ސަމީރާގެ އުނގަށްވެއްޓި މިއޮންނަނީ. މީނަގެ ނަޒަރުގައި ރަޝީދާ މިއީ އެއްވެސް މީހެއްނޫން. ރަޝީދާ އަކަށް މީނަގެ އެއްވެސް ޒިންމާއެއްނެތް. ހުރިހާވެސް މީހަކީ ސަމީރާ. ” ހަލީމް ރުޅިއައިސްފައި އަޑުގެ ކޮޅަށް ހަޅޭލަވަމުން\nދިޔައެވެ. ސަކީނާ ގިސްލަމުން ހަލީމްގެ އަތުގައި ހިފައިގެން އެތެރެއަށް ދަމަދަމަ ހުއްޓެވެ.\n” ރަޝީދާ އަށް އެހީވާން މިތަނުގައި މަންމަ އާއި ބައްޕަ ތިބި. އެކަމަކު ސަމީރާ. ސަމީރާ އަށް އަޅާލާނެ އެއްވެސް މީހަކު ނެތް. އިއްޔޭއްސުރެން ސަމީރާ އޮތީ ހުމާ. ސަމީރާ އަކީވެސް އަހަރެންގެ އަންބެއް.\n” ސަމީރާ އަކީ ޖަލާލްގެ އަންބެކަމަކަށް އަހަރުމެން ނެތް ނުދެކެން. ” ސަކީނާ އަށް ނުހުރެވިގެން ބުނެވުނެވެ.\n” ސަމީރާ އެއީ ދަރިފުޅާ ރަޝީދާގެ ދިރިއުޅުން ހަލާކުރަން ތިދިރިއުޅުމަށް ވަން ކަތުރުފަންޏެއް. އެކަން ދަރިފުޅަށް ނުވިސްނެނީތަ؟ ކޮންމެފަހަރަކު ރަޝީދާ އަށް ބޮޑުކަމެއް ދިމާވެގެން ޖަލާލްގެ އެހީ ބޭނުން ވެގެން ހޯދާލާއިރު ދަރިފުޅުގޮސް ތިއޮންނަނީ ސަމީރާގެ ކައިރީގައި. ” ސަކީނާ ދެރަވެފައި ބުންޏެވެ.\n” ނުވިސްނޭނެ. ބުނާނެ ކަމެއްނެތް. ބޭކާރު އަނގައެއް މިތެޅެނީ. އަދިވެސް އެހެރީއެއްނު. އޭނަ ބަލާލިތަ ރަޝީދާ ކޮބާތޯ. ދަރިފުޅު ކިހިނެއްތޯ. ލިބުނީ ކޮންކަހަލަ ކުއްޖެއްތޯ. ” ހަލީމް ރުޅިއައިސްފައި ބުންޏެވެ.\n” ދަރިފުޅާ. ރަޝީދާގެ ކައިރިޔަށްދޭ. ” ސަކީނާ ބުންޏެވެ.\n” ދާނެ ކަމެއްނެތް. އޭނަ ދާންވީ މިގޭން ނިކުމެގެން ސަމީރާ ކައިރިޔަށް . ނިކުމޭ މިގޭން. “ސަކީނާގެ އަތް ފޮޅުވާލާފައި ޖަލާލްގެ އަތުގައި ހިފައި ގޭން ނެރެން ހަލީމް އުޅުނެވެ.\nމިމަންޒަރަކީ ސަކީނާ އަށް ދުށުމަށް ކުޅަދާނަ މަންޒަރަކަށް ނުވިއެވެ. އެދެބަފައިންގެ އަރާރުމަކީ ސަކީނާ އަށް ހިތްދަތިކަން ގެނުވި ކަމަކަށް ވިއެވެ. ހިތުގެ ބަލިހުރުމުގެ ސަބަބުން ދެފަހަރަށް ހޮސްޕިޓަލުގައި އެނދުމަތި ކުރެވިފައިވާ ސަކީނާގެ މެޔަށް ތަދުވާން ފެށިއެވެ. އަނގައިން އެއްވެސް އެއްޗެއް ނުބުނެވި ހުރިތަނަށް މަޑުމަޑުން ތިރިވާން ފެށިއެވެ. ސަކީނާގެ ހަބަރު ހުސްވިއެވެ. ޖަލާލް އަށް އެމަންޒަރު ފެނުމުން ހަލީމްގެ އަތް ފޮޅުވާލާފައި ސަކީނާގެ ކައިރިޔަށް އައެވެ.\n” މަންމާ. މަންމާ. މަންމާ…. ” ޖަލާލް އަޑުގެ ކޮޅަށް ގޮވަމުން ދިޔައެވެ.\n” ސަކީނާ. ސަކީނާ. ” ހަލީމްވެސް ވެއްޓިފައި އޮތް ސަކީނާގެ ކައިރިޔަށް ތިރިވިއެވެ. އަދި\nސަކީނާގެ މެރިމެރި އޮތް ދެލޮލަށް ބަލާލިއެވެ. ސަކީނާ ހާސްވެގެން ތެޅިފޮޅެމުން ދިޔައެވެ.\n” ޖަލާލް. ދެންވެސް މަންމަ ގޮވައިގެން ސެންޓަރަށް ދެވޭތޯ ހިނގާބަލަ. ” ޖަލާލް ސަކީނާ\nއުފުއްލާލައިގެން ގޭން ނިކުތެވެ. ފަހަތުން ހަލީމް ވެސް ނިކުތެވެ.\nރަޝީދާ އިރުއިރުކޮޅާ ކެއްމަދުވެފައިވާ ބެލުމަކުން ދޮރާއި ދިމާއަށް ބަލާލައެވެ. އަދި ކައިރީގައި ނިދާފައި އޮތް ތުއްތު ތުއްތު ދަރިފުޅަށް ބަލާލައެވެ.\n” މަންމަ ހާދަލަސްވަނީ. މިހާރު އަންނަން ވެއްޖެ. ބައްޕަ ވެސް ދިޔަގޮތައް ނާދޭ. ޖަލާލް ގެވެސް އެއްވެސް ހަބަރެއް ނުވޭ. އަހަރެން ވިހޭކަންވެސް ނޭނގެނީކަން ނޭނގެ…. އެކަމަކު ހާދަ ލަސްވެއްޖޭ. މަންމަ އަށް ވީކިހިނެއްބާ. ” ރަޝީދާ ހިތައް އަރަމުން ދިޔައެވެ.\nރަޝީދާ ދޮރާއި ދިމާއަށް ބަލަހައްޓައިގެން އެތައް އިރަކު އޮތެވެ. އެއްވެސް މީހެއްގެ ހިލަމެއް ވޭތޯއެވެ. ސަކީނާ އާއި ހަލީމް އައިސް އޭނަޔާއި ކުޑަދަރިފުޅު ގެޔަށް ގެންދާނެ ކަމުގެ އުންމީދުގައެވެ. މަޑުމަޑުން އެހެން އޮއްވާ ރަޝީދާ އަށް ލޯ މެރިއްޖެއެވެ. …. ރަޝީދާ އަށް ހޭލެވުނީ ތުއްތު ދަރިފުޅުގެ ރުއިމުގެ އަޑުންނެވެ. ރަޝީދާ ލޯހުޅުވާލާފައި ބަލާލިއެވެ. އަދި ކުޑަދަރިފުޅު ގަޔާއި ކައިރިކޮށްލިއެވެ. އަދި ގަޑިޔަށް ބަލާލިއެވެ.\n” އަދިވެސް މަންމަ ނާންނަނީ؟ މިހާރު ރޭގަނޑު 01 ޖަހަން ދަނީ. ހަވީރު ގެޔަށް ދާން ޑޮކްޓަރ ހުއްދަ ދެއްވި. އެކަމަކު އަދިވެސް އަހަރެން ބަލާ މިތަނަށް އެކަކުވެސް ނާދޭ. ” ރަޝީދާ މަޔޫސްވިއެވެ. ހިތައް އެތަކެއް ސުވާލު ތަކެއް އަރާ ފައިބަމުން ދިޔައެވެ. ވާނުވާ ނޭގޭ ހާލުގައި ރަޝީދާ އިނެވެ. ކުޑަދަރިފުޅަށް ކިރުފޮދެއް ދީފައި ނިންދަވާލިއެވެ. އަދި ލޯތްބާއި އޯގާތެރިކަމާއި އެކީގައި ރަޝީދާގެ މަގަތުން ބޭއްވިއެވެ. އަނެއްކާވެސް ރަޝީދާ ވިސްނަން ފެށިއެވެ.\n” ގޭތެރޭގެ ކަންތައް ރަނގަޅުބާ. ބައްޕަ ވެސް ނާދޭ. ޖަލާލް އަށް އަދިވެސް އަހަރެން ވިހޭކަން ނޭނގެނީބާ. މަންމަ ލަސްވަނީ ކީއްވެގެންތަ؟ ” ރަޝީދާ ހަސްކަމާއި އެކީގައި ވިސްނަމުން ދިޔައެވެ.\nރަޝީދާ ކެއްމަދުވެފައިވާ ބެލުމަކުން ދޮރާއި ދިމާއަށް ބަލަމުން ދިޔައެވެ. އަދި އެހާ މެ ކެއްމަދުވެފައިވާ ގޮތަކަށް ކުރިމަތިން ފާރުގައި ހަރުކޮށްފައިވާ ގަނޑިޔަށް ބަލާލައެވެ. މިހާރު މެންދަމުން އަނބުރާ3ޖަހަނީއެވެ. ބަނޑުހައި ހޫނުކަމުން އެތާގައި އޮންނަންވެސް އުދަގުލެވެ. ހެނދު ޖެނދުނާ ކިރުތައްޓެއް ބުއިގޮތަށެވެ. ކާއްޗެއް ބަލާ ހަލީމް ގެޔަށް ދިޔަގޮތައް ބަހަބަރެވެ. ހަވީރުން ރަޝީދާ ބަލާ ސަކީނާ އަންނަން ގެޔަށް ދިޔަގޮތައް\nސަކީނާގެ ހަބަރެއް ނުވެއެވެ. ބަނޑުގައި ރިއްސަން ފެށިތަނުން ފޫޅުމާއިމީހާ ބަލާދިޔަގޮތައް ޖަލާލްގެ ހަބަރެއް ވީކީއެއް ނޫނެވެ. ރަޝީދާ ގެ ކަންބޮޑުވުން ދިޔައީ އިންތިހާއަށެވެ. އެތަނުން ކުޑަދަރިފުޅު ގޮވައިގެން ތެދުވެގެން ދާން ރަޝީދާ ބޭނުންވިއެވެ. އެކަމަކު އެއީވެސް ރަނގަޅު ގޮތަކަށް ނުވާނެތީ ރަޝީދާ ހަމަޖެހިލެވޭތޯ ބަލެވިއެވެ.\nމިހާރު ގަނޑިން ހެނދު 8 ޖެހީއެވެ. ރަޝީދާ ގެ ދެލޯ މަޑުމަޑުން މެރެމުން ދިޔައެވެ.\n” ދަރިފުޅާ. ” މެރިމެރި އޮތް ދެލޯ ރަޝީދާ ހުޅުވާލަފައި ބަލާލިއެވެ. ކުރިމަތީގައި ހިތާމަވެރި ގޮތަކަށް ހަލީމް ހުއްޓިލައިގެން ހުއްޓެވެ. ދެލޯ ވަނީ ރަތް ވެފައެވެ. މޫނުމަތީގައި ވަނީ ހިތާމައެވެ. ރަޝީދާ ހަލީމް އަށް ބަލާލާފައި އެއްޗެއް ބުން އުޅުނެވެ.\n” ދަރިފުޅާ. މަންމަ. މަންމަ.” ހަލީމް ބުނަން އުޅުނެވެ. ހަލީމްގެ ދެލޮލުން ހިފެހެއްޓުމެއް ނެތި ކަރުނަ އަންނަން ފެށިއެވެ.\n” ބައްޕާ ކިހިނެއްވީތަ؟ ” ހާސްކަމާއި އެކީގައި ރަޝީދާ ސުވާލު ކޮށްލިއެވެ.\n” ބައްޕަ މިއައީ ދަރިފުޅާ ކުޑަމީހާ ބަލާ. ހިނގާ ގެޔަށް ދާން. ” ހަމަޖެހިލަމުން ހަލީމް ބުންޏެވެ.\n” ބައްޕާ. ކިހިނެއްވީތަ؟ ބައްޕަ ތިރޮނީ ކީއްވެގެންތަ؟ މަންމަ ކޮބާތަ؟ ޖަލާލް ކޮބާތަ؟ ” ރަޝީދާ އަހާލިއެވެ.\n” ދަރިފުޅާ. މަންމަ. މަންމަ އަހަރުމެން ދޫކޮށްލާފައި ހިނގައްޖެ. ” ހަލީމް ހިތްވަރު ކޮށްލާފައި ބުންޏެވެ.\n” މަންމަ ހިނގައްޖެއޭ؟ ކޮންތާކަށް؟ ” ރަޝީދާ ވާނުވާ ނޭނގިގެން އަހާލިއެވެ.\n” އަބަދުދުގެ އަބަދަށް. ނިމުމެއްނުވާ އާލަމަށް. ” ކަރުނުން ފުރިފައިވާ ދެލޯ މަރާލަމުން ހަލީމްބުންޏެވެ.\n” ކީކޭ؟ …. ” ރަޝީދާގެ އަނޑު ބެދުނެވެ. އެއްވެސް އެއްޗެއް ރަޝީދާ އަކަށް ނުބުނެވުނެވެ. ދެލޮލުން ހިފެހެއްޓުމެއްނެތި ކަރުނަ އަންނަން ފެށިއެވެ. މަންމަޔަކާ އެއްވަރަށް ހެޔޮ އޯގާތެރި ، އެމާދާތަ ދުނިޔެއަޅާ ދިއުމުން ރަޝީދާގެ ހިތައް ވަރަށް އަސަރު ކުރިއެވެ. ރަޝިދާ ގިސްލާ ރޮމުން ދިޔައެވެ.\nގޭގެ އުޖާލާކަން ގެއްލި ހިނގައްޖެއެވެ. ހިނިތުންވުމުގެ އަނޑު ކެނޑިގެން ހިނގައްޖެއެވެ. ގޭގެ ވިނދު އަނބަދުގެ އަބަދަށް ހުއްޓިޖެވެ…. ރަޝީދާ އެނދުގެ އެއްކަނެއްގައި އެއްދިމާލަކަށް ބަލަހައްޓައިގެން އިނެވެ. ކުޑައެނދުގައި އޮވެގެން ކުޑަދަރިފުޅު ރޮމުން ދިޔައެވެ. އެކަމުގެ އިޙްސާސް އެއް ރަޝީދާ އަކަށް ނުވެއެވެ.\nސަކީނާ ވަޅުލުމުގެ ކަންތަކުން އަވަދިވެގެން ހަލީމް އާއި ޖަލާލް ގެޔަށް އައެވެ. ގޭތެރެއަށް ވަނުމާއި އެކީގައި ޖަލާލް އަށް ކުޑަދަރިފުޅުގެ ރުއިމުގެ އަދު އިވުނެވެ. ހަލީމްވެސް ކޮޓަރިޔާއި ދިމާއަށް ބަލާލިއެވެ.\n” ކުޑަމީހާ ހާދަ ވަރަކަށް އެރޮނީ؟ ” ހަލީމް އަށް އަހާލެވުނެވެ.\nޖަލާލް އެސުވާލަށް ޖަވާބުދިނުމެއްނެތި މަޑުމަޑުން ހިނގާލާފައި ގޮސް ކޮޓަރިޔަށް ވަނެވެ. ޖަލާލް އެނދުގެ އެއްކަނެއްގައި އިށީނދެގެން އިން ރަޝީދާ އަށް ބަލާލިއެވެ. އަދި އެނދުގައި ރޮއިރޮއި އޮތް ކުޑަދަރިފުޅަށް ބަލާލިއެވެ. ޖަލާލް އެތެރެއަށް ވަދެ ދޮރު ލައްޕާ ލިއެވެ.\n” ރަޝީދާ ކިހިނެއްވެފައި ތަ ތިއިނީ. ކުޑަމީހާ ރޯއަޑެއް ނީވޭތަ؟ ” ޖަލާލް އަހާލިއެވެ.\nރަޝީދާ ޖަލާލް އަށް ބަލާލިއެވެ. އޭރުވެސް ރަޝީދާގެ ލޮލުން ކަރުނަ އަންނަމުން ދިޔައެވެ.\n” ޖަލާލް އަށް އިވުނުތަ؟ ” ރަޝީދާ ބެދިފައިވާ އަޑަކުން އަހާލިއެވެ.\n” ކޯއްޗެއް؟ ކުޑަމީހާ ރޯއަޑު އިވުނީމައެއްނު އަހަރެން މިހެން މިއެހީ. ކިހިނެއް ވެފައިތަ ރަޝީދާ ތިއިނީ؟ ” ޖަލާލް ކުޑަމީހާ ނަގަމުން އަހާލިއެވެ.\n” އަހަރެން ނަށް ކަމެއް ވެފައިތަ މިއިނީ؟ ކަމެއްވިއްޔާ ވީ ޖަލާލް އަކަށް ނު. އަހަރެން ނަށް އޮޅުވާލީ ކީއްވެގެން؟ ” ރަޝީދާ ދެރަވެފައިވާ ރާގަކަށް އަހާލިއެވެ.\n” އަހަރެން އޮޅުވާލިއޭ ކިޔާފައި މިކުޑަދަރިފުޅަށް އަނިޔާ ދިނުމުގެ ހައްގެއް ރަޝީދާ އަކަށް ނޯންނާނެ. ” ޖަލާލް ބުންޏެވެ.\n” ހައްގޭ. ހައްގުގެ ވާހަކަ ޖަލާލް ނުދައްކާ. އަހަރެން ނަށް އަނިޔާ އާއި ހިތްދަތިކަން ދޭ ޖަލާލް އަށް ހައްގު އެބައޮތްތަ؟… އަދިވެސް ޖަލާލް އަކަށް ނޭގެ ޖަލާލް އަށް ލިބުނީ އަންހެންދަރިއެއްކަމެއް ފިރިހެން ދަރިއެއްކަމެއް. ހައްގުގެ ވާހަކަ އެބަދައްކައެއްނު. ޖަލާލްގެ ދަރިފުޅު ދުނިޔެއަށް އުފަން ކުރަން އަހަރެން އެޅިވޭނާ ކެކުޅުން ޖަލާލް އަށް އިޙްސާސް ކުރެވުނުތަ؟ މަރާ ދިރުމާއި ދޭތެރޭގައި އޮވެގެން ޖަލާލްގެ އަމާނަތް ދުނިޔެއަށް އުފަން ކުރިވަގުތު ޖަލާލް ވީ ގޮސް އެހެން އަންހެނެގެ އުނގުތެރޭގައި. ޖަލާލް ބުނޭގޮތުން\nވިއްޔާ އެއީ ޖަލާލްގެ އަނބިމީހާ. ގާނޫނީ ގޮތުން އެކަމުގެ ހެއްކެއް ފެންނާކަށް ނެތް. އަހަރެން މިއީ ގާނޫނީ ގޮތުން ނާއި ދީނީ ގޮތުން ޖަލާލްގެ ހަލާލު އަނބިމީހާ. އެކަމަކު އެކަން ޖަލާލް ހަނދާނެއްނެތް. ފާޅުގައި އަހަރެން ނަށް ބޭވަފާތެރި ވަމުން ޖަލާލް ތިދަނީ. އަހަރެން ނަށް ބޭވަފާތެރި ވާން ޖަލާލް އަށް ހަނގު އެބައޮތްތަ؟ މިއީ ގަދަކަމުން ޖަލާލްގެ މާންބަފައި ކުރުވި ކައިވެންޏެއްވިއްޔާ މިކައިވެނި ދެމެހެއްޓުމުގެ ބޭނުމަކީ ކޮބާ؟ އެއްވެސް\nދިރުމެއް އާރެއް ބާރެއް ނެތް މިދިރިއުޅުން އަހަރެން އުޅެން ވީ ކީއްވެ؟… ” ރަޝީދާ ގިސްލަމުން ޝަކުވާގެ ކުރަމުން ދިޔައެވެ.\n” ޖަލާލް ތިއީ އަހަރެންގެ ފިރިމީހާއޭ ނަމަކަށް ބުނަންވީ ކީއްވެ؟ ޖަލާލް އަށް އަހަރެން ނަށް އެއްވެސް ޒިންމާ އެއް ނުވޭތަ؟ ” ރަޝީދާ ކަރުނުން ފުރިފައިވާ ދެލޮލުން ޖަލާލް އަށް ބަލާލިއެވެ.\n” އަހަރެން ރަޝީދާ ތިދައްކާ ވާހަކަ އަށް އެއްވެސް ޖަވާބެއްދޭކަށް ބޭނުމެއްނޫން. ރަޝީދާ ސަމީރާ އާއި ދޭތެރޭގައި ކޮންމެ ގޮތަކަށް ދެކުނުކަމުގައި ވިޔަސް ސަމީރާ ވެސް އެއީ އަހަރެންގެ އަންބެއް. އަހަރެން ރަޝީދާ އަކަށް އެއްވެސް ކަމެއް އޮޅުވައެއްނުލަން. އޮޅުވާލީ އަހަރެންގެ މާންބަފައިނާ ރަޝީދާގެ މާންބަފައިން. އެންމެންނަށްވެސް އިނގޭ އަހަރެން ލޯބިވަނީ ސަމީރާ ދެކެކަން. އަހަރެން ރަޝީދާ ޔާއިނީ ހަމައެކަނި އަހަރެންގެ\nމަންމަގެ އުފަލަށް. ރަޝީދާ ދެކެ ލޯތްބަކުންނެތްނޫން. ” ޖަލާލް ރަޝީދާގެ މޫނަށް ބަލާލަމުން ބުންޏެވެ. ރަޝީދާ ކަރުނުން ފުރިފައިވާ ދެލޯ މަރާލިއެވެ\nހޯދޭތޯ މަންޒިލެއް… 14\nAssalaam Alaikum Dear Readers.. This is my first story and I hope you guys will like it… Please do comment and rangalhu kuran jehey kan kan readers kiyaadhin varakah I can improve..\nMee hama maahko ge first storytha? Are you the real author.. mee meege kurin konmeves site akun ahanah kiifaivaa vaahakaeh.. site hadhaan nethas mi vaahaka mihaaruves athuga eba oih.. so if your not the real author pls dont take the credit of others hard work\nV reethi first… Waiting fr nxt……. Keep it up!! N me first dhw…..\nYeah and Thnkiu soo much..\nOhh maahkko i like this story…whn next\nThnkiuu soo much Lamko.. Next part up kohlaafa innaany


Germany Katuvaalumah Fahu Korea Aai Mexico Adhi Sweden Ge Supportarun Ufaa Faalhu Kuree Ekeegai! - Vaguthu\nޖަރުމަނު ކަޓުވާލުމަށް ފަހު ކޮރެއާ، މެކްސިކޯ އަދި ސްވިޑެންގެ ސަޕޯޓަރުން އުފާފާޅު ކުރީ އެކީގައި!\nމިފަހަރު ރަޝިއާގައި ކުރިއަށްދާ ފީފާ ވޯލްޑް ކަޕް ވެގެން ގޮސްފައި މިވަނީ ހައިރާން ކުރަނިވި އެތައް ކަމެއް ފެނިގެންދާ ވޯލްޑް ކަޕަކަށެވެ. ރޭ ވެސް އެފަދަ ހައިރާން ކުރަނިވި ކަމެއް ވަނީ ފެނިގެން ގޮސްފައެވެ. އެއީ ދެކުނު ކޮރެއާ އަތުން އެންމެފަހުގެ ޗެމްޕިއަން ޖަރުމަނުވިލާތް ކަޓައިގެން ދިޔުމެވެ.\nރޭގެ މެޗުގައި ޖަރުމަނު ކަޓައިގެން ދިޔައީ ކޮރެއާ އަތުން 2-0 ގެ ނަތީޖާއަކުން ބަލިވެ ގްރޫޕުގެ އެންމެ ފުލުގައި އޮވެއެވެ. ގްރޫޕް ސްޓޭޖުގައި ތިން ޕޮއިންޓު ލިބުނު ނަމަވެސް ޖަރުމަނު ކޮރެއާގެ ފަހަތަށް ވެއްޓުނީ ގޯލުގެ ތަފާތުންނެވެ. ގްރޫޕުގެ އެއްވަން ހޯދީ ރޭ 3-0 ގެ ނަތީޖާއަކުން މެކްސިކޯ ބަލި ކުރި ސްވިޑެންއެވެ. އަދި ދެވަނަ ހޯދީ މުބާރާތުގައި ޖަރުމަނު ކުޅުނު ފުރަތަމަ މެޗުގައި އެ ޓީމު ބަލި ކުރި މެކްސިކޯއެވެ.\nމުބާރާތުން ޖަރުމަނު ކަޓައި ހީވެސް ނުކުރާ ގޮތަކަށް ގްރޫޕު އެފް ނިމިގެން ދިޔަ އިރު މެޗަށް ފަހު އުފާ ފާޅު ކުރުންތައް ދިޔައީ ކުރިއަށެވެ. އެގޮތުން މެޗަށް ފަހު މެކްސިކޯ ސަޕޯޓަރުންނާއި ސްވިޑެން ސަޕޯޓަރުން ވަނީ ކޮރެއާ ސަޕޯޓަރުންނާއެކު އުފާ ފާޅު ކޮށްފައެވެ. މީގެ އިތުރުން ރަޝިއާގައި ހުންނަ ސަޕޯޓަރުންނަށް ހާއްސަ ޕާކެއްގައި ސްވިޑެން އާއި މެކްސިކޯ ސަޕޯޓަރުން އެއްވެ ވަނީ "ގުޑް ބާއި ޖާރމަނީ" ބާރަށް ގޮވައި އުފާފާޅު ކޮށްފައެވެ.\nރޭގެ މެޗަށް ފަހު މެކްސިކޯގެ މެކްސިކޯ ސިޓީގައި ހުންނަ ދެކުނު ކޮރެއާ އެމްބަސީ ކައިރިއަށް ވެސް ގިިނަ އަދަދެއްގެ ސަޕޯޓަރުން ވަނީ އެއްވެ އުފާ ފާޅު ކޮށްފައެވެ. އެ މީހުން ވަނީ ކޮރެއާ ދިދައާއި މެކްސިކޯ ދިދި ގުޅުވާާލައި އެއް ދިދައެއް ހަދައި އެ ދިދަ އެއްވުމުގައި ބޭނުންކޮށްފައެވެ. އަދި ކޮރެއާ ސަޕޯޓަރުންނަކީ "އަޚުން" ކަމަށް ބުނެ އުފާފާޅު ކުރުންތައް ފޯރިއާއެކު ކުރިއަށް ގެންދިޔައެވެ.\nރޭގެ މެޗުތަކަށް ފަހު މެކްސިކޯ އާއި ސްވިޑެން ދެވަނަ ބުރަށް ދަތުރު ކުރި އިރު ދެވަނަ ބުރުގައި މެކްސިކޯ ނުކުންނަން ޖެހޭނީ ބްރެޒިލް އާއިި ދެކޮޅަށެވެ. ސްވިޑެން ނުކުންނަން ޖެހޭނީ ސްވިޒަލެންޑާއި ދެކޮޅަށެވެ.\nޖޫން 28, 2018 14:52\nޖަރުމަނަކީ އެއްވެސް އިރެއް ގާ މޮޅުޓީމެއްނޫން. ފިޒިކަލީ ވަރުގަދަވީމަ އިދިކޮޅު ކުޅުންތެރިން އިންޖަރީކޮއްގެން މޮޅުވާނީ.


Siyaasee vumuge kurin ves Rozeyge anga gadha! Adhi ehaa loabi\nސިޔާސީވުމުގެ ކުރިންވެސް ރޮޒޭގެ އަނގަ ގަދަ! އެހާ ލޯބި!\nރޮޒެއިނާ އާދަމް އަވަސް އޮންލައިނަށް އިންޓަވިއު ދެއްވަނީ. -- އަވަސް ފޮޓޯ: ނަސްރުﷲ ސޯލިހް\nއެންމެން ވެސް ދައްކަނީ ހުޅުމީދޫ ދާއިރާގެ މަޖިލިސް މެމްބަރު ރޮޒެއިނާ އާދަމް (ރޮޒޭ)ގެ އަނގައިގެ ވާހަކަ އެވެ. މާ އަނގަ ގަދައީ އެވެ. ރޮޒޭ ހަމަ އެހާ އަނގަގަދަ ހެއްޔެވެ؟\nމިއީ ރޮޒޭގެ ވާހަކަ އެވެ. އެކަމަކު އޭނާގެ ސިޔާސީ ވާހަކައެއް ނޫނެވެ؛ ސިޔާސީ ސްޓޭޖުގައި ރޮޒޭ މަޝްހޫރުވެ ސިޔާސީވެ ވަޑައިގަތުމުގެ މާކުރީގެ ހަނދާންތަކުގެ ވާހަކަ އެވެ.\n"ސްކޫލްގައި ވެސް ވަރަށް ހަލަބޮލިކޮށް އުޅުނު މީހެއް އަޅުގަނޑަކީ. ޓީޗަރުން ވެސް އާންމުކޮށް ޕޭރެންޓް މީޓިންތަކުގައި ވެސް ބުނާނީ ހުރިހާ ކަމެއް ވެސް ރަނގަޅޭ. އެކަމަކު މާ ގިނައިން އަނގަ ތަޅުވަނީޔޭ،" ރޮޒޭ ހިނިފުޅުވަޑުވާލެއްވި އެވެ.\nރޮޒޭއަކީ ވަރަށް ގަދަރުވެރި ސިޔާސީ އާއިލާއަކަށް ނިސްބަތްވެ ވަޑައިގަންނަވާ ބޭކަނބަލެކެވެ. މަންމަ އާއި ބައްޕަ އަކީ ވެސް ގާނޫނު ހަދާ މަޖިލީހުން ކުރިން ފެނިވަޑައިގެންފައިވާ ދެ މޫނެވެ. އެ ވާހަކަ އަށް ނުގޮސް ފަށައިގަންނާނީ "މަންމަގެ ފަހާފޮށި، ބޯޓަކަށް ހަދައިގެން" ރޮޒޭ އޭނާގެ ކޮއްކޮމެން ގޮވައިގެން ކުޅެން އުޅުއްވި ދުވަސްތަކާ ހަމައިންނެވެ.\n"މަންމަ އަކީ އޭރު ވެސް ފަހާ މީހެއް. އެހެންވީމަ ގޭގައި ހުންނާނެ ފަހާފޮއްޓެއް. ދެން ކޮއްކޮމެން ގޮވައިގެން އަޅުގަނޑު އުޅޭނީ އޭރު މި ފަހާފޮށީގެ ދަށަށް ވަދެގެން. އަޅުގަނޑުމެން ގޭ ތެރޭގައި ކުޅެން ތިބޭއިރު އެއީ ދެން ބޯޓެއް. އޭގެ ވީލްގައި ހިފައިގެން ބޯޓެއްގެ ހުންގާނުހެން އަނބުރާލަ އަނބުރާލަ ތިބޭނީ،" މިއީ ރޮޒޭގެ މާ ކުރީގެ ހަނދާނެކެވެ.\nއޭނާ ވިދާޅުވީ ތިން ކޮއްކޮ އާއި މަންމަ އާއި ބައްޕައާއެކު އުޅެ ބޮޑުވި ގެއަކީ "ވަރަށް މަޖާ، ސަކަރާތްޖަހައި ފޯރި ނެގި އަދި އެހާމެ އާއިލީވަންތަކަން ބޮޑު" މާހައުލެއް ކަމަށެވެ.\nރޮޒޭ ބުނާ ގޮތުން ބައެއް ދުވަސްދުވަހު ގެ، ކުޅޭ ކާނިވަލަކަށް ބަދަލުކޮށްލައިގެން ވެސް ކޮއްކޮމެނާއެކު އޭނާއަށް އުޅެވެ އެވެ. ނަމަވެސް މިހުރިހާ ސަކަރާތަކާއި ކުޅިވަރެއްގެ ތެރެއިން ވެސް އޭނާ އެއް ކަމަކަށް ވަގުތު ހުސްކުރެއްވި އެވެ. ފުރާވަރަށް އަރާ އެހެންވެސް ގިނަ އަންހެން ކުދިން ފަދައިން ރޮޒޭ ވެސް ޖެހުނީ ވާހަކަ ފޮތުގެ ޖާދޫގަ އެވެ.\n"އޭރު ވަރަށް ގިނަ ވަގުތު ދެވޭ ވާހަކަ ފޮތް ކިޔުމަށް. މަންމަ އުޅޭނެ އެކަމާ ހެދި ބައެއް ފަހަރު އުނދަގޫވެގެން ވެސް. އެއީ ކިޔަވަން ބެހެއްޓީމަ ކިޔަވާ ފޮތުގެ ތެރެއަށް ވެސް ކޮންމެވެސް ވާހަކަ ފޮތެއް ލައިގެން އެ ފޮތް ކިޔަން ހުއްޓާ ފެންނާނީ އަބަދުވެސް،" ރޮޒޭ ވިދާޅުވި އެވެ.\nއޭރު ފޮތުގެ ދުނިޔެއިން އޭނާގެ ހިތް ފަތަހަކުރީ ކުޑަކުދިންގެ މަޝްހޫރު ވާހަކަލިޔުންތެރިޔާ އެނިޑް ބްލައިޓޮން އެވެ.\n"އޭނާ އަކީ އަޅުގަނޑުގެ ފެވަރިޓް އޯތާ. އޭނާގެ ފޭމަސް ފައިވް ސީރީޒް އާއި ސީކްރެޓް ސެވަން އާއި ވިޝިން ޗެއާ އާއި ފާރަވޭ ޓްރީއާ މިހެން ގޮސް ކިޔާނެ ކަމެއް ނެތް. އެނިޑް ބްލައިޓޮންގެ ހުރިހާ ފޮތެއް ކިޔާނެ އޭރު."\nފިލާވަޅު ދަސްކުރަން ހަވާލުކުރުން ބްލައިޓޮންގެ ވާހަކަތަކުން ގަނޑު އުކަން އޮންނެވިޔަސް ދަރިވަރެއްގެ ގޮތުގައި ވެސް ރޮޒޭ އޭރުވެސް ތޫނުފިއްޔެވެ. ކްލާހުގައި ކިތަންމެ "އަނގަގަދަކޮށްލައިގެން އުޅުނަސް" ޓީޗަރު ހަވާލުކުރާ މަސައްކަތް އެންމެ އަވަހަށް ނިންމާ ދަރިވަރަކީ ވެސް އޭނާ އެވެ.\n"ސްކޫލްގައި އެސޭއެއް ލިޔަން ހަވާލުކުރިޔަސް އެންމެ އަވަހަށް އެ މަސައްކަތް ނިންމާ ކުއްޖަކަށް ވާނެ އަޅުގަނޑު. އެއަށް ފަހު ދެން އޮންނަ ވަގުތުގައި ގިނަ ފަހަރު އަޅުގަނޑު އިތުރު މަޒުމޫނެއް ވެސް ލިޔަން. އެއަށް ފަހު ދެން އޮންނާނީ ހަމަ އަނގަތެޅުން."\nރޮޒޭ ވިދާޅުވި ގޮތުގައި އެހެން ދަރިވަރުންގެ ހައްގުތައް ހޯދައި ދިނުމަށް ސްކޫލްގައި ދަރިވަރުންގެ ބަޔަކު އަޑުގަދަކުރިޔަސް އެންމެ ކުރީ ސަފުން އޭރުވެސް އޭނާ ފެންނާނެ އެވެ.\nރޮޒޭއާ ގުޅޭ އެހެން ދިމާލަކަށް ބަލައިލަމާ ހެއްޔެވެ؟\nކިޔެވުން ނިންމަވާލެއްވުމަށް ފަހު ވެސް ރޮޒޭ އަލުން ވަޑައިގެންނެވީ ސްކޫލަށެވެ. އެކަމަކު މިފަހަރު ދަރިވަރެއްގެ ޔުނީފޯމަކު ނޫނެވެ. ޓީޗަރެއްގެ ހެދުމުގަ އެވެ. އެގޮތުން އޭލެވެލް ނިންމަވާލެއްވުމަށް ފަހު ރިސޯސް ޓީޗަރެއްގެ ގޮތުގައި އަމީނިއްޔާ ސްކޫލާ ގުޅިވަޑައިގަތީ 1994 ވަނަ އަހަރު އެވެ. އޭރު އޭނާ އަށް އެންމެ 16 އަހަރެވެ. އެއީ ރޮޒޭގެ ފުރަތަމަ ވަޒީފާ އެވެ. ލިބިވަޑައިގެންނެވި މުސާރައަކީ 1500ރ. އެވެ.\nއަމީނިއްޔާގައި ރިސޯސް ޓީޗަރަކަށް އުޅުއްވަމުން، އެ ސިޑިން މަޑުމަޑުން މައްޗަށް އަރާވަޑައިގެންނެވީ އެވެ. ދެން ފެނިވަޑައިގަތީ ޓީޗިން ފުރިހަމަކުރެއްވުމަށް ފަހު ގްރޭޑް ހަޔެކާއި ހަތެކަށް ސައިންސް އަދި އިނގިރޭސި ފިލާވަޅު ނަންގަވައި ދެއްވަން ހުއްޓަ އެވެ. އެއަށް ފަހު ޑިގްރީއެއް ފުރިހަމަކުރައްވައިގެން ގްރޭޑް ދިހައަކާ ހަމަ އަށް އިކޮނޮމިކްސް ކިޔަވައި ދެއްވަން ފެއްޓެވީ އެވެ.\nމާސްޓާސް ޑިގްރީ ހާސިލުކުރެއްވީ މާކެޓިންގެ ދާއިރާ އިންނެވެ. ނަމަވެސް އޭރު ވެސް ހިދުމަތްކުރައްވަމުން ގެންދެވީ ތައުލީމީ ދާއިރާގަ އެވެ. ރޮޒޭގެ މި ކެރިއަރު 1994 ވަނަ އަހަރުން ފެށިގެން 2008 ވަނަ އަހަރާ ހަމައިން ނިމުމަކަށް އައިއިރު އެއް އިރެއްގައި އަމީނިއްޔާ ސްކޫލްގެ ސުޕަވައިޒަރުކަމުގެ މަގާމު ވެސް ފުރުއްވި އެވެ.\n"އެއީ ވަރަށް އެންޖޯއިކުރި ދުވަސްތަކެއް އަޅުގަނޑު. އޭރު އެއްގޮތަކަށް ވެސް ސިޔާސީ ކަންކަމުގައެއް ނޫޅެން އަޅުގަނޑެއް. އެކަމަކު ވެސް ބައްޕަ ސިޔާސީ ބޭފުޅަކަށްވީމަ ގޭ ތެރެއިން ވެސް ދިޔައީ ސިޔާސީ ކަންކަމުގެ ތަޖުރިބާ ލިބެމުން އޭރު،" ރޮޒޭ ވިދާޅުވީ މިހެންނެވެ.\nސިޔާސީވެވަޑައިގަތުމުގެ ކުރީގެ ވާހަކަތަކަށް ހާއްސަވީމަ، ރޮޒޭ ސިޔާސީވެ ވަޑައިގެންނެވި ވާހަކަ ބާއްާފައި މި ގަނޑު ވެސް މިހާ ހިސާބުން އެއްލާލަމާ ހިނގާށެވެ.\nމިފަހަރު "ލަވް ސްޓޯރީ" އެވެ؛ ރޮޒޭއަށް މުހައްމަދު ނާޝިޒް ތައާރަފްވާ ހިސާބަކީ މިއީ އެވެ. މިއީ ރޮޒޭގެ ފިރިކަލުން އަދި ކުރީގެ މަޖިލިސް މެމްބަރެވެ.\nނިންވައި ނުލެވޭވަރަށް ރޮޒޭ އައި ނާޝިޒާ ދެ ބޭފުޅުންގެ ހިތް، އިޝްގުގައިޖެހި އަނަދައިގަތީ ސިލޯނުގައި ދެ ބޭފުޅުން އޭލެވެލް އަށް ކިޔަވަމުން ގެންދެވި ދުވަސްވަރު އެވެ. ސިލޯނުގައި ފޮޅުވި މާތަކުން "ހާރެއް" ގަތައި ކައިވެނީގެ ގޮށްޖެހީ 1997 ވަނަ އަހަރު އެވެ. ރޮޒޭ ވިދާޅުވާ ގޮތުން ސިލޯނުގެ މިނިވަން ޖައްވުގައި ނާޝިޒާއެކު ފޮޅުވި މާތައް އަދިވެސް މިލައިގެނެއް ނުދެ އެވެ.\n"ފެށުނީއްސުރެން ވެސް ވަރަށް ސަކަރާތް ޖަހާ ދެ މީހުން އަޅުގަނޑުމެން ދެ މީހުންނަކީ. އަދިވެސް ހަމަ އެ ގޮތް. އަނގަތަޅަން ފަށައިފި ނަމަ ވާހަކަ ވެސް ހުސްނުވާނެ ދެ މީހުންގެ. މިހާރު ވެސް ބައެއް ރޭރޭ ރޭގަނޑު ތިނެއް ހަތަރެއް ޖަހަންދެން ވެސް ސަކަރާތުގައި ވާހަކަ ދައްކަން އެބަތިބެވޭ،" ދެމަފިރިންގެ ދެމެދުގައި ފައްކާކޮށްފައި އޮތް ގުޅުމަށް އަދިވެސް އެއްވެސް ބަދަލެއް ނާންނަކަން ރޮޒޭ އަންގާލަ ދެއްވީ އޭނާގެ ގަދަ އަނގަޔާއި ގަދަ ހުނުމުންނެވެ.\n"ވަރަށް ޔުނީކް ގުޅުމެކޭ ބުނެވޭނީ ދެ މީހުންގެ ދެމެދުގައި އޮތީ. އެއީ މިހާ ދުވަސްވާއިރު ވެސް އެއްވެސް ފޫހިކަމެއް ނެތި އެކީގައި އުޅެމުން މި ގެންދަނީ."\nރޮޒޭ އާއި ނާޝިޒްގެ ކައިވެންޏަށް އަންހެން ބޭފުޅަކާއި ފިރިހެން ބޭފުޅަކު ވަނީ ލިބި ވަޑައިގެންފައެވެ.\n"އަންހެން ކުއްޖަކު ލިބިއްޖެ ނަމަ އަޅުގަނޑުގެ ނަމުގެ އެއްބައިން ނަން ދޭން ނިންމައިގެން ތިބީ މާ ކުރިން ވެސް. އެއީ ޒައިނާ."\nދެންވެސްވީ އެހެނެވެ؛ ފިރިހެން ދަރިފުޅަށް ވެސް ނަން ދިނީ ރޮޒޭގެ ނަމާ ގުޅުވައިގެންނެވެ. އެއީ ޒައިން އެވެ.\nއަދި އެއް ސުވާލު އެބައޮތެވެ. ފިރިމީހާގެ ފަރާތުން ރޮޒޭ އަށް މިހާތަނަށް ލިބުނު އެންމެ ބޮޑު ސަޕްރައިޒަކީ ކޮބައި ހެއްޔެވެ؟ ނުވަތަ އޭނާ ކޮށްދިން އެންމެ "ލޯބި" ކަމަކީ ކޮބައި ހެއްޔެވެ؟\n"އެއީ ބާތުޑޭ ސެލެބްރޭޝަންއެއްގައި އެއް ދުވަހަކު އަޅުގަނޑު ގޮވައިގެން ދިޔައީ ޔޮޓަކަށް. އެއީ އަޅުގަނޑު އެއްގޮތަކަށް ވެސް އެކްސްޕެކްޓްކުރި ކަމެއް ވެސް ނޫން ޔޮޓެއްގައި އުފަން ދުވަސް ފާހަގަކުރުން. ދެން އަދި ޔޮޓަށް ދިޔައިރު އާއިލާގެ އެންމެން ވެސް އޭގައި ތިބީމަ އެކަންވީ ވަރަށް ސަޕްރައިޒިން ކަމަކަށް އަދި ހާއްސަ ދުވަހަކަށް،" ރޮޒޭ ވިދާޅުވި އެވެ.\nދެން މި އޮތީ "ރީތި އަބަދުވެސް ރީތި" ރޮޒޭގެ ޗެޕްޓާ އެވެ.\nރޮޒޭ އެހާ ރީތީ ކީއްވެ ހެއްޔެވެ؟ އެންމެވެސް އުޅެނީ ރޮޒޭ ރީތިވެގެނެވެ. ސިޔާސީ މައިދާނުން ފާހަގަކޮށްލެވޭ އެންމެ ރީތި އަންހެން ބޭކަނބަލުންގެ ލިސްޓްގައި އެންމެ ކުރީ ރޮޒޭގެ ނަން އޮވެއެވެ. އެ ރީތި ކަމުގެ ސިއްރާ ބެހޭ ގޮތުން ސުވާލު ކުރުމުން ރޮޒޭ ހިނިފުޅުވެޑުވީ އެވެ. އަނގަ ހުޅުވުނީ އެވެ.\n"ދެން އަޅުގަނޑު ހަމަ އެއްވެސް ކަމެއް ނުކުރަމޭ އަސްލު ދަންނަވާލަން ޖެހޭނީ. ކަސްރަތު ވެސް އެއްވެސް ގޮތަކަށް ނުކުރާ މީހެކޭ ބުނެވިދާނެ އަޅުގަނޑަކީ. އެކަމަކު މިއަދު ދިޔައިން ޖިމަށް ވަރަށް ޒަމާންކޮށްލާފަ. މާ ފަލަވަނީއޭ ހިތަށް އަރައިގެން."\nރޮޒޭ ވިދާޅުވި ގޮތުގައި އޭނާ އަކީ ރީތިކޮށް ފިޓްކޮށް ހުންނެވުމަށް ހާއްސަ ކަސްރަތެއް ނުވަތަ ހާއްސަ ފޯމިއުލާއެއް ގެންގުޅުއްވާ ބޭފުޅެއް ނޫނެވެ.އަދި ކަސްރަތުކުރާ ހިތްވިޔަސް ގަވާއިދުން ކަސްރަތު ވެސް ކުރެއްވޭ ބޭފުޅެއް ނޫނެވެ.\n"އެކަމަކު ކަސްރަތުކުރަންވީއޭ ހިތަށް އަރައިގެން ދޭތެރެއަކުން މިގޮތަށް ފެށިޔަސް ހަފުތާއަކަށް ވުރެ ގިނަ ދުވަހު އެކަމެއް ހިފަހައްޓައެއް ނުލެވޭ." އޭނާ ވިދާޅުވި އެވެ. "އަޅުގަނޑުގެ މަންމަ ވެސް ހުންނާނީ މިގޮތަށް ހިކިކޮށް. ދެން އަޅުގަނޑަށް ހީވަނީ އަޅުގަނޑު މިހެން ހުންނަނީ ވަކި އިތުރު ހިތްވަރެއް ލައިގެންނެއް ނޫންހެން."\nރޮޒޭގެ ވާހަކައިގެ ތެރެއިން އޭނަގެ ކެއުމުގެ އާދަތައް ވެސް ހިއްސާ ކުރެއްވި އެވެ.\n"ހަމަ އެންމެ މީރީ ރިހާކުރާއި މަސްފެނާއި ގަރުދިޔަ ކަހަލަ ދިވެހި ކެއުން. ކިތަންމެ ބައިވަރު އެއްޗެހި ހަދާފައި ހުރި ތަނަކުން ވެސް ބަތާއި ރިހާކުރު ފެނިއްޖެ ނަމަ އަޅުގަނޑު ކާނީ ބަތާއި ރިހާކުރު. ރިހާކުރަކީ ހަމަ އެންމެ ކުރިން ފެށިގެން ވެސް ވަރަށް މީރު އެއްޗެއް. ތެލުލި ރިހާކުރުވިޔަސް، މިރުސް އަޅައިގެން ކުޅިކޮށްގެން ވިޔަސް، ހުނިރޮށްޓާ ރިހާކުރާ ކަމުގައިވިޔަސް، ރިހާކުރު މިއީ ވަރަށް ކަމުދާ އެއްޗެއް. ބޭރަށް ކިޔަވަންދިޔަ އިރު ވެސް އަބަދުވެސް ރިހާކުރާއި ދުފާއެއްޗެހި ހަމަކުރެވޭތޯ ބަލަން."\nރޮޒޭނާ އަށްއެންމެ މީރުކޮށް ކައްކާކަށް އެނގިވަޑައެއް ނުގަންނަވަ އެވެ. އެކަމަކު ބައެއް ފަހަރު އަމިއްލަފުޅަށް ކައްކަވަ އެވެ.\n"ބައެއް ފަހަރު ކައްކަނީ އަމިއްލަ އަށް. މެރީކޮށްގެން ގޮސް މެލޭޝިއާގައި ކިޔަވަން އުޅުނުއިރު ބޮޑަށް ކައްކަން ދަސްވީ. އޭގެ ކުރިއަކުން ނުކައްކަން. ދެން އެންމެ މޮޅުވާނީ އެކި ފާޑުގެ ފްރައިޑް ރައިސް ކަހަލަ އެއްޗިއްސަށް. ފާޑުފާޑުގެ ރިހަ ކައްކާކަށް ނޭނގޭނެ އަޅުގަނޑަކަށް."\nއެއް އިރެއްގައި "ކޮކަޓޫ" އެއްގެ ގެ މައްސަލާގައި ރޮޒޭގެ ވާހަކަ ފަލަ ސުރުހީ އަށް އަރައިގެން އުޅުނު ހަނދާންވޭ ހެއްޔެވެ؟ އެހެންވީމަ ޕެޓެއްގެ ވާހަކަ ނުދައްކައި ރޮޒޭގެ ވާހަކަ ނިންމާލާކަށް ނުވާނެ އެވެ.\n"ޕެޓެއް ނުގެންގުޅެން އަޅުގަނޑެއް. އެކަމަކު ކުޑައިރު އަޅުގަނޑު ގެންގުޅުނިން މުސަޅެއް. އޭރު އަޅުގަނޑު އުޅޭނީ ގްރޭޑް އަށެއް ނުވައެއްގައި."\nރޮޒޭ ވިދާޅުވި ގޮތުގައި ކޮކަޓޫ އާއި ފާޑުފާޑުގެ ގުރައަކީ އޭނާ އަށް މާ ކަމުދާ ވައްތަރުގެ ޕެޓްތަކެއް ނޫނެވެ.\n"ރޭގަނޑު ނުނިދޭ ވަރަށް އަޑުގަދަކުރާ އެއްޗެހި އަޅުގަނޑަކަށް ކަމަކުނުދޭ."\nރޮޒޭ އަކީ ފޯރީގައި ސީރީޒް ބައްލަވާ އަދި އެހާމެ ފޯރީގައި ސޯޝަލް މީޑިއާގައި ވެސް ހަރަކާތްތެރިވެ ވަޑައިގަންނަވާ ބޭފުޅެކެވެ. ވެމްޕަޔާ ޑައިރީސް އާއި އޮރިޖިނަލްސް އަދި ޑީވިއަސް މެއިޑްސް ފަދަ ސީރީޒްތަކަށް ވަގުތު ހުސްކުރެއްވިޔަސް ސޯޝަލް މީޑިއާގައި އޮންނަ ފޯރީގައި ވެސް ގާތުން ބައިވެރިވެ ވަޑައިގަންނަވަ އެވެ.\n"އަޅުގަނޑު މިއީ ހަމަ ވަގުތު ހޯދައިގެން ނިކަން ގަދަ އަށް އިނގިރޭސި ސީރީޒް ބަލާ މީހެއް. ބައެއް ފަހަރު ދުވާލު މިހާ ބިޒީކޮށް އުޅޭތީ މި ޑްރާމާތައް ބަލަން ނިދި ވެސް ގުރުބާންކޮށްލަން ޖެހޭ،" ރޮޒޭ ވިދާޅުވި އެވެ. "އަނެއްކޮޅުން އެ ގަޑިއަކީ އަޅުގަނޑު ފޭސްބުކާއި ޓްވިޓާގައި ވެސް ވާނުވާ ބަލާ ގަޑި އާންމުކޮށް. ދެން ސީރީޒް އަޅުވައިގެން އިންނައިރު ހުންނާނީ ފޭސްބުކަށް ވެސް ވަދެވިފަ، ޓްވީޓްވެސް ކުރަމުން ސީރީޒް ކުރިއަށް ގެންދާނީ"\n"ޓްވިޓާގައި ވަރަށް ބޮޑަށް އުޅެވޭ. މިސާލަކަށް އިސްތިރިކުރަން ހުންނައިރު ވެސް ޓްވީޓްކުރެވިދާނެ. އިސްތިރި ކުރަމުން ޓްވީޓްކުރަމުން. އެކި ކަންކަމުގެ ތެރޭގައި އުޅެމުން. ކަމާކަން ފަށާފައި ޓްވީޓެއް ނުކުރަން. ނިދަން އެނދަށް އަރައި އޮންނައިރު ވެސް ޓްވީޓްކުރެވޭ. ބައެއް ރޭރޭ އެހެން ގޮސް އޭގެ ތެރެއަށް ވަދެވިގެން އިރު އަރަންދެން ވެސް އޮވެވޭ އޭގެ ތެރެއިން ނުނިކުމެވި."


ނަޝީދުގެ ހިޔާލުފާޅު ކުރެއްވުމަށްފަހު މިއަދުގެ ޖަލްސާ ނިންމަވާލައްވައިފި – Dhen.mv\nނަޝީދުގެ ހިޔާލުފާޅު ކުރެއްވުމަށްފަހު މިއަދުގެ ޖަލްސާ ނިންމަވާލައްވައިފި\nކައުންސިލް އިންތިހާބު ބޭއްވެންދެން މިހާރު ތިބި ކައުންސިލަރުންގެ ދައުރު ދިގު ދަންމަވާލެވޭ ގޮތަށް ގާނޫނު އަސާސީ އިސްލާހު ކުރުމާ މެދު ދެކިވަޑައިގަންނަވާ ވަކި ގޮތެއް ނެތް ކަމަށް ވިދާޅުވެ، ރައްޔިތުންގެ މަޖިލީހުގެ ރައީސް މުހައްމަދު ނަޝީދު މަޖިލީހުގެ މިއަދު ޖަލްސާ ނިންމަވާލައްވައިފި އެވެ.\nހެންވޭރު ހުޅަނގުދާއިރާގެ މެންބަރު ޙަސަން ލަޠީފު ހުށަހެޅުއްވި ރާއްޖޭގެ އިދާރީ ދާއިރާތައް ލާމަރުކަޒީ އުޞޫލުން ހިންގުމުގެ ބިލުގެ ފުރަތަމަ އަޑުއެހުމަށް ބިލުގެ ނަން ރައީސް ނަޝީދު އިއްވެވިއެވެ. އެއަށް ފަހު އެމަނިކުފާނު ވާހަކަފުޅުދެއްކެވީ މަޖިލިހުގެ ފާއިތުވި ދެ ޖަލްސާގައި ބަހުސްކުރި މައުޟޫޢު ކަމުގައިވާ ޤާނޫނު އަސާސީ އިޞްލާޙުކުރުމާ ގުޅޭ ގޮތުންނެވެ. އެމަނިކުފާނު ވިދާޅުވީ ހައެއްކަ މެންބަރުން މެނުވީ މަޖިލިހުގެ ދެ ޖަލްސާގައި ވާހަކަދެއްކެވި ހުރިހާ މެންބަރުންވެސް ޤާނޫނު އަސާސީ އިޞްލާޙުކުރުމާ ދެކޮޅު ހައްދަވާ ކަމުގައެވެ.\nނަޝީދު މިއަދުގެ ޖަލްސާގައި ވިދާޅުވީ އެމަނިކުފާނު އުޅުއްވަނީ އެމަނިކުފާނުގެ ވަކި ގޮތެއް މިކަމުގައި އޮވެގެން ނޫން ކަމުގައެވެ. ޤާނޫނު އިސާސީ އިޞްލާޙުކުރައްވަން މަޖިލިސް މެންބަރުން އެދިވަޑައިގަންނަވާނަމަ، އެގޮތަށް އެކަންކުރައްވަންވެސް ދެކޮޅު ނަހައްދަވާނެ ކަމުގައި ނަޝީދު ވިދާޅުވިއެވެ.\nބިލާމެދު ވާހަކަދައްކަވަމުން ނަޝީދު ވިދާޅުވީ އެއީ ޤާނޫނު އަސާސީ އިސްލާހުނުކޮށް ކައުންސިލަރުންގެ މުއްދަތާމެދު ގޮތެއް ނިންމުމަށް ހުށަހެޅުނު ބިލެއް ކަމުގައެވެ. ނަމަވެސް އެބިލު ބަލައިނުގަނެ ބޭރުކޮށްލެއްވުން ނުވަތަ ކޮމިޓީ މަރުހަލާއަށް ފޮނުވުމަށްފަހު ފަހުން ބޭރުކޮށްލުމަކީވެސް މެންބަރުންނަށް ކުރެއްވިދާނެ ކަމެއް ކަމުގައިވެސް ނަޝީދު ވިދާޅުވިއެވެ.\nއަދި ޙަސަން ލަޠީފު މިއަދު ހުށަހެޅުއްވި ބިލަކީ ޤާނޫނު އަސާސީއާ ޚިލާފު ބިލެއް ކަމުގައި ބައެއް ޤާނޫނީ ވަކީލުން ވިދާޅުވެދާނެ ކަމުގައިވެސް ރައީސް ނަޝީދު ވިދާޅުވިއެވެ.\nރައްޔިތުން މަޖިލިސް ބައެއް މެންބަރުން ހުށަހަޅުއްވާފައިވާ ގޮތަށް ރައީސުލްޖުމްހޫރިއްޔާ ކައުންސިލަށް މެންބަރުން ޢައްޔަންކުރުމަކީ، ރައީސް ކުރައްވާނެ ކަމެއް ކަމުގައި ދެކެވަޑައިނުގަންނަވާ ކަމުގައިވެސް ރައީސް ނަޝީދު ވިދާޅުވިއެވެ.


Hithadhoo gai accident vi anhenmeehaa ithuru faruvaa ah Male' furuvaalaifi | Mihaaru\nއިއްޔެ އެކްސިޑެންޓްވި ސަރަހައްދުގައި ފުލުހުންތަކެއް ހަރަކާތްތެރި ވަނީ. ފޮޓޯ/ އައްޑޫ ލައިވް\nހިތަދޫގައި އެކްސިޑެންޓްވި އަންހެންމީހާ އިތުރު ފަރުވާ އަށް މާލެ ފޮނުވާލައިފި\n04 އޮކްޓޯބަރ 2017 - 12:075comments\nއައްޑޫ ހިތަދޫގައި އިއްޔެ ދެ ސައިކަލް ޖެހިގެން ހިނގި ނުރައްކާތެރި އެކްސިޑެންޓްގައި ސީރިއަސް ޒަހްމަތަކެއް ލިބުނު ޒުވާން އަންހެންމީހާ އިތުރު ފަރުވާ އަށް މިއަދު މާލެ ފޮނުވާލައިފި އެވެ.\nހިތަދޫ ގަނޑުވަރު، ފާތުމަތު ރައްޔާ، 19، މާލެ ފޮނުވާލީ ހިތަދޫ ރީޖަނަލް ހޮސްޕިޓަލް (އެޗްއާރްއެޗް) ގެ އައިސީޔޫގައި ފަރުވާ ދިނުމަށް ފަހު އެވެ. އެކްސިޑެންޓުގައި އޭނާގެ ބޯ ފަޅައިގެން ދިއުމުގެ އިތުރަށް ދަތްދޮޅި ވެސް ވަނީ ބިންދައިގެން ގޮސްފަ އެވެ.\nއެޗްއާރްއެޗްގެ މެނޭޖަރު މުހައްމަދު ނަޖީބް މިއަދު ވިދާޅުވީ ރައްޔާ މާލެ ފުރުވައިލިއިރު ވެސް، ހާލަތަށް ހެޔޮ ބަދަލެއް ނާންނަ ކަމަށެވެ.\n"އިމްޕްރޫވްމަންޓެއް ނާދޭ. އެމްއާރްއައި ވެސް ހަދަން ޖެހޭތީ މާލެ ފޮނުވާލީ. އިތުރު ޓެސްޓްތައް ހެދީމަ ބޮލަށް ވެސް ލިބިފައި ހުރި ގެއްލުމުގެ ތަފުސީލެއް އެނގޭނީ،" އޭނާ ވިދާޅުވި އެވެ.\nހިތަދޫ ބޮޑުމަގުގައި ހުންނަ ޗެކްމާކް ފިހާރަ ކުރިމަތީގައި އެކްސިޑެންޓުވީ ދެ އަންހެނަކު ތިބި ސައިކަލް، އެ ފިހާރަ ކުރިމަތިން އޮންނަ ގޯޅި އަޅަނިކޮށް، ކުރިމަތިން ބާރު ސްޕީޑްގައި ދިޔަ ސައިކަލެއްގައި ޖެހިގެންނެވެ. ބޮޑުމަގުން ބާރު ސްޕީޑުގައި ދުއްވާފައި ދިޔަ ސައިކަލްގައި ތިބީ ދެ ފިރިހެނުންނެވެ.\nމި ހާދިސާ ހިނގި މަންޒަރު ދައްކުވައިދޭ ވީޑިއޯ އިން ފެންނަ ގޮތުގައި ދެ އަންހެ،ނުން ތިބި ސައިކަލް ކުރިމަތިން ދިޔަ ސައިކަލްގައި ޖެހުމާ އެކު އެ މީހުން ވިއްސައިގެން ގޮސް މަގުމައްޗަށް ވެއްޓެ އެވެ. މި ހާދިސާގައި އެންމެ ބޮޑަށް އަނިޔާވި ރައްޔާ އިނީ ސައިކަލްގެ ފަހަތުގަ އެވެ.\nއެކްސިޑެންޓްވެގެން ހަތަރު މީހުން ހޮސްޕިޓަލަށް ގެންދިޔަ ނަމަވެސް، އަނެއް ތިން މީހުންނަށް ސީރިއަސް ގެއްލުމެއް ނުލިބެ އެވެ. އަދި އެ މީހުންނަށް ލިބިފައި ހުރި ކުދިކުދި ޒަހަމްތަކަށް ފަރުވާ ދިނުމަށް ފަހު މިހާރު ވަނީ ދޫކޮށްލައިފަ އެވެ.\nއިތުރު ލިޔުންތައް ސ. ހިތަދޫ އައްޑޫ މަގުމަތީގެ އެކްސިޑެންޓް ހިތަދޫ ރީޖަނަލް ހޮސްޕިޓަލް\nއައްޑޫގައި އެކްސިޑެންޓްވި ދެ ޒުވާނަކު އައިސީޔޫގައި


Thaareekh ge therein Addu Gan - fahubai\nތާރީޚްގެ ތެރެއިން އައްޑޫ ގަން- ފަހުބައި\nއަހަރު ފަސް ފާތިޙާ އާއި ރޯދަ ބަޑުގެ ދުވަސް\nމިކަމަކީ، މިހާރު ހުއްޓިފައި އޮތަކަސް އިހު ގަމު މީހުން ވަރަށް ވަރުގަދައަށް ކުރަމުން އައިސްފައި އޮތް އާދައިގެ ކަމެކެވެ. އެހެންކަމުން އަޅުގަނޑު މި ލިޔުނު އައްޑޫ ގަމުގެ ވާހަކަ ނިންމާލުމަށް ގަސްދު ކުރަނީ މި ފަސް ފާތިހާ އާއި ރޯދަބަޑުގެ ދުވަސްތަކާއި އެކަންކުރި ގޮތުގެ ތަފްޞީލް ދަންނަވާލަމުންނެވެ.\n1-މުޙައްރަމް މަހުގެ 8 ވަނަ ދުވަހާއި9ވަނަ ދުވަހުގެ ރޭ\n2- ޖުމާދުލް އާޚިރު މަހުގެ 28 ދުވަހާއި 29 ދުވަހުގެ ރޭ\n3- ޝައުބާން މހުގެ 12 ވަނަ ދުވަހާއި 14 ދުވަހުގެރޭ\n4-ޝައުބާން މަހުގެ 28 ދުވަހުގެ ރޭ\n5- ޛުލްޙައްޖާ މަހުގެ 8 ދުވަހާއި9ދުވަހުގެރޭ މިއެވެ.\nމި ފަސް ފާތިޙާއަކީ ކޮންމެ މީހަކުވެސް އަހަރަކު އެއްފަހަރު ކިޔުއްވަމުން އަންނަ އެމީހެއްގެ މައިންބަފައިންގެ ފާތިޙާގެ އިތުރުން އޮންނަ ފަސް ފާތިޙާއެވެ.\nމީގެ ކޮންމެ2ރެއަކުންވެސް ކުރީގެ ރެއަކީ އަހަރު ފާތިޙާގެ ރެއެވެ. އެއީ މައިންބަފައިންނަށް ވުރެ ދުރުމީހުންގެ ފާތިޙާއެވެ. ޔަޢުނީ މުނިކާފައިންނާއި އަދި އެނޫނަސް ގާތްތިމާގެ މީހުންގެ ފާތިޙާއެވެ. މި ފާތިޙާއަށް ލަޑި ފާތިޙާ އޭވެސް ކިޔައެވެ. އެހެނީ މި ފާތިޙާ އަށް ކައްކަނީ ޚުދު ލަޑި ކަމަށް ވާތީއެވެ.\nލަޑި ކައްކަނީ ފަލަމަޑި ގޮވާމުގެ ތެރެއިން ހަމައެކަނި ކައްޓަލައިންނެވެ. ވީމާ ދެންވީ ލަޑި ކެއްކިގޮތް ދަންނަވާށެވެ. އެހެންނަމަވެސް އެ ކެއްކުމުގެ ކުރީގައި އެދުވަސްވަރު އަލަ، ކައްޓަލަ ކިރާ އުޅުނު ގޮތުގެ ތަފްޞީލު ދަންނަވާލާނަމެވެ. އާދޭހެވެ. އަލަ، ކައްޓަލަ ކިރަން އެދުވަސްވަރު ގެންގުޅުނީ ތުޅު ދަނޑިއެވެ. ތުޅުދަނޑީއަކީ4ފޫޓު ހައި ދިގު ފަލިތަންޑެއްގެ ފަލަމިނުގައި މަށާ އޮމާންކޮށްފައި އޮންނަ ނިރޮޅު ދަނޑިބުރިއެކެވެ. އެދަނޑިބުރި އޮންނާނީ ރާތާ ބަރީން ވަޒަންކޮށް އެއްކޮޅުގައި ލޯވަޅުތައް ތޮރުފައި ފޫޓެއްހައިވަރުގެ ރޯނު ނުވަތަ ނަނުފަށް ލައްވާފައެވެ. ކިރަންވީމާ ތުޅުދަނޑީގެ އެންމެކުރީފަށް އެ ކިރަން އުޅޭ ކައްޓަލަ ނުވަތަ އަލަމުޑޯށީގައި އަޅުވައި ކިރަން އުޅޭ އަދަދެއްގެ ފަށުގައި ހިފާ ހަލައިގެން ދަނޑީގެ ދެކޮޅު ހަމަހަމަވީމާ އެ ކިރުނީއެވެ. އެންމެ ކުރީ ހިފަން ހުންނަނީ ތުޅެއްގެ ފަށެވެ. އެއީ 25 ރާތާއެވެ. ދެވަނައީ ފަލެއްގެ ފަށެވެ. އެއީ 16 ރާތާއެވެ. ތިންވަނައަށް ހުންނަނީ ހަހެޔެއިގެ ފަށެވެ. އެއީ 12 ރާތާއެވެ.4ވަނަ އީ ރިޔެއްގެ ފަށެވެ. އެއީ 8 ރާތާއެވެ. ފަސްވަނައަށް ހުންނަނީ3ހެޔެއިގެ ފަށެވެ. އެއީ6ރާތާއެވެ. ހަވަނައީ ރެހެޔެއިގެ ފަށެވެ. އެއީ4ރާތާއެވެ. ހަތްވަނައަށް ހުންނަނީ 12 ގަލުގެ ފަށެވެ. އެއީ ހަމަ 12 ގާއެވެ. ނާ: އެއީ3ރާތާއެވެ. އަށްވަނައަށް ހުންނަނީ އެންމެ ފަހު ފަށެވެ. އެއީ ހެޔެއްގެ ފަށެވެ. ހެޔަކީ2ރާތާއެވެ.\nމިއީ އެދުވަސްވަރު އަލަ، ކައްޓަލަ، ހިއްކިބަނބުކެޔޮ،ކިރާ އުޅުނު ގޮތެވެ. ދެން މިދަނަނަވަނީ ލަޑި ކެއްކިގޮތެވެ.\nއާދެ. ކައްޓިލަ ރިޔަކުން ލަޑިކެއްކުމަށް ބޭނުންތަކެތި:\nޅަވަރުގެ4ގަބުޅީގެ ހުނި\nކުލަޖެހޭވަރުގެ ރީނދޫކޮޅެއް ފުނޑާފައި\nކެއްކުން: އެންމެފުރަތަ ކައްޓަލަ ރަނގަޅަށް މަށާ ދޮވެގެން ތުނިކޮށް ވަށް ފޮއްޗަކަށް ކޮށާނީއެވެ. ކޮށުމަށްފަހު ތާހަކަށް އަޅައި އެ މަޑުވާ ވަރަށް ފެންއަޅައި އުނދުން މައްޗަށް އުދައިގެން އަލިފާންލައި މަޑުކުރާނީއެވެ. ރަނގަޅަށް މަޑުވީމާ ބާލައިގެން، ހުރި ފެންފޮދު އުކާ ހުސްކޮށްފައި ކައްކަން ގެންގުޅޭ ދޭފަތާއި އެއްބަދާ އުނދުޅީގެ އުނދުޅިއަކުން ތަޅާ ޗިސްކުރަނީއެވެ. ރަނގަޅަށް ޗިސްވެ ފުއްގަނޑެއްހެން ވީމާ އެއްކަލަ ހަނޑޫލާހީގެ ފުށާއި ހަކުރު އަޑުބަޔާއި ގާނާފައި ހުރި ހުންޏާއި ތާހުގެ ތެރެއަށް އަޅައި ދިޔަހެޔޮވާވަރަށް ފެންވެސް އަޅައި ހަލާރަނގަޅަށް އެއްކުރަނީއެވެ. އެއްވީމާ ކާރީގައި ފުނޑާފައި އޮތް ރީނދޫކޮޅު ނަގައިގެން ފެންކޮޅެއްގެ ތެރެއަށް ގިރުވައި ތާހުގެ ތެރެއަށް އަޅައި އަނެއްކާވެސް ހަލުވާލާފައި އުނދުން މައްޗަށް އުދައިގެން އަލިފާން ލަނީއެވެ. ގިނަ އިރެއް ނުވަނީސް ކެކިދެއެވެ. ދެން ބާލައިގެން ވަރުވަރުގެ ތަށިތައްޓަށް އަޅައި ގެޔަށް ވައްދަނީއެވެ. މި ލަޑީއަކީ ދިވެހި ހަކުރުގައި ކައްކާ ކާއެއްޗެހީގެ ތެރެއިން މީރު ކާނާއެކެވެ. މި ލަޑިއާއެކު ކާން ހުންނަނީ ހަނާކުރި މަހެވެ. އެރޭ ފާތިޙާ ކިޔަވާ ބެއިކަލުން ގެ ކެއުމަކީ މި ލަޑިއެވެ. އެހެންވެ މި ފާތިހާއަށް ލަޑި ފާތިޙާއޭ ކިޔުނީއެވެ.\nދެން އޮތީ ރޯދަ ބަޑެވެ. ރޯދަ ބަޑޭ ކިޔަނީ އެ ދެރެއިން ފަހު ރޭގެ ފާތިހާއަށެވެ. އެރޭ ކިޔެވުން އޮންނަނީ މަރުވެފައިވާ މައިންބަފައިންނަށް ފާތިޙާއެވެ. އެރޭގެ ކެއުމަކީ ރޫސިޔާ ބަތާއި ވެލިހަކުރާއި ދޮންކޭލާއި ހަނާކުރި ނުވަތަ ހެދިމަހާއެވެ. ހެދިމަހޭ މިތާ މީހުން ކިޔަނީ މާލޭ މީހުން ކަނޑުކުކުޅޭ ކިޔާ މަހަށެވެ.ކުރީގައި މި ފާތިޙާ ކިޔެވުން އޮތީ މިސްކިތް މިސްކިތް ދޮށުގައި މައުރިބް ނަމާދުން ފައިބައިގެންނެވެ.\nކާއެއްޗެތިތައް ތައްޓަށް އަޅާ މަލާފަތުގައާއި ދޮލަނޑުގައި ހުދު ފޮތީން ބަނދެގެން މިސްކިތް ދޮށަށް ގެންދަނީއެވެ. ފަހުން ފަހުން މިސްކިތް ދޮށަށް ގެންދިއުން ހުއްޓި ގޭގޭގައެވެ. މިހާރަކަށް އައިސް ވަނީ މުޅިން ހެން ހުއްޓިފައެވެ.\nކޮންމެ އަކަސް މިކަމަކީ އެމީހުންގެ ހިތްތަކުގައި އެމީހުންގެ މަރުވެގެން ވަޅުލެވިފައިވާ މައިންބަފައިންނާއި މުނިކާފައިންގެ މައްވަށް އުފެދިފައިވާ ހަމްދަރުދީއާއި ތެދުވެރި ލޯބީގެ ބޮޑުކަމުން އެމީހުންނަށް ސަވާބާއި ރަޙުމަތް ލެއްވުން އެދި އަދައިގެން ކުރަމުން އައި ކަމެކެވެ. ހަމަކަށަވަރުން ވެސް މަތިވެރި މާތް ރަސްކަލާނގެއީ އެކަލާނގެ އަޅަކު ކޮށްފި ޒައްރެއްގެ ބުރަދަނުގެ ކަމެއްވެސް ގެއްލި ނުކުރައްވާ ރަސްކަލާނގެއެވެ. މިހާތަނަށް އަޅުގަނޑު މި ލިޔުނު "އައްޑޫގަމުގެ" ހަނދާންތަކުގެ ވާހަކަ ލިޔެ ނިމުނީއެވެ. ޝުކުރު ހުރީ މަތިވެރި މާތް ﷲ ގެ ޙަޟްރަތް ފުޅަށެވެ. އާމީން\n1 thought on “ތާރީޚްގެ ތެރެއިން އައްޑޫ ގަން- ފަހުބައި”\nނާއީ 13 ފެބުރުއަރީ 2018 - 09:31\nސ.ފޭދޫ ޕެންޒީމާގޭ އަލްމަރުޙޫމް އަޙްމަދު ޙަސަން މަނިކުފާނަށް ސުވަރުގޭގެ މަތިވެރި ނިއުމަތް މިންވަރު ކުރައްވާށި!. ދޫކުރައްވަވާފައި މިއޮތީ އައްޑޫގެ ތާރީޚަށް ނުހަނު ބޭނުންތެރި މައުލޫމާތު ތަކެއް


އަޅުގަނޑު މަޖިލިހަށް ހޮއްވަވައި ދެއްވީ މަރަދޫގެ ރައްޔިތުން، ރައީސް ނަޝީދުގެ ސަބަބަކުން ނޫން: ޝަރީފް\nރައްޔިތުންގެ މަޖިލިހުގެ މަރަދޫ ދާއިރާގެ މެމްބަރު ކަމަށް ހޮއްވަވައި ދެއްވީ މަރަދޫގެ ރައްޔިތުން ކަމަށާއި ރައްޔިތުންގެ މަޖިލިހުގެ ރައީސް އަދި ކުރީގެ ރައީސް މުހައްމަދު ނަޝީދުގެ ސަބަބުން ނޫން ކަމަށް އެ ދާއިރާގެ މެމްބަރު އިބްރާހިމް ޝަރީފް (މަވޯޓާ ޝަރީފް) ވިދާޅުވެއްޖެއެވެ.\nޝަރީފް މިހެން ވިދާޅުވީ އެމްޑީޕީގެ މެނިފެސްޓޯ ވިއްކައިގެން އަދި ނަޝީދު ދާއިރާތަކަށް ގެންގޮސް ތަގުރީރު ދެއްވައިގެން މެމްބަރުންތަކެއް ހޮވުނު ކަމަށް ޓްވިޓާގައި އާންމު ފަރާތަކުން ކުރި ޓްވީޓާކައި ގުޅިގެންނެވެ.\nޝަރީފް ކުރެއްވި ޓްވީޓުގައި ވިދާޅުވީ އޭނާ މަޖިލިހަށް ހޮއްވަވައި ދެއްވީ މަރަދޫގެ ރައްޔިތުން ކަމަށާއި މަޖިލިހަށް ހޮވިވަޑައިގެންނެވީ ރައީސް އިބްރާހިމް މުހައްމަދު ސޯލިހު ނުވަތަ ނަޝީދު ތަގުރީރު ދެއްވައިގެން ނޫން ކަމަށެވެ. އެމްޑީޕީ އުފެދުމުގެ މާ ކުރިން ވެސް އައްޑޫ ރައްޔިތުން އޭނާ ހޮވި ކަމަށް ޝަރީފް ވިދާޅުވިއެވެ.\n“އެމްޑީޕީގެ ޕާލަމެންޓްރީ ގްރޫޕްގެ އަގު ވައްޓާ ނިކަމެތި ކުރަން ތި ޒާތުގެ ވާހަކަ ނުލިޔުއްވާ” ޝަރީފް ވިދާޅުވިއެވެ.\nނަޝީދު އިސްވެ ހުންނަވައި މި ސަރުކާރުގެ އިކޮނޮމިކް ފައްޔާޒުގެ އިތުބާރު ނެތްކަމުގެ ވޯޓު މަޖިލީހަށް ވައްދަން މަސައްކަތް ކުރަމުންދާއިރު، މި މައްސަލައާއެކު އެމްޑީޕީގެ ތެރޭގައި ވަނީ ބައިބައިވުން އުފެދިގެން ގޮސްފައެވެ.


Maraalaafai Vanee Luthufaru Engunu Gothaa Medhu Suvaal Ufahdhaifi - Vaguthu\n1 އަހަރު ކުރިން ( ފެބުރުއަރީ 19, 2020 )\nމިދިޔަ އަހަރު ބޯޓެއްގެ ތެރޭގައި ބަންގްލަދޭޝް ރައްޔިތެއް ކަމަށްވާ ލުތުފަރު މަރާލުމަށް ފަހު، ށ. ޅައިމަގު ބަނދަރާ ދިމާ ބޭރު ކަނޑު އޮޅިއަށް ފެއްތި ކަމަށް ފުލުހުން ބުނި ނަމަވެސް، އެއީ ލުތުފަރު ކަން އެނގުނު ގޮތާ މެދުގައި ދިފާއީ ވަކީލް މިއަދު ސުވާލު އުފައްދަވައިފިއެވެ.\nއޭޕްރީލް މަހުގެ 22 ވަނަ ދުވަހުގެ ރޭ "ކުރިމަގު 1" ނަމަކަށް ކިޔާ ބޯޓުގައި ލުތުފަރު މަރާލުމަށް ފަހު، ޅައިމަގު ބަނދަރާ ދިމާ ބޭރު ކަނޑުއޮޅިއަށް ފެއްތި މައްސަލައިގައި ބަންގްލަދޭޝް ތިން މީހެއްގެ މައްޗަށް ދައުލަތުން ވަނީ ދައުވާކޮށްފައެވެ. ގާނޫނުލް އުގޫބާތުގެ ދަށުން އަލަމިން އާއި ނޫރުލްއިސްލާމް އަދި އެމްޑީ އަހްތަރު ހުސެއިންގެ މައްޗަށް ދައުލަތުން ކުރީ އެނގި ހުރެ މީހަކު މެރުމުގެ ކުށުގެ ދައުވާއެވެ.\nކްރިމިނަލް ކޯޓުގައި ބޭއްވި ޝަރީއަތުގެ މަޖިލިހުގައި ތިން މީހުން ވެސް ޝަރީއަތަށް ހާޒިރުވީ ވަކީލަކާ އެކުގައެވެ. އަދި ދައުވާ އަށް ޖަވާބުދާރީވުމަށް ދިފާއު އަށް ދިން ފުރުސަތުގައި ދިފާއުން ބައެއް ކަންކަން ފާހަގަކުރިއެވެ.\n"ފުރަތަމަ ކަމަކީ މަރާލި މީހަކީ މި ދައުވާގައި ބުނާ ލުތުފަރުތޯ؟ އެއީ ކާކުތޯ؟ އެއީ ރާއްޖެ މީހެއްތޯ؟ އޭނާ އުޅެނީ ކޮންތާކުތޯ؟ އޭނާގެ ފުރިހަމަ ނަމަކީ ކޮބައިތޯ؟ މިއިން އެއްވެސް ސުވާލަކަށް ޖަވާބު ލިބޭ އެއްވެސް ލިޔުމެއް ދައުލަތުން ހުށަހަޅާފައެއް ނެތް،" ނޫރުލް އިސްލާމްގެ ދިފާއީ ވަކީލް ވިދާޅުވިއެވެ.\n"އަނެއް ކަމަކީ މި މައްސަލަތަކުގައި ދައުވާ ކުރުމަށް އޮންނަ ހާއްސަ ގާނޫނަކީ ބިރު ދެއްކުމާއި ނުރައްކާތެރި ތޫނު ހަތިޔާރު ބޭނުން ކުރުމުގެ ގާނޫނު. މި ހާއްސަ ގާނޫނަށް އިސްކަން ދޭން ޖެހޭ ކަމަށްވިޔަސް، ރާއްޖޭގައި މިހާރު އަމަލުކުރަމުންދާ އިޖުރާއަތާ ބެހޭ ގާނޫނުގައި އެބަ ބުނޭ،"\nއަލަމިން އާއި އެމްޑީ އަހްތަރު ހުސެއިންގެ ފަރާތުން މަސައްކަތް ކުރައްވަނީ އެއް ވަކީލެކެވެ. މި ދެ މީހުންނަށް ލިބުނު ފުރުސަތުގައި ފާހަގަކުރެއްވީ ތަފާތު ކަމެކެވެ.\n"ދައުވާގައި އެބަ ބުނޭ ލުތުފަރު މަރާލުމަށް ފަހު، އެ ރަށު ބަނދަރާ ދިމާ ބޭރު ކަނޑުއޮޅިއަށް ފެއްތި ވާހަކަ. ކަނޑެއް ފަޅެއް ވަކި ކުރަން ދައުލަތުގެ ވަކީލަށް އެނގިނުލައްވާ ކަމަށް އަޅުގަނޑު މި ގަބޫލުކުރަނީ. އުރަފަށް ކައިރިތޯ ނޫނީ ކަނޑު އޮޅިތޯ. މިސާލަކަށް މާލެ އާއި ވިލިމާލޭ މި ދޭތެރެއަށް ބަލާއިރު ކަނޑު އޮޅިއަކަށް ވާނީ އެ ދޭތެރޭގެ އެންމެ ފުން ދިމާ." ދިފާއީ ވަކީލް ވިދާޅުވިއެވެ.\nދަޢުލަތުން ހުށަހެޅި ދައުވާ ސީޣާގައި ބަޔާންކޮށްފައިވާ ކަންތައްތަކާ ގުޅިގެން، ޖަވާބުދާރީވުމުގެ ފުރުސަތު ދަޢުލަތުގެ ވަކީލަށް ދެއްވުމުން، ވަކީލް ވިދާޅުވީ، މި މައްސަލައިގައި މަރާލާފައިވާ ލުތުފަރަކީ ކާކުކަން ދެނެގަތީ ކަނޑު އަޑިން ނެގި ކަށިތަކުން ހަދާފައިވާ ޑީއެންއޭ އިން ކަމަށެވެ.\nއެގޮތުން އެ ކަށިތަކުން ލުތުފަރު މަންމަ، އަދި ދަރިންގެ ޑީއެންއޭ ނެގިފައިވާ ކަމަށް ދައުލަތުން ބުންޏެވެ. އަދި ދައުވާގައި "ކަނޑުއޮޅި" އޭ ބުނަނީ ބަނދަރާ ދިމާ ބޭރު ކަމަށް ވެސް ދައުލަތުން ބުންޏެވެ.\nނަމަވެސް، ޑީއެންއޭ އާ ގުޅޭ ލިޔުންތައް ދައުލަތުން ހުށަހަޅާފައިނުވާ ކަމަށް ތަކުރާރުކޮށް، ދިފާއުން މިއަދު ފާހަގަ ކުރިއެވެ. އަދި ޝަރީއަތުން ވަނީ، މައްސަލައާ ގުޅޭ ހުރިހާ ލިޔުމެއް ތިން ދުވަހުގެ ތެރޭގައި ދައުވާ ލިބޭ ފަރާތްތަކަށް ދިނުމަށް އަންގައިފައެވެ.\nއެ މައްސަލައާ ގުޅިގެން ހޯދި ހޯދުންތަކުން ފެނުނު ކަށިތަކަކީ ލުތުފަރުގެ ހަށިގަނޑުގެ ބައެއްކަން ފުލުހުން 100 ޕަސަންޓު ކަށަވަރެއް ނުކޮށްދެއެވެ.\n"ފުލުހުންގެ ތަހުގީގަށް ލިބިފައިވާ މައުލޫމާތުތަކަށް ބަލާއިރު، ލުތުފަރާ ބެހޭ އެއްވެސް މައުލޫމާތެއް ރަސްމީ ފަރާތަކުން އަޅުގަނޑުމެންނަށް އަދި ލިބިފައެއް ނުވޭ. އަދި ކަނޑު އަޑިން ފެނިފައިވަނީ އޭނާގެ ހަށިގަނޑުކަން 100 ޕަސަންޓް ދަންނަވަން އުނދަގޫ ވިޔަސް ވަރަށް ބޮޑަށް އަޅުގަނޑުމެންނަށް ގަބޫލުކުރެވޭ އެއީ އޭނަގެ ހަށިގަނޑުކަން. އަޅުގަނޑުމެން މި ދަނީ އެކަން އިތުރަށް ޔަގީން ކުރުމަށް ކުރަންޖެހޭ ސައިންޓިފިކް ޓެސްޓުތައް ހެދުމުގެ މަސައްކަތް ކުރަމުން. އަޅުގަނޑުމެންނަށް މިހާރު ވަނީ އޭނާގެ އާއިލާއާ ވެސް ވާހަކަ ދެއްކޭ ގޮތް މެދުވެރިވެފައި." ފުލުހުން ކުރިން ބުނެފައިވެއެވެ.\nމި މައްސަލައިގައި ދެން އޮންނާނީ ދައުވާ އަށް ޖަވާބުދާރީ ވުމެވެ. ދެން އަޑުއެހުން ބާއްވާނެ ދުވަހެއް ޝަރީޢަތުން އިޢުލާން ކޮށްފައެއް ނުވެއެވެ. މި މައްސަލަ ބައްލަވަނީ ގާޒީ ޙުސައިން ފާއިޒް ރަޝާދެވެ.\nފެބުރުއަރީ 19, 2020 16:13\nކީކޭ ދެން އަޅެ ފަހެ ބުނާނީ؟ މީ ހަމަ ހޭގަ ތިބި ޤާނޫނީ ވަކީލުންބާވެއޭ މަގޭ ހިތަށް އަރާ އިނގޭ! މީހަކު މެރާލިކަން އެބަ އެނގޭ، ކަނޑު އަޑިން ނެގި އިންސާނެއްގެ ބައިތަކުގެ ޑީއެންއޭ ހަދައިގެން ބަންގާޅަށް ގޮސް ލުތުފަރުގެ އާއިލާ މީހުންގެ ޑީއެންއޭ އާ އަޅާ ކީމަ އެބަ ދިމާވޭ އެއީ ލުތުފަރުކަން! ދެން ކޮން ބަހަނާ އެއް ބާ ދައްކާނީ ދިފާއޭ ބިފާއޭ ކިޔައިގެން!\nފެބުރުއަރީ 19, 2020 16:20\nތީ ލުތުފާރު ކަމަ ނުބެލެވޭ... ކަނޑު ރަސް ގެފާނު ދަރި\nފެބުރުއަރީ 19, 2020 18:03\nތީބޮޑުމހުގެ ކަށިގަނޑެކޭ ކިޔާފަ ނިންމާލާ\nފެބުރުއަރީ 19, 2020 18:24\nއަހަރެން މައްސަލަނެތީ ބަކަރި މައްސަލަ ނެތީ.ދެން ދައުލަތަށް ކޮންމައްސަލަ އޮއްނަނީ.\nފެބުރުއަރީ 19, 2020 22:46\nވަކީލަކާ އެކުތަ؟ ތީގެން މީހަކު އޭރު ދިވެހިރާއްޖޭގަވެސް ނުތިބޭނެ ތިކަމެއްކުރިއިރު!\nފެބުރުއަރީ 20, 2020 01:25\n100 ޕަސެނޓް ޔަޤީން ކުރެ ވޭނެ ފުރުސަތު އޮއް ވާ އެ ނުހޯދާ ހުށަހެޅުން، ތަހުގީގު ފުރިހަމަ ނު ވޭނު.


އިންޑިއާއަށް ދާން ވިސާހޯދަން ދެންދާނީ އިމްރާނުމެން ގެއަށް!! - MV Times\nއިންޑިއާއަށް ދާން ވިސާހޯދަން ދެންދާނީ އިމްރާނުމެން ގެއަށް!!\n7 December 20th, 2012 - 2:56 PM\nޖީއެމްއާރާއި ދިވެހި ސަރުކާރު ވެފައިވާ އެގްރީމަންޓު އުވާލިތާ ގިނަ ދުވަސްތަކެއް ނުވަނީސް " ދިވެހިންވެސް ހިމެނޭގޮތަށް އިންޑިއާއިން ވިސާ ދޫކުރާ އުސޫލު ލުއިކޮށްދީފި" ކަމަށް ބުނެ މީޑިއާގައި އަޑު އުފުލިގެން ދިޔައެވެ. މީޑިއާތަކުގައި މިގޮތަށް އަޑުއުފުލިގެން ދިއުމާއި އެކު ބައެއް މީހުން މީޑިއާއިން ފެތުރި ދޮގުހަބަރުގައި ޖެހި އާޝޯހުވެފައި، ތިއްބެވެ.\nފަހަރުގައި މީޑިއާތަކުގެ އިސްވެރިންގެ ގޮތުގައި ތިބި ބައެއް ބޭފުޅުން ބޭނުންވީ، އިންޑިއާއިން މިހާތަނަށް ރާއްޖެއަށް ކޮށްފައިވާ އެންމެ އިންވެސްޓުމަންޓު އުވާލައި ޖީއެމްއާރު ރާއްޖެއިން ބޭރުކޮށްލި ކަމުގައިވިއަސް އިންޑިއާއިން ރާއްޖެއަށް ހިތް ހެޔޮވާނެކަން ދެއްކުން ކަމަށްވެސް ވެދާނެ އެވެ.\nޖީއެމްއާރު އަތުން އެއާޕޯޓު އަތުލުމުގައި އެންމެ އިސްކޮށް މަސައްކަތްކުރެއްވި ޑިފެންސް މިނިސްޓަރ މުހައްމަދު ނާޒިމް ޖީއެމްއާރު ރާއްޖެއިން ފޮނުވާލުމާއި އެކު އެންމެ ފުރަތަމަވެސް ވަޑައިގަތީ ޗައިނާއަށެވެ. ޗައިނާއިއެކު އަސްކަރީ އެއްބަސްވުމެއްގައި ސޮއިކުރެއްވިތާ 24 ގަޑީރު ނުވަނީސ ކަންވީ ދިވެެހިން ހީކުރިގޮތާ ދިމާ އިދިކޮޅަށެވެ. ކުރިން ދިވެހިންނަށް އިންޑިއާއަށް ދިއުމުގައި އޮތް ލުއިފަސޭކަން އެއްކޮށް ގެއްލުނީ އެވެ.\nޓޫރިސްޓު ވިސާގައި އިންޑިއާއަށްދާ ދިވެހިން ބޭސްފަރުވާކޮށް އެހެނިހެން ކަންތައްތައް ކުރާނަމަ ޓީޕޯޓު ކޮށްލަން ޖެހިދާނެކަމަށް ބުނެ އިންޑިއާގެ އެކްސްޓަނަލް އެފެއާޒް މިނިސްޓްރީން ބަޔާން ނެރުނީ އެވެ. އެންމެފަހުން ދިވެހިންނަށް އޮޅުވާލުމަށް މަސައްކަތް ކުރި މީޑިއާތަކަށްވެސް މަޖުބޫރުވީ ތެދު ބުނާށެވެ. ދިވެހިން ބޭނުންހާގޮތެއް އިންޑިއާއަށް ނުހެދޭނެކަން ހާމަވީ އެވެ.\nމިދިޔަ އަހަރު އެކަނިވެސް ބައިލައްކައަށްވުރެ ގިނަ ދިވެހިން އިންޑިއާއަށް ގޮސްފައިވާއިރު، ވިސާ ހޯދުމަށް އިންޑިއާ އެމްބަސީން ދުވާލެއްގެ މައްޗަށް ދޫކުރަނީ އެންމެ 40 ނަންބަރެވެ. މިކަންވީ އާންމު އުނދަގުލަކަށެވެ. ރައްޔިތުން ރުޅިގަދަވީ ދިވެހި ސަރުކާރުދެކެ އެވެ. އެންމެފަހުން މިއަދު ބައެއް މީހުންވަނީ ފޮރިން މިނިސްޓްރީ ދޮށައްގޮސް ނުރުހުން ފާޅުކޮށްފަ އެވެ.\nއެތަނުން މީހަކު ޓައިމްސްއާއި ވާހަކަދައްކަމުން ބުނީ އިންޑިއާ އެމްބަސީން ވިސާ ނުލިބިއްޖެނަމަ ދެން ދާނީ އަދާލަތުޕާޓީގެ ރައީސް އިމްރާން އަބްދުﷲ ދިރިއުޅުއްވާގެއަށް ކަމަށެވެ. "އަޅުގަނޑަކީ މީގެކުރިން ތިންފަހަރު އިންޑިއާއަށް ދިޔަ މީހެއް. މިހާ އުނދަގުލެއްނުވޭ ވިސާ ހޯދާކަށް. ޖީއެމްއާރު ގައުމުންބޭލީމަ ހުރިހާ އުނދަގުލެއް މިވީ ދިވެހި ރައްޔިތުންނަކަށް ނޫންތޯ؟ ދެން އަޅުގަނޑުމެން ވިސާ ނުލިބިއްޖިއްޔާ ދާނީ އިމްރާނުމެން ގޭދޮށަށް. އޭނާޖެހޭނެ ވިސާ ޖަހައިދެން."\nދެ ޕީއެމް ގޮޅާ\nފަހަރި ޖެހޭނެ ވިސާ ޖަހައިދެން…..\nމީކޯޗެއް؟ އިންޖެކްމޟަން ޖަހަން ބޭނުންވާ މީހުންގެ ނަންލިސްޓް.\nމިހާރު ވީސާ ލިބޭނީ އިމްރާންގެ ފަހަރި އަތުން އެކަނި…\nހަހަހަ ދޮގެއްވާ ނޫން އިމްރާން ޖެހޭނެ ތިކަމުގެ ފުރިހަމަ ޒިންމާ ނަގަން އެމީހެއްގެ ފަހަރު އެމީހަކަށް\nބަލަގަ މޮޔަ ނުގޮވާށެވެ. ގައުމުތަކަށް ދަން ގަވާއިދުގަ ވާ ގޮތަށްދާށެވެ.\nގަވާދުގަ ވާގޮތައް ވެރިކަން ބަދުލު ނުކުރެވުނީ ކީއްވެހެއްޔެވެ. އެއްޗިސް ބޮއެގެން ފަންޑިތާގަ ޖެހިގެން އުޅުނީ ކީއްވެގެން ހެއްޔެވެ.\nމުހައްމަދާ މާ ގަައުމުތަކައް ދެވޭ މީހަކައް ވެގެން އަގަ ހުޅުވަނީ މިތާ މިދެކެވެނީ އެހެން ވާހަކަ އެކޭ ދެން ކަލެއަށް މާ ގަވައިދު އެގެނިޔާ ވިސާ ޖަހަދޭންވީނު. ތެދު ފަޅާ އެރީމަވެސް އަދިވެސް ތިއުޅެނީ ދޮގު ހަދަންށޭ ކީކުރާނީ މީ މިމީހުންގެ ހާލަތު.


Jalah hukumkuri Adeeb geygai! | Mihaaru\nކުރީގެ ނައިބު ރައީސް އަހްމަދު އަދީބު: މިދިޔަ ބުރާސްފަތިދުވަހު ހުކުމް އިއްވި އަދީބު މިހާރު ހުންނެވީ ގޭބަންދުގައި. --ފޮޓޯ/މިހާރު\n07 އޮކްޓޯބަރ 2020 - 13:00\nމޯލްޑިވްސް ކަރެކްޝަނަލް ސާވިސްގެ އޮފިޝަލަކު މިއަދު ވިދާޅުވީ، ހުކުމް އިއްވުމާ އެކު އަދީބު މާލޭ ޖަލަށް ގެންދިޔަ ކަމަށެވެ. އެކަމަކު އަދީބު ގޭބަންދަށް ބަދަލުކުރީ ސިއްހީ ހާލަތު ގޯސްވުމުން ކަމަށް ވިދާޅުވި އެވެ.\n"ސިއްހީ ސަބަބުތަކަކަށްޓަކައި ގޭބަންދުގައި ހުންނެވީ ވަގުތީ ގޮތުން،" އޮފިޝަލް ވިދާޅުވި އެވެ.\nBREAKING: Adeeb 20 aharah jalah laan hukum koffi\nއިއުތިރާފުގެ އެއްބަސްވުމުގެ ދަށުން ތަހުގީގަށް އެއްބާރުލުން ދެމުން ގެންދެވުމަށް ފަހު، ޓަގެއްގައި ރާއްޖެ ދޫކުރައްވައި ފިއްލަވަން މަސައްކަތް ކުރެއްވި އެވެ. އަނެއް ފަހަރު، ކުއްލި ގޮތަކަށް ހުރިހާ ދައުވާތައް ކްރިމިނަލް ކޯޓުން ބޭރު ވެސް ކޮށްލީ އެވެ.\nAdheebuge iuthiraafun vee faidhaa tha? Faisaa hoadhaanee kihineh?\nއެމްއެމްޕީއާރުސީ މެދުވެރިކޮށް، 54 ރަށް ދޫކޮށްގެން އަދީބުގެ މައްޗަށް 150 އަށް ވުރެ ގިނަ ދައުވާ ކުރެވެން އޮއްވައި ދައުލަތުން އަދީބާ އެކު ހެދި އެއްބަސްވުމުން ރައްޔިތުންނަށް އޮތް ފައިދާއަކީ ކޮބައިތޯ ގާނޫނީ ބޭފުޅުން ދަނީ ސުވާލު އުފައްދަވަމުންނެވެ. މަނީ ލޯންޑްރިންގެ ގާނޫނުން، މަނީ ލޯންޑާކުރި އަދަދު ދައްކަން އަންގައި އޭގެ ފަސް ގުނައާ ހަމައަށް (ފަސް ބިލިއަން ރުފިޔާ އިން) އަދީބު ޖޫރިމަނާ ކުރެވެން އޮއްވައި ދެ މިލިއަނުން ޖޫރިމަނާ ކުރި ސަބަބާ މެދު ވެސް ކަންބޮޑުވުންތައް އެބަހުއްޓެވެ.\n"އެ ގާނޫނުގެ ދަށުން އޭނާ އަށް އަދަބު ކަނޑައަޅަން ޖެހޭނީ މަދުވެގެން އެއް ބިލިއަނަށް. ގިނަވެގެން ފަސް ބިލިއަނާ ހަމައަށް. ރައީސް ޔާމީނަށް ކުރި ހުކުމާ އެއްގޮތަށް ދާ ކަމަށް ވަންޏާ ފަސް ބިލިއަނަށް ޖޫރިމަނާކުރަން ޖެހޭނެ. އެއީ ދައުލަތަށް ލިބުނު ގެއްލުމުގެ ފަސް ގުނައަށް ޖޫރިމަނާކުރަން ޖެހޭނެ،" އިއުތިރާފް އެއްބަސްވުމުގެ ދަށުން އަދީބަށް އިއްވި ހުކުމާ ގުޅޭ ގޮތުން "މިހާރު"އަށް ވަކީލަކު ވިދާޅުވި އެވެ.\n"އެކަމަކު އޭގެ ބަދަލުގައި އެންމެ ދެ މިލިއަން ރުފިޔާ އިން ޖޫރިމަނާކުރުން ގަބޫލެއް ނުކުރެވޭ. އޭނާ މަނީ ލޯންޑަ ކުރި އަދަދަށް ވެސް ދައުލަތުން ރިކުއެސްޓެއް ނުކުރޭ."\nފިއްލެވުމުގެ ކުރިން ހެދި އިއުތިރާފު އެއްބަސްވުމުގެ ބައެއް ތަފުސީލް އާއްމުކޮށްފައި ވިޔަސް އޭގެ ފަހުން އަދީބާ އެކު އެއްބަސްވީ ކަންކަން ވެސް ސާފެއް ނޫނެވެ. ޝަރީއަތުގެ މަޖިލީހުގައި އަދީބު ވިދާޅުވެފައި ވަނީ ފައިސާ ޖަމާކުރި ފަރާތްތަކާއި އެ ފައިސާ އިން އުފައްދާފައިވާ އެސެޓްތަކާ ގުޅޭ ހެއްކާއި ގަރީނާތައް ވެސް ތަހުގީގަށް ކިޔައި ދެއްވާފައިވާނެ ކަމަށެވެ. ހެކީގެ ގޮތުގައި އޭނާގެ ފޯނުތަކާއި ލެޕްޓޮޕް ވެސް ވަނީ ހަވާލުކުރައްވައިފަ އެވެ.\nދައުވާތައް ސާބިތުކުރެވޭނެ ވަރުގެ ހެކި ހުއްޓައި، އަދީބަށް ލުއި ލިބޭ އެއްބަސްވުމަކަށް ދިޔަ ސަބަބު އޮތީ ސާފުކޮށްދޭން ޖެހިފަ އެވެ.\nކުށްކުރުން ޓެރަރިޒަމް ކްރިމިނަލް ކޯޓް ކަރެކްޝަނަލް ސާވިސް ކުރީގެ ނައިބު ރައީސް އަދީބު\n60 ކޮމެންޓް, 108 ރިއެކްޝަންސް\nއަދީބުގެ ފައިސާގައި ނުޖެހޭ މީހަކުނެތް. ނަޝީދެއް ޔާމީނެއް ކިޔާނެ ކަމެއް ނެތް. ޖަލުގައި ތިބިހައި ބަޔަކު ކާފޫރަށް ހަދައި ހުކުމް ބަރިތައް ނެރުނީ ފައިސާގެ ދަޅައިގައި. ތިމަންނަ ނުޖެހޭކިޔައި އިއުލާންކުރަމުން ދިޔަޔަސް ނުޖެހޭ ކަމަށް ނުވާނެ.\nއަދީބު 2023 އަށް ތައްޔާރު ކުރަނީ\nޖަލުގައި ބަންދު ކުރަން ޤާޟީގެ ޙުކުމް ދެމެހެއްޓުމަށް ޓަކާ، ކުއްވެރިޔާ ބަހައްޓަން ވާނީ ޖަލުގައި. ބޭސް ފަރުވާ ކުރަން ޖެހޭ ޙާލަތެއް މެދުވެރި ވެއްޖެނަމަ ހޮސްޕިޓަލަށް ގެންދަން ޖެހޭނީ. ކުރިންވެސް ފިލަން މަސައްކަތް ކުރި. އެއް ފުޅަށް މަތިން މަތިން ފުންމާލި ބަކަރި އަނެއް ފުޅަށް މަތިން ވެސް ފުންމާލާނެ.\nމިވާގޮތުން އެމްޑީޕީ މީހުންވެސް އެމްޑީޕީޔާ ދެކޯލުވާނެ\nވަޓް އަ ޖޯކް. ދެން ރައްޔިތުން އަތްޖަހާ، އެއޮތީ އިންސާފް ގާމިމުވެފަ. ލާރި ކޮޅު އަނބުރާ ލިބިފަ.\nއަދީބުގެ ގެއަކީ އެންމެ ފެންވަރުގެ ހޮސްޕިޓަލެއް ތޯ؟ އެހެން މީހުން ސިއްހީ މައްސަލައެއް އުޅެންޏަ ދަނީ ހޮސްޕިޓަލަށް ޑޮކްޓަރަށް ދައްކަން. މިއީ ސަރުކާރާއި އަދީބުއާއި ގުޅިގެން ހިންގާ ޖަރީމާ. ބަލިވީމައި ބޭސްފަރުވާ ކޮށްދޭން ޖެހޭނެ. އެކަމަކު މިހާރު ކަންކަން ކުރަނީކީ މިބުނި ބީދައަކުންނެއް ނޫން. އެމްޑީޕީގައި އެއްވެސް އިހްލާސްތެރިކަމެއް ނެތް.\nޑިމޮކްރަަސީ ގަ ކުރާނީ ހުސް ކުރާނީ ހަރާމް ހުކުމް\nސިއްހީ ހާލު ދެރަވީމަ ގެންދާނީ ހޮސްޕިޓަލަށް. ގެއަކަށް ނޫން\nއާނ!! ތީ ހަމަ ހުސް ޖަރީމާ، ރޭވިގެން ހިނގާ ކަން ކަން، މި ޤައުމު އިސްލާހު ކުރަން ބަޔަކު ނޫޅޭ!! ޤައުމު ހަލާކު ކުރަން އުޅޭ މީހުން އުޅުނި ދޯ\nމ.ޑ.ޕ އިން ވައުދުވި އިންސާފަކީ މީތޯ ... 1.3 އަނބުރާ ލިބުނީތޯ ... ކޮބާތޯ މޮހޯ އާއި ޓީމް. އެމީހުން އުމުރުގެ ބާކީ އޮތްދުވަސްތަށް ވަގަށް ނެގިލާރިން ޔޫކޭގައި ދިރިއުޅެންވެސް އެއްބަސް ވީތޯ ....މާފުށީ ފަތާ ފެންގަނޑުގަ ބާއްވާނީ ޔާމީނުް އެކަނިތޯ ... މިކަލޭގެ2މިލިޔަން ރުފިޔާ ދައްކަން ޖެހުނުއިރު ޔާމީނު5މިލިޔަން ޑޮލަރު ދައްކަން ޖެހުން އެއީ ކޮންއިންސާފެއްތޯ ....\n'ބޭއިންސާފް' އަކީ އެމްޑީޕީ ދަންނަ އިންސާފް.\nމިހިރަ މިހިރަ ކަންތައްތަކުން އެނގެނީ އެމް އެމް ޕީ އާރް ސީއިން ވަގަށްނެގި ފައިސާގެ ބޮޑުބައި ލިބިފައިވަނީ މިސަރުކާރުގެ ބޮޑެތި މީހުންނަށާއި މިހާރު ތިބި ގިނަ ފަނޑިޔާރުންނަށްކަން.


Hindu akaa innan dhekolhu hedhi Gulnaz ge marah insaafu nulibifaai! | ThePress\nހިންދޫއަކާ އިންނަން ދެކޮޅު ހެދި ގުލްނާޒްގެ މަރަށް އިންސާފު ނުލިބިފައި!\nއިންޑިއާގެ އިރުމަތީ ބިހާރު ޕްރޮވިންސްގައި، ހިންދޫ ފިރިހެނަކާ އޭނާގެ އެކުވެރިންތަކެއް ވެގެން، ދިރިހުއްޓާ "އަންދާލި" އަންހެން މީހާގެ ހައްގުގައި، ގިނަ އަދަދެއްގެ ސިޔާސީ ލީޑަރުންނާއި، އަންހެނުންގެ ހައްގުތަކަށް ވަކާލާތު ކުރާ އެކްޓިވިސްޓުން ތެދުވެއްޖެއެވެ.\nވައިޝާލީ ޑިސްޓްރިކްޓްގައި، އޮކްޓޯބަރު މަހުގެ 30 ވަނަ ދުވަހު މި ޖަރީމާ ހިންގީ، ހިންދޫ ފިރިހެން މީހާއާ ކައިވެނި ކުރުމަށް، އުމުރުން 20 އަހަރުގެ ގުލްނާޒް ހާތޫން އިންކާރު ކުރުމުންނެވެ. ޕްރޮވިންސްގެ އެންމެ ބޮޑު ހޮސްޕިޓަލު ކަމަށްވާ ޕަޓްނާ މެޑިކަލް ކޮލެޖު ހޮސްޕިޓަލަށް ގުލްނާޒް ހާތޫން ގެންދެވުނު އިރުވެސް އޭނާގެ ހަށިގަނޑުގެ 75 ޕަސެންޓް ފިހިފައި ވާ ކަމަށް މައުލޫމާތު ލިބެއެވެ. ހާތޫން މަރުވީ، ފިހިގެން ލިބުނު ޒަހަމްތަކުގެ ސަބަބުންނެވެ.\nޖަރީމާ ހިންގި މީހުން ކަމުގައި ތުހުމަތު ކުރާ ސަތީޝް ކުމާރޫ ރާއީ، ޗަންދަން އަދި ވިނޯދް ރާއީއާ ދެކޮޅަށް ފިޔަވަޅު އެޅުން، ފުލުހުން ފަސް ކުރި ކަމަށް ގުލްނާޒް ހާތޫންގެ އާއިލާއިން ތުހުމަތު ކުރެއެވެ.\nރޭޕް ރަމްޒުކޮށްދިނުމަށް ބޭނުންކޮށްފައިވާ ހިޔާލީ ކުރެހުމެއް/ފޮޓޯ: ޑީއެންއޭ އިންޑިއާ\nހާދިސާ ހިނގިއިރު، ގުލްނާޒް ހާތޫން ވަނީ އެހެން މީހަކާ ކައިވެނި ކުރުމަށް "އެންގޭޖް" ކޮށްފައެވެ. އެ ކައިވެންޏަށް4މަހެއްހާ ދުވަސް އޮތް ކަމަށް އާއިލާއިން ބުނެއެވެ.\nއަންހެން މީހާގެ އާއިލާއިން ބުނާ ގޮތުގައި ސަތީޝް ކުމާރު ރާއީއަކީ އޭނާއާ ކައިވެނި ކުރުމަށް އެދި ގުލްނާޒް ހާތޫންއަށް ފުރައްސާރަ ކުރަމުން ދިޔަ މީހެކެވެ. ސަތީޝް ކުމާރު ރާއީއާ ކައިވެނި ކުރުމަށް ގުލްނާޒް ހާތޫން އިންކާރު ކުރީ ދީނީ ފިކުރު ތަފާތު މީހަކާ ކައިވެނި ކުރަން ބޭނުން ނުވާތީ ކަމަށް އާއިލާއިން ބުނެއެވެ. ސަތީޝް ކުމާރު ރާއީ، ގުލްނާޒް ހާތޫން މަރާލީ ކައިވެނި ކުރަން އެއްބަސް ނުވުމުން އެކަމުގެ ރުޅީގައި ކަމަށް އާއިލާއިން ދައުވާ ކުރެއެވެ.\nއިންޑިއާގެ މީޑިއާގައިވެސް ގުލްނާޒްގެ މަރަށް މާ ބޯޑު ސަމާލުކަމެއް ދީފައެއް ނުވެއެވެ. މީޑިއާގައި އަޑު ފަތުރާފައި ވަނީ، ހާތޫން އަންދާލާފައި ވަނީ، ކުނި ނެރެން ދިޔަ ވަގުތެއްގައި ކަމަށެވެ. މީޑިއާއިން އޭނާއަށް ސަމާލުކަން ދީފައި ނުވަނީ މުސްލިމަކަށް ވުމުން ކަމަށްވެސް ބުނެވެއެވެ.\nގުލްނާޒް ހާތޫންގެ ވީޑިއޯ\nލާއިންސާނީ ޖަރީމާގެ ޝިކާރައަކަށްވި ގުލްނާޒް ހާތޫން ވަނީ މަރުވުމުގެ ކުރިން ވީޑިއޯ މެދުވެރިކޮށް ބަޔާނެއް ދީފައެވެ. އެ ބަޔާނުގައި އޭނާ ބުނެފައި ގޮތުގައި3މީހަކު އޭނާގެ "ގަޔަށް އެރި"އެވެ. އެކަމަށް ދެކޮޅު ހަދާ، މަންމަ ގާތު ބުނާނެ ކަމަށް އިންޒާރު ކުރުމުން، ރުޅި އައިސްފައި ތިބި އެ މީހުން، ގުލްނާޒް ހާތޫންގެ ގަޔަށް އެމީހުން ސާފުތެޔޮ އެޅީ ކަމަށް އޭނާ ބުނެއެވެ.\nމި ބަޔާނުގައި ސަތީޝް ކުމާރު ރާއީގެ ނަން އޭނާ ވަކިން ފާހަގަ ކުރެއެވެ. އޭނާގެ ގަޔަށް ތެޔޮ އަޅާ، ރޯކޮށްލީވެސް ސަތީޝް ކުމާރު ރާއީ ކަމަށް ބުނެއެވެ.\nރޭޕްކުރުމާ ދެކޮޅަށް އަދި ރޭޕްކުރާ މީހުންނަށް ހައްގު އަދަބު ދިނުމަށް ގޮވާލާ ބަޔަކު މުޒާހަރާ ކުރަނީ/ފޮޓޯ: އޯޑީޓީ\nވައިޝާލީ ޑިސްޓްރިކްޓްގެ ސުޕްރިންޓެންޑެންޓް އޮފް ޕޮލީސް ގޯރާވް މަންގްލާ ވިދާޅުވީ، ތުހުމަތު އަމާޒުވާ މީހުން އަދިވެސް ހައްޔަރު ނުކުރެވޭ ކަމަށާ، އެ މީހުން ހައްޔަރު ކުރުމަށް، ފުލުހުންގެ3ޓީމެއް އެކުލަވާލާފައި ވާ ކަމަށެވެ. މިމައްސަލާގައި އިހުމާލުވެފައި ވާތީ، ސަރަހައްދީ ޕޮލިސް ސްޓޭޝަންގެ އިސްވެރިޔާ ވަނީ ސަސްޕެންޑްކޮށްފައެވެ.\nގުލްނާޒް ހާތޫންގެ ކޮއްކޮ، ގުލްޝާން ޕަރްވީނު ބުނީ ދައްތަގެ ހަޅޭކުގެ އަޑަށް، އަވަށު މީހުން އެއްވިއިރު، ޖަރީމާ ހިންގި މީހުން ފިލައިފި ކަމަށެވެ.\nގުލްނާޒް ހާތޫންގެ ބައްޕަ، މުހުތާރު މި ދުނިޔެއާއި ވަކިވީ 2017 ވަނަ އަހަރުއެވެ.5އަންހެން ދަރިންނާއި4ފިރިހެން ދަރިން ދިރިއުޅެމުން ދިޔައީ، މަންމަ ޝައިމޫނާ ހާތޫންއާއި ބޭބެ އިސްތްކާރު އަހުމަދަށް ލިބޭ އާމްދަނިއަކުންނެވެ. މަންމަ ފަހަނީއެވެ. މަންމަ ފަހާ އެއްޗިހި ވިއްކަނީ ފިރިހެން ދަރިފުޅެވެ.\nސަތީޝް ކުމާރު ރާއީގެ ފަރާތުން ގުލްނާޒް ހާތޫންއަށް ފުރައްސާރަ ކުރިމަތިވާ ކަމުގެ ޝަކުވާ، ސަތީޝް ކުމާރު ރާއީގެ އާއިލާއަށް މީގެ ކުރިންވެސް ކުރިއެވެ. ފުރައްސާރަ ކުރާތާ ދެތިން މަހެއްވެއްޖެއެވެ. ނަމަވެސް ސަތީޝް ކުމާރު ރާއީގެ އާއިލާއިން ކުރި އެއްވެސް ކަމެއް ނެތެވެ.\nގުލްނާޒް ހާތޫންގެ ކައިވެނި، އެހެން މީހަކާ ކުރަން ހަމަޖެހުމުން، ސަތީޝް ކުމާރު ރާއީގެ ފުރައްސާރަ ވަކިން ބޮޑުވިއެވެ.\n"އަހަރަމެން ބޭނުމީ އިންސާފު. މިހާރު 17 ދުވަސްވީ. އަދިވެސް މާ ބޮޑު ކުރިއެރުމެއް ނުލިބޭ. ޝަކުވާ ކުރިން. އެކަމަކު އަޑެއް ނޭހި. އަހަރަމެންގެ އަތަކު އެއްވެސް ބާރެއް ނެތް. އެހީވާނެ މީހަކު ނެތް" ޝައިމޫނާ ހާތޫން ބުންޏެވެ.\nގުލްނާޒް ހާތޫންއަށް އިންސާފު ހޯދާ ދިނުމަށް ސޯޝަލް މީޑިއާގައިވެސް މިހާރު ވަނީ ކެމްޕޭން ފަށާފައެވެ. އަންހެނުންގެ ހައްގުތަކަށް ވަކާލާތު ކުރާ ފަރާތްތަކުން ދަނީ، ދައުވާ ލިބޭ ފަރާތްތައް މިހާރުން މިހާރަށް ހައްޔަރު ކޮށް، ބަދަލެއްގެ ގޮތުގައި އާއިލާއަށް2މިލިއަން ރުޕީޒް ހަމަޖައްސާ ދިނުމަށާ، ސަރުކާރުން ވަޒީފާވެސް ހަމަޖައްސާ ދިނުމަށް ޑިމާންޑް ކުރަމުންނެވެ.\nރިޕޯޓް ރޭޕް އަންހެނުން އިންޑިއާ އެބިއުސް ދުނިޔެ ޖިންސީ ފުރައްސާރަ


"Madhubala"ge batholu kaiveni kuranee\n"މަދުބާލާ" ގެ ބަތަލު ކައިވެނި ކުރަނީ\nވިވިއަން އާއި އޭނާގެ މިސުރު ލޯބިވެރިޔާ ނޫރަން އަލީ\nމަޝްހޫރު ޓީވީ ސިލްސިލާ "މަދޫބާލާ: އޭކް އިޝްގް އޭކް ޖުނޫން" ގެ ބަތަލު ވިވިއަން ދަސޭނާ މިސުރުގެ ނޫސްވެރިޔާ ކައިވެނި ކުރަން ތައްޔާރު ވެއްޖެ އެވެ. ވިވިއަން ކުރިން ކައިވެނި ކޮށްގެން އުޅުނީ ޓީވީ އެކްޓަރު ވެހްބިޒް ޑޮރަބްޖީ އާއެވެ. ދެ މީހުންގެ ވަރި ފައިނަލްވީ މިދިޔަ އަހަރު އެވެ.\nދެ ވަނަ ކައިވެންޏާ ބެހޭ ގޮތުން ދާދިފަހުން ވިވިއަން ވަނީ އިންޑިޔާގެ ނޫހަކަށް އިންޓަވިއު އެއް ދީފަ އެވެ. ވިވިއަން ބުނި ގޮތުގައި އޭނާގެ މިހާރުގެ ލޯބިވެރިޔާ އަކީ މިސުރު މީހެއް ކަމަށްވާ ނޫރަން އަލީ އެވެ. ނޫރަން އަކީ ނޫސްވެރިއެއް ކަމަށާއި އޭނާ އާ ބައްދަލުވީ އޭނާގެ އިންޓަވިއު އެއް ހޯދަން ކުރި މަސައްކަތުން ކަމަށް ވެސް ވިވިއަން ކިޔައިދީފައި ވެއެވެ.\n"އަހަރެންނަށް ނޫރަން ދެކެ ވަރަށް ބޮޑަށް ލޯބިވެވިއްޖެ. އަހަރެމެން ދެމީހުން ފުރަތަމަ ބައްދަލުވީ މީގެ ހަތަރު އަހަރާ ބައި ކުރިން. ނޫރަން އަހަންނަށް ގުޅީ ނޫސްވެރިއެއްގެ ހައިސިއްޔަތުން އަހަރެންގެ އިންޓަވިއު އެއް ހޯދަން. އަހަރެން އޭނައަށް އިންޓަވިއު ދޭން އެއްބަސްވީ ތިން މަހަށް ވުރެ ގިނަ ދުވަހު އިންތިޒާރު ކުރުވުމަށްފަހު. ފަހުން އަހަރެންގެ މެނޭޖްމަންޓް ޓީމުން މުމްބައިގައި އޭނާއާ ބައްދަލުކުރި. ދެ މީހުން މަޑުމަޑުން ބައްދަލުވަމުން ގޮސް މާ ގިނަ ދުވަހެއް ނުވެ އަހަންނަށް އޭނަ ދެކެ ލޯބި ވެވުނީ،" ބޮމްބޭ ޓައިމްސް އަށް ދިން އިންޓަވިއު އެއްގައި ވިވިއަން ބުންޏެވެ.\nވިވިއަން ބުނި ގޮތުގައި އޭނާއަކީ ވަރަށް ޕްރައިވެޓް މީހަކަށް ވާތީ ކައިވެނި ކުރުމަށްފަހު ވެސް ކައިވެނި އިއުލާން ނުކުރުމަކީ އެކަށީގެންވާ ކަމެކެވެ. އަދި ޕާޓީތަކާއި އިވެންޓްތަކަށް ދާއިރު ނޫރަން ނުގެންދިއުމަކީ އެކަށީގެންވާ ކަމެއް ކަމަށާއި ސަބަބަކީ އެފަދަ ތަންތަނަށް އޭނާ ނުގެންދަން މާ ކުރިއްސުރެ ނޫރަން އެދިފައިވާތީ ކަމަށް ވިވިއަން ބުންޏެވެ.\nވިވިއަން ޓިވީ ފިލްމު ކުޅެން ފެށީ މަޝްހޫރު ސިލްސިލާ "ޕިޔާރް ކީ ޔޭ އޭކް ކަހާނީ" އިންނެވެ. މި ސިލްސިލާގައި ވިވިއަންގެ ކުރީގެ އަނބިމީހާ ޑޮރަބިޒް ވެސް މުހިއްމު ރޯލެއް ކުޅެފައި ވެއެވެ. ދެ މީހުންގެ މެދުގައި ލޯބި އުފެދި ކައިވެނިކުރީ މި ސިލްސިލާ އުފެއްދުމުގެ މަސައްކަތް ކުރި ދުވަސްވަރު އެވެ.\nކައިވެންޏަށް ނިމުން ގެންނަކަން އިއުލާން ކުރަމުން ޑޮރަބިޒް ބުނެފައި ވަނީ ވިވިއަން އާއެކު ނޫޅެވުނީ އަނިޔާ ކުރާތީ ކަމަށެވެ.\nއިންޑިއާ މިސްރު ޓީވީ ސީރީޒް


BREAKING NEWS: Hamas Ge Intelligence Mauloomath Nulibeythee Israel Hairaanvejje - Vaguthu\nހަމާސްގެ ގާބިލްކަމާއި ގުޅޭ އިންޓެލިޖެންސް މައުލޫމާތު ނުލިބޭތީ އިސްރާއީލް ހައިރާންވެއްޖެ\nރޮކެޓް ހަމަލާއެއްގައި އިސްރާއީލްގެ ވެހިކަލްތަކެއް އަނދާފައި\nޣައްޒާގައި ހަރަކާތްތެރިވާ ހަމާސް ޖަމާޢަތުގެ ގާބިލްކަމާއި ގުޅޭ އިންޓެލިޖެންސް ސައްހަ މައުލޫމާތު އިސްރާއީލްގެ އިންޓެލިޖެންސް އެޖެންސީ މޮސާޑަށް ވެސް އެންމެ ފުރިހަމައަށް ނުލިބޭތީ އިސްރާއީލްގެ ބައެއް ވަޒީރުންނަށް ހައިރާންކަން ލިބިފައިވާކަމަށް އިސްރާއީލްގެ މީޑިއާތަކުން ބުނެފިއެވެ.\nއިސްރާއީލަށް އަމާޒުކޮށް ހަމާސް އިން މިހާރު ގިނަ އަދަދެއްގެ ރޮކެޓް ހަމަލާތައް ދަނީ ފޮނުވާލަމުންނެވެ. އޭގެތެރެއިން ގިނަ އަދަދެއްގެ ރޮކެޓް އިސްރާއީލްގެ ވެރިރަށް ތެލްއަވީވާއި ހަމައަށް ވެސް ފޯރައެވެ. އެހައި ދުރު ރާސްތާއަކަށް ހަމާސްގެ ރޮކެޓްތައް ފޯރަފާނެ ކަމުގެ އިންޓެލިޖެންސް މައުލޫމާތު އިސްރާއީލަށް ލިބިފައެއް ނެތެވެ.\nއިސްރާއީލްގެ ސެކިއުރިޓީ ކެބިނެޓްގައި ހިމެނޭ މީހަކު ނަން ނުޖެހުމަށް ޝަރުތުކޮށް އިސްރާއީލްގެ މީޑިއާތަކަށް މައުލޫމާތު ދެމުން ބުނެފައި ވަނީ "ހަމާސްގެ ގާބިލްކަން ދެނެގަތުމުގައި އިސްރާއީލްގެ ޖާސޫސީ އިދާރާ ފެއިލްވެއްޖެ" ކަމަށެވެ.\nޣައްޒާ އަކީ ވަށައިގެން ބަންދުކޮށްފައި އޮންނަ ސިޓީއެކެވެ. ކޮންމެހެން ދިރިއުޅުމަށް ބޭނުންވާ ޒަރޫރީ ތަކެތި ވެސް ޣައްޒާއަށް އެތެރެކުރެވެނީ އިސްރާއީލުން ބަލައި ފާސްކުރުމަށް ފަހުއެވެ. އެހެންކަމުން ރޮކެޓް އުފެއްދުމަށް ބޭނުންވާ ސާމާނު ޣައްޒާއަށް އެތެރެ ކުރުން އެއީ ހަމާސް ޖަމާޢަތައް ވެސް ވަރަށް ދަތިކަމެކެވެ.\nއެދަތިތަކާއިއެކު ވެސް ހަމާސްގެ މުޖާހިދުން ދަނީ ރޮކެޓް އުފައްދައިގެން އިސްރާއީލުން ހައިރާންވާވަރުގެ ހަމަލާތަކެއް އިސްރާއީލަށް ދެމުންނެވެ.\nހަމާސްގެ ހަމަލާތައް ވަރުގަދަވެ، ރޮކެޓް ހަމަލާތައް ގިނަވެފައި ވާތީ މާދަމާ އިން ފެށިގެން ޣައްޒާއަށް ހަމަލާތައް ދިނުން ހުއްޓާލުމަށް ހަމާސް އާއިއެކު އެއްބަސްވުމެއް އެކުލަވާލަން އިސްރާއީލުން ވިސްނަމުންދާ ކަމަށް ބައެއް މީޑިއާ ރިޕޯޓްތައް ބުނެއެވެ. ނަމަވެސް މިކަން އަދި ރަސްމީ ފަރާތަކުން ކަށަވަރުކޮށެއް ނުދެއެވެ.\nހަމާސް އިން މިހާތަނަށް ހަމައެކަނި ތެލްއަވީވަށް ވެސް 130 ރޮކެޓް ފޮނުވާލާފައިވާ ކަމަށް ރިޕޯޓްތައް ބުނެއެވެ. އިސްރާއީލްގެ އެހެން ސަރަހައްދުތަކަށް ފޮނުވާލި ރޮކެޓް ހަމަލާތަކާއިއެކު ހަމާސް އިން ފޮނުވާލި ރޮކެޓް ހަމަލާތަކުގެ ޖުމްލަ އަދަދު 650 އަށް ވުރެ ގިނަ ވާނެ ކަމަށް ވެސް ރިޕޯޓްތައް ބުނެއެވެ.\nމެއި 11, 2021 23:20\nކޮބާ ކަލެމެންވެސް ބިރުގަނޭ ދޯ\nމެއި 12, 2021 00:37\nމި އޮތީ ހިތްވަރުދީފަ.ޓެރަރިޒަމް ގެ ދަށުން 10 އަކަށް ޖަލަށްދާން ޖެހިދާނެދޯ!\nމެއި 11, 2021 23:23\nއިސްރާއީލު ނިކަމެތިކަން އިހުސާސްވާ ކޮންމެފަހަރަކު އެނީހުން އެއްބަސްވުން ހަދާނެ. މީގެ އެތައް އަހަރެއްގެ ކުރިން ހަމާސްއިން އިޒްރާއީލް ނެތިކޮއްލުމާ ގާތައް ދިޔަ އެފަހަރުވެސް ޔަހޫދީން އަވަހައް އެއްބަސް ވުމަކަށް ދިޔައީ.\nމެއި 11, 2021 23:29\nތިވީ ހަމަ ރާއްޖޭގެ އިންޓެލަށްވެސް ވީވަރު، ވީމާ އެމް.ޑީ.ޕީ އަދި ދެރަވާކަށް ނުވޭ.\nމެއި 12, 2021 00:00\nމާތްﷲ އިންސާނާއަށް ދެއްވި އެންމެ ބާރުގަދަ އެއްޗަކީ ބުއްދި...ހަމާސްއާއި ފަލަސްތީނުގެ މުޖާހިދުން ބަލިކޮށްލަން ބޭނުންނަމަ އެމީހުންގެ ބުއްދިތައް ހިފާ ހައްޔަރުކުރޭ..އެކަމަކު މިއީ ވުމަށް ވުރެ ނުވުން ގާތް ކަމެއް..ހުރިހާ ދިމާލަކުން ދަތިކުރުމުގެ ފިޔަވަޅު އެޅިޔަސް ފަލަސްތީނުގެ ރައްޔިތުންނަކީ ހިތްވަރު އެލުވާ ނުލާ މިނިވަންކަމަށް މަސައްކަތްކުރުމުގަ ފަސްޖެހޭނެ ބައެއް ނޫން..ފަލަސްތީނުގެ އެންމެ ތުއްތުކުދިންވެސް އަސްލު ވ. ހިތްވަރު ގަދަ..


SunOnline: Bunedheyn nukulhedhunas ummeedhu kuranee aammu dhiriulhumakah, beynun vanee dheelathi ehee eh\nބުނެދޭން ނުކުޅެދުނަސް އުންމީދު ކުރަނީ އާންމު ދިރިއުޅުމަކަށް، ބޭނުންވަނީ ދީލަތި އެހީއެއް\nޝާމާ ޝުއައިބު 18 Jun 2022, 10:33\nއުމުރުން ހަތް އަހަރުގެ ޢާއިޝަތު އާލިޔާ\n"ނޭނގެ ކިތައް ރޭ ކަމެއް ވެސް ހޭލާ ހުރެވުނީ. ދަރިފުޅު ބޭނުންވާ ކަމެއް ނޭނގި، ދަރިފުޅަށް ރޮވޭތީ އެތައް ރެއަކު ކޮނޑުމަތީ ބާއްވައިގެން ހިނގާލަ ހިނގާލާ ހުންނަން. ވަރުބަލިވެގެން ގޮސް ބައެއް ފަހަރު ރޮވޭ," މިއީ އޯޓިޒަމް ހުންނަ ލ. ފޮނަދުއަށް ނިސްބަތްވާ އުމުރުން އެންމެ ހަތް އަހަރުގެ ޢާއިޝަތު އާލިޔާގެ މަންމަ، ޢާއިޝަތު ސުހާ އޭނާގެ އިހުސާސްތައް ބަންޑުން ކޮށްލައި، "ސަން"އާ ހިއްސާ ކުރި ވާހަކަތަކެކެވެ.\nސުހާ ކިޔައިދިން ގޮތުގައި ދަރިފުޅަށް ބަދަލުތައް އަންނަ ފެށިކަން ފާހަގަ ވާން ފެށީ 18 މަސް ފުރުނު ފަހުންނެވެ. 18 މަހުގެ އާލިޔާއަށް ޑެންގީ ހުން ޖެހި ރަނގަޅުވާން ވަރަށް ދުވަސް ނެގި ކަމަށް އޭނާ ބުންޏެވެ. އެކަމުން އެންމެ ބޮޑަށް އަސަރުކުރީ ހިނގުމަށެވެ. އެއަށްފަހު ހިނގެން ވެސް އެތައް ދުވަހެއް ނެގިއެވެ. އަދި އެއްވެސް ގޮތަކަށް ވާހަކަ ނުދެއްކޭ ކަން ފާހަގަވި ކަމަށް ވެސް އޭނާ ބުންޏެވެ.\n"ރޭގަނޑު ވެސް އާލިޔާ އަބަދު ރޯނީ. ބޭނުން ވަނީ ކޮންކަމެއް ކަމެއް ނޭނގޭ. ވާހަކައެއް ނުދެއްކޭ. ދަރިފުޅު ރީތިކޮށް ފެންވަރުވާ ހެދުން ލައްވަން ވެސް ވަރަށް އުނދަގޫ. އެތައް ދުވަހަކު ހަދާނެ ގޮތް ހުސްވެގެން އެކަމާ ވިސްނޭ،"\nދަރިފުޅަކީ އޯޓިޒަމް ހުންނަ ކުއްޖެއްކަން ސުހާއަށް ދެނެގަނެވުނީ ކައުންސެލިން ކިޔަވަމުން ދިޔައިރު އޯޓިޒަމާ ގުޅޭ ގޮތުން އުނގެނުނު އުނގެނުންތަކުގެ އަލީގައެވެ. އޭނާގެ ދަރިފުޅު އުމުރުން ދެ އަހަރު ވީއިރުވެސް ވާހަކަ ނުދައްކައެވެ. އާލިޔާގެ މިޒާޖު ހުންނަ ގޮތުން އަބަދުވެސް އެއީ އޯޓިޒަމްގެ ސަބަބުން ދިމާވާ ކަންކަން ކަމަށް ސުހާ އަބަދުވެސް ހިތަށް އަރައެވެ.\nސުހާ ކިޔައިދިން ގޮތުގައި ފަހަކަށް އައިސް އާލިޔާގެ މުޅި މިޒާޖު އެއްކޮށް ބަދަލުވީއެވެ. ވަކި ތަރުތީބަކުން ކުރާ އެއްކަމެއް ކުރުމާއި ބައެއް ކަންކަން ނުކުރެވުމުން ހިތްހަމަ ނުޖެހިގެން އުޅެން ފެށުމުން 2017 ވަނަ އަހަރުގެ ޖުލައި މަހު އެންމެ ފަހުން ސްޕީޗް ތެރަޕިސްޓަކަށް ދެއްކީއެވެ. ނަމަވެސް އާލިޔާ އަކީ އޯޓިސްޓިކް ކުއްޖެކަމަށް ޑައިގްނޯސް ކުރަން އަދި މާ އަވަސް ކަމަށް ތެރަޕިސްޓް ވިދާޅުވިއެވެ. އަދި ސައިކޮލޮޖިސްޓަކަށް ދައްކަން ރެކޮމެންޑް ކުރި ކަމަށް ވެސް ސުހާ ބުންޏެވެ.\nސައިކޮލޮޖިސްޓަކަށް ދެއްކުމުން ވަރަށް ގިނަ އެސެސްމަންޓުތަކެއް ހެދުމަށްފަހު ތެރަޕީއަށް ދިއުމަށް އިރުޝާދު ދިނެވެ. އެއާއެކު ހަފުތާއެއް ވަންދެން ތެރަޕީ ކްލާސްތަކަށް ގެންދިޔައެވެ.\n"ދަރިފުޅު ކްލާސް ތަކަށް ގެންދަން ވަރަށް އުނދަގޫ. އަބަދު ރޯނީ. ދެން ހަފުތާއެއް ކޮށްފަ އަލުން ރަށަށް އައީ. އޭރު ވެސް ރިޕޯޓުތަކެއް ނުލިބޭ،"\nރިޕޯޓުތައް ލިބުން ލަސްވެ އެކަމާ އަބަދު ވިސްނާ ފިކުރުކުރެވެން ފެށުމުން އެންމެ ފަހުން ސުހާ ނިންމީ ލަންކާގައި ހުރި ރަހުމަތްތެރިއެއްގެ ކައިރިއަށް ދާށެވެ. އަދި އެ އަހަރުގެ އޮކްޓޫބަރު މަހު ލަންކާއަށް ގޮސް ރަހުމަތްތެރިޔާގެ އެހީގައި ޑޮކްޓަރުންނާއި ތެރަޕިސްޓުންނަށް ދެއްކިއެވެ. ސުހާ ކިޔައިދިން ގޮތުގައި އާލިޔާ އަކީ އޯޓިޒަމް ހުންނަ ކުއްޖެއް ކަމަށް ޑައިގްނޯސް ކުރީ ލަންކާގެ ސްޕީޗް އެންޑް ލޭންގުއޭޖް ތެރަޕިސްޓެކެވެ. އެތަކެއް ފަހަރު އެހެން ހިތަށް އެރިނަމަވެސް އެއީ ސުހާ އަޑުއަހަން އުއްމީދު ކުރި އަދި ތައްޔާރަށް ވެސް ހުރި ޚަބަރެއް ނޫނެވެ.\n"އެދުވަސް ހަނދާން ހުންނާނެ އަބަދުވެސް. ހޮސްޕިޓަލުން ނުކުމެގެން ގެއާ ހަމައަށް ދެވެންދެން ރޮވުނު. އެކަމަކުވެސް ހިތްވަރުކުރިން. ހިތަށް އެރީ އެއްވެސް މީހަކަށް ނުއުފުލޭވަރުގެ ބުރައެއް ﷲ ސުބްޙާނަހޫ ވަތަޢާލާ ނުޖައްސަވާނޭ. މިއީ ވެސް އިމްތިހާނެއް،"\nޢާއިޝަތު އާލިޔާ ތުއްތުއިރު\nލަންކާއިން ދެ ހަފްތާ ވަންދެން އާލިޔާއަށް ތެރަޕީ ދިނުމަށްފަހު ދަރިފުޅު ގޮވައިގެން ސުހާ ރާއްޖެ އަންނަން ޖެހުނީ އޭރު ދިރިއުޅުމުގެ ހާލަތު ހުރިގޮތުންނެވެ. އެކަމަކު އަނެއްކާވެސް ލަންކާއަށްދާން މަޖުބޫރުވުމުން ވަޒީފާއިން ނޯ ޕޭ ލީވެއް ނެގުމަށް ފަހު އާލިޔާ ގޮވައިގެން 2018 ވަނަ އަހަރު ސުހާ ލަންކާއަށް ދިރިއުޅުން ބަދަލު ކުރިއެވެ. އެކަނިމާ އެކަނި އެ ހިތްވަރުގަދަ މަންމަ އެއް އަހަރު ދުވަހު އުޅުނު އިރު އެދެމައިންނަށް ޚަރަދު ކުރީ އާއިލާއިންނެވެ. ތެރަޕީ ސެޝަންތަކަށް ފަހު އަހަރެއް ވީއިރު އާލިޔާއަށް ވަރަށް ގިނަ ހެޔޮ ބަދަލުތައް އައި ކަމަށް ސުހާ ބުންޏެވެ.\nސުހާ ކިޔައިދިން ގޮތުގައި މިހާރުވެސް އާލިޔާއަށް ވާހަކައެއް ނުދެއްކެއެވެ. ބައެއް ފަހަރު ކުރަން ބޭނުންވާ ކަމެއް ނުވުމުން ދެރަވުމުގެ އިހުސާސް ރުޅިވެރިކަމުގެ ސިފައިގައި ބޭރު ކުރެވެއެވެ. ވާހަކަ ނުދެއްކޭތީ މީހުންނާއެކު އުޅުމަށް އާލިޔާއަށް ތަފާތު އެކި ގޮންޖެހުންތަކަކާ ކުރިމަތިވެއެވެ. އެކަމުގެ ސަބަބުން ކުޑަކުޑަ އާލިޔާ މީހުންނާ އެކު އުޅެން ބޭނުން ނުވާ ފަހަރު އަންނަކަމަށް ސުހާ ބުންޏެވެ. ނަމަވެސް ހަގީގަތުގައި އެއީ ވަރަށް މީހުންނާ އެކީގައި އުޅެން ބޭނުންވާ ކުއްޖެކެވެ. އެކަން އެނގެނީ އެކުގައި ކުދިން ކުޅެން ނުދިއުމުން އެކަމާމެދު ދެރަވެގެން ރޯތީ ކަމަށް ވެސް ސުހާ ބުނެއެވެ.\nމިހާތަނަށް އައިއިރު އެ ދެމައިން ވަނީ އެތައް ކަމަކާ ކުރިމަތިލާފައެވެ. ސުހާއަށް އޭނާގެ އިހުސާސްތައް ކިޔައިދެވުނަސް ކުޑަކުޑަ އާލިޔާއަށް އޭނާގެ އިހުސާސްތައް ކިޔައިދެވޭނެ ގޮތެއް ނެތެވެ. އެކަމާ މެދު އަބަދުވެސް ވިސްނާ ފިކުރުކުރަމުންދާ ސުހާގެ އުއްމީދު އައު ވެގެން ދިޔައީ ސްޓެމް ސެލް ޓްރީމަންޓްގެ ވާހަކަ އިވުމުންނެވެ. ފޭސްބުކް މެދުވެރިކޮށް ފެނުނު ޕޯސްޓަކާ ގުޅިގެން ސްޓެމް ސެލް ޓްރީޓްމަންޓް އިން އޯޓިޒަމަށް ދެވޭ ފަރުވާ ވަރަށް ބޮޑަށް ސުހާ ވަނީ ދިރާސާ ކޮށްފައެވެ. ނަމަވެސް އެ ފަރުވާ ދިނުމަށް ބޭނުންވާ މާލީ ތަނަވަސްކަން ނެތުމުން ސުހާ ވަނީ އާންމުންގެ އެހީއަށް އެދިފައެވެ.\nއެ މަންމަގެ އުއްމީދަކީ މިއަދު އެއީއެވެ. އަދި އެ މަންމަގެ އަޒުމަކީ އެނާގެ ލޮލުގެ ފިނިކަން ފަދަ ދަރިފުޅު އެހެން ކުދިންނެކޭ ވެސް އެއްފަދައިން އުޅުމެވެ. އެ މައިމީހާއަށް މިއަދު އެހީވެވޭނީ އަޅުގަނޑުމެންނަށެވެ.\nޢާއިޝަތު ސުހާ 7730000460637 (ޑޮލަރު އެކައުންޓް)\nޢާއިޝަތު ސުހާ 7770000058474 (ރުފިޔާ އެކައުންޓް)\nމޮބައިލް ނަންބަރު: 9500078


ހިތް އަދު ރޮނީއޭ ނުދާށޭ – 15 ވަނަ ބައި – | Esfiya - Dhivehi Vaahaka Site\n– 04 މާރޗްގެ ބަޔާއި ގުޅޭ –\nމާލެއައި ފަހުން ދިމާނުވެގެން އުޅުން ޝަހުމްއާއި ލަޔާއަށް ދިމާވެވުނީ އޭގެ ތިންދުވަސް ފަހުންނެވެ. އޮފިހުން ކޮންމެރެޔަކު ލަހުން ގެއަށް އާދެވުމާއިއެކު ނަމާދު ކޮށްލާތަނުން ލަޔާއަށް ނިދެނީއެވެ. އެފް. ބީގައި ޝަހުމް ބުނާއެެއްޗަކަށް ޖަވާބެއް ދެވެނީވެސް ފޯނުން އެސް. އެމް. އެސް އެެއްގެ ސިފައިގައެވެ. އެހެންކަމުން މިއަދު ލަޔާ ބެލީ އޭނާއާއި ޙަވާލު ކުރެވިފައިވާ މަސައްކަތްތައް ނިންމާލުމަށްފަހު، ޝަހުމްއަށް އޭނާ އިނީ އޮންލައިންކަމުގައި ބުނެ މެސެޖް ފޮނުވާލިއެވެ. މާގިނައިރެއްނުވެ ޝަހުމްގެ ވާހަކަތައް ސްކްރީނުން ފެންނަން ފަށައިފިއެވެ. އޭނާގެ އެނބުރި އައުމުން ގޭގެ އެންމެނަށް ލިބިގެންއުޅޭ އުފަލުގެ ވާހަކައެވެ. އަދި އެތައް ފަހަރަކު ލަޔާއަށް ޝުކުރު އަދާކޮށް ލަޔާއާއި ފެނިގެން ބައްދަލުކޮށްލުމަށް ބޭނުންވާ ވާހަކަ ތަކުރާރު ކޮށް ބުނަމުން ދިޔައެވެ.\n“ލެޓްސް މީޓް ނައު.ޕްލީޒް! ޕްލީޒް! ޕްލީޒް!..މިހެން ވާހަކަ ދައްކާތާ އެއް އަހަރު ވީ… ދެން ރެޕެންޒިލް އަކީ ކޮންކުއްޖެއްތޯ ބަލާލަން ބޭނުމީ.. ތިހާ ރަނގަޅު ފްރެންޑެއް ހަމަ ދެކިލާ ހިތްވާނެއެއްނު…މަންމަމެންވެސް ބޭނުންވަނީ ރެޕެންޒެލް ދެކިލަން…ގެއަށް ގެންދާށޭ އަބަދު ކިޔަނީ…ޝަހުމް ލަޔާއަށް ވާހަކަ ދައްކާނޭ ވަގުތެއްވެސް ނުދެމުން ކުރިއަށް ދިޔައެވެ.\n“މްމްމްމްމްމްމ… ކެން އައި ޓޯކް ނައު؟….” އެތައް އިރަކު އެހެން އިނުމަށްފަހު އެންމެ ފަހުން ޝަހުމްގެ ވާހަކަތައް މާ ދިގުލައިގެން ދިއުމުން މަޑުންނެއް ނީނދެވުނެވެ. އެއާއިއެކު ޝަހުމް ކުއްލިއަކަށް ހިމޭންވިއެވެ.\n“އޯކޭ!…” މި ހެން ލިޔެފައި އިންތަން ލަޔާއަށް ފެނުންތަނުން ހީނލެވުނެވެ. އަދި އެމީހުންނަށް ބައްދަލުނުވެވިގެން އުޅޭ ސަބަބު ކިޔައިދިނެވެ. މިދުވަސްކޮޅު ލަޔާއަށް ބުރަވެގެން އުޅެނީ އަންނަ ހަފްތާގައި އޮންނަ އެ އޮފީހުގެ އަހަރީ ދުވަހަށް ތައްޔާރުވުމުގެ ގޮތުން ކުރަންޖެހޭ މަސައްކަތްތައް ކުރާތީއެވެ. ޝަހުމް އަށް މާބޮޑު އުނދަގުލަކާއި ނުލައި އެ ވާހަކަތައް ޤަބޫލުކުރެވުނެވެ. ސަބަަބަކީ އޭނައަކީވެސް އެއް އިރެއްގައި ހަމަ އެފަދަ ވަޒީފާއެއްގައި އުޅެފައިވާ ކުއްޖަކަށްވެފައި، އުފުލަންޖެހޭ މަޞްޢޫލިއްޔަތުގެ ބުރަކަންވެސް އިނގޭތީއެވެ. އެއާއިއެކު ލަޔާގެ ފަރާތުން އުފާވެރި ޚަބަރެއް ޝަހުމްއަށް ލިބުނެވެ. ލަޔާމެންގެ އޮފީހުގެ ޕާރޓީ އަށް ލަޔާ، ޝަހުމްއަށް ދަޢުވަތުދިނެވެ. ވީ އުފަލުން އެތައްފަހަރަކު ޝަހުމް ލަޔާއަށް ޝުކުރުވެރިވިއެވެ. އެންމެފަހުން އޭނާގެ ދިގު އިންތިޒާރަށް ނިމުމެއް އަންނަންއުޅޭ ކަމުގެ ސިގްނަލް ޝަހުމްއަށް ލިބުނީއެވެ.\nލައިޝާ މިހާރަކަށް އައިސް ހަމަ އެއްވެސް ވަރަކަށް ނިޙާލަށް ފެންނާކަށް ބޭނުމެއްނޫނެވެ. އަދި ދެމީހުންގެ ދޭތެރެގައި ހިނގި ހަމަނުޖެހުމަށްފަހު، ލައިޝާއަށް ނިޙާލް އެއްގޮތަކަށްވެސް ނުފެނެއެވެ. ނިޙާލް ތިންދުވަހުގެ ޗުއްޓީީއަކަށްފަހު މިއަދުވަނީ ހޮސްޕިޓަލަށް ނިކުމެފަކަން ޝަފާގެ ފަރާތުން ލައިޝާއަށް އިނގުނެވެ. އެހެންކަމުން ބްރޭކް ގަޑިޖެހުމުން ވަރަށްް ސިއްރުން އޭނާގެ ރޫމް ދޫކުށް ނިކުންނަން ދިޔައެވެ.\n“ލައި” ފަހަތުން އެއިވުނީ ލައިޝާއާއި އެއްޑިޕާރޓްމެންޓެއްގައި މަސައްކަތްކުރާ މުވައްޒަފެއް ކަމުގައިވާ ޑޮކްޓަރ ލިވާއުގެ އަޑެވެ. އެހިނދު ލައިޝާގެ ނުތަނަވަސްކަން ވެރިވެފައިވާ ހިތަށް ކުޑަ ވަރެއްގެ ހަމަޖެހުމެއް ލިބުނެވެ.\nހިނިތުންވެލައިގެން ހުރެ ލިވާއުއާއި ވީ ފަރާތަށް އެނބުރެލީ، ފަހަރެއްގައިވެސް ލިވާއުގެ ފަހަތުން ހިނގާފައި އަންނަ ނާހިލް ފެންނާނެ ކަމަކަށް ނޫނެވެ. އެއާއިއެކު އެ ރީތި އޮމާން މޫނުން ދާތިކިތައް ފާޅުވާންފެށިއެވެ.\n“ހެއި…އާ ޔޫ އޯލްރައިޓް ގާރލް؟..މަޑުމަޑުން ލައިޝާއާއި ދިމާލަށް ގުދުވެލަމުން ލިވާއު ސުވާލު ކޮށްލިއެވެ. ފުރިހަމަ ހިނިތުންވުމަކާއިއެކީ އޭނާއަށް ދެންމެ ފެނުން ކުއްޖާ މިހައި އަވަހަށް ހާސްކަމާއެކީ ފެނުމުން ލިވާއުއަށްވެސް ޙައިރާންކަމެއް ލިބުނެވެ. އޭރުވެސް ލައިޝާގެ ދެ ލޯ ހުއްޓިފައި ހުރީ އެމީހުންނާއެއް ހަމައެއްގައި ހުއްޓިލައިގެން ހުރި ބޮޑާ ފިރިހެނާއާއި ދިމާލަށެވެ.އެއީ އެއްދުވަސް ކޮޅެއްގައިި އޭނާ އެމީހަކަށްޓަކައި އެތައްރެއެއްގެ ނިދިން މަޙްރޫމް ވެގެން އުޅެން ޖެހުނު މީހެކެވެ. ނަމަވެސް ހަމަ އެ ޒުވާނާ މިއަދު ވަނީ ލައިޝާގެ އިތުބާރު އޭނާގެ އަމިއްލަ އަތުން ނަގާލާފައެވެ.\n“ދެން އަޅެ..މިދެމީހުން ކިހިނެއްވެފަތަ މިތިބެނީ؟ …ނާހިލް…މަ މިދައްކާ ވާހަކަ އެބަ އަޑު އިވޭތަ؟..މިއަދު މަ ސައިދެނީއެޭ ޑިޕާރޓްމެންޓް އެންމެނަށް…”މިފަހަރު ލިވާއުގެ އަޑުން އަމިއްލަ ދުނިޔެއަކަށް ގެއްލިފައި ތިބި ދެމީހުނަށް ހަމަ ހޭވެރިކަން ލިބުނެވެ. ލައިޝާ ޙައިރާން ކަންމަތީ ލިވާއުއާއިއެކު ހިނގައިގަތެވެ. މީހުންގެ ތެރޭގައި މިއަދު ނާހިލް އޭނާއަށް ޖެއްސުމެއް ނުކޮށްލިތާނގައި އިސްއުފުލައި ބަލާވެސް ނުލިއެވެ. ލައިޝާގެ ހަނދާނަށް އައީ އެންމެ ފުރަތަމަ އެދެމީހުންގެ ގުޅުން ފެށިގެން އައި ގޮތުގެމަތީންނެވެ.\nނާހިލް ވަޒީފާއަށް އައި ފުރަތަމަ ދުވަސްކޮޅުގެ ތެރޭގައި އޭނާ އެކި ފަހަރުގެ މަތީން ވަނީ ލައިޝާއާއި ފްލާރޓް ކޮށްފައެވެ. ނާހިިލްގެ ކޮންމެ މަޅިއަކަށް ލައިޝާއަށް ބޯލެނބެވެމުން ދިޔައީ އޭނާގެ އިޚްތިޔާރުން ބޭރުގައެވެ. ނަމަވެސް ނާހިލްގެ އަޞްލު ސިފަ އެނގެން ލައިޝާއަށް މާގިނަ ވަގުތެއް ނުނެގިއެވެ. އެތަނަށް ތަމްރީނަކަށް އައިސް އުޅުނު އެ ޢާއިލާގެ ކުއްޖެއްކަމަށްވާ ޑޮކްޓަރ ލިވާއުގެ ދައްތަ، ލުބާ އައި ހިސާބުން ފެށިގެން ލައިޝާއަށް އެދެމީހުންގެ ގުޅުން އެނގުނެވެ. އެއީ އެއްދުވަހެއްގައި ނާހިލްގެ ޕޭޝަންޓެއް ނާހިލްއާއި ބައްދަލުކުރުމަށް އައި ދުވަހެއްގައެވެ. ލައިޝާ އެކެބިންއަށް ވަތްއިރު ފެނުނު މަންޒަރުން އަނގަމަތީގައި އަތް އެޅުނެވެ. އޭނާގެ ދެތުންފަތް ދޭތެރެއިން މަޑު އާޙެއްގެ އަޑުއައެވެ. އަދި އެތަނުން ނިކުންނަން އަޅައިލި ފިޔަވަޅަށް ހުއްޓުމެއްއައީ ނާހިލްގެ ބާރު ހަޅޭކުގެ އަޑު އޭނާގެ ކަންފަތަށް ފޯރިހިނދުންނެވެ.\n“އަހަރެންގެ ކެބިންއަށް ވަނުމުގެ ކުރިން ނޮކް ކުރުމަކަށް ނުބުނަންތަ؟..”ނާހިލްގެ އެ ހަރުކަށި ސިފަ މީގެ ކުރިން ދެކެފައިނުވާ ލައިޝާއަށް ވީ އެހެން ގޮތެކެވެ. އޭނާއަށް ޖެހިބުދެއްހެން ނާހިލްއާއި ދިމާއަށް ބަލަހައްޓައިގެން ހުރެވުނީއެވެ. މިކަމުން ނާހިލްގެ ރުޅި އިތުރަށް ގަދަވަމުން ދިޔައެވެ.\n“ބޭބީ..ހޫޒް ދިސް ؟ ކޭންޓް ޝީ ޓޯކް؟ ބޮޑުބޭބެވެސް މި ހޮސްޕިޓަލުގެ އަގު ވެއްޓޭ ކަހަލަ ޑީ ގްރެޑް މީހުން ގެންގުޅެނީ ކީއްކުރަންތަ؟” ނާހިލްގެ ކަރުގައި އެލިގަނެގެން ކަހަލަ ގޮތަކަށް ހުރި އަންހެން ކުއްޖާ ލޯހަނިކޮށްލާފައި ބޮޑާރާގެއްގައި ނާހިލްއަށް ބުނެލިއެވެ. އޭރު ނާހިލްގެ ދެލޮލުން އަލިފާންކަނި ބުރާހެންވެސް ލައިޝާއަށް ހީވެއެވެ.\n“އައި ޑޯންޓ ނޯ ހަނީ؟ ޔޫ ނޯ ހޫު މައި ޑޭޑް އިޒް؟ ވީ ކޭންޓ ސެއި އެނީތިންގ ޓް ޑޭޑްސް ޑެޒިޝަންސް..އޭތް..ހަމަ މިހާރު މިތަނުން ނިކުމޭ..އަދި ބުނަން…އަހަރެންގެ ޕްރައިވެސީއަށް އަރައިގަންނަން ކައެ ނަމަވެސް ނޫޅެއްޗޭ!… އަދި ބުނަން…ޑޭޑްއާއި ހަމައަށް މިކަންތައް ގޮސްފިނަމަ..ޔޫ އަރ ގޮއިންޓ ޕޭއި ފޯރ ދިސް…ނައު..ގެޓް ލޮސްޓް..” ނާހިލް ވާހަކަ ދައްކަމުން ދިޔައީ ސީދާ ލައިޝާގެ ދެލޮލަށް ނަޒަރު ހުއްޓާލައިގެން ހުރެއެވެ. ލައިޝާއަށް ދުއްވައިގަނެވުނީ ގައިގައި ނެތް ބާރުލައިގެންނެވެ. ނަސީބަކުން އެއީ ޑިޔުޓީ ނިމުނު ގަޑިކަމުން ލައިޝާ ބާރު ހިނގުމެއްގައި ދިޔައީ ގެއަށެވެ. ލިބުނު ހިތްދަތިކަމުން ކާރުގައި ދާކަށްވެސް އޭނާ ބޭނުމެއްނުވިއެވެ. އެރެއަށްފަހު ލައިޝާއަށް ކޮންމެ ރެއެއްގެ ނިދިވަނީ ރުޅިިއެއްޗަކަށް ވެފައެވެ. އޭނާއަށް ވިސްނެނީ އެމީހުންގެ ބަދު ނަސީބު ކަމާއިމެދުގައެވެ. އެންމެ ފުރަތަމަ ލައިޝާއާއި އޭނާގެ ލޯބިވާ ކޮއްކޮވަނީ މަންމައެއްގެ ލޯބިން މަޙްރޫމްވެފައެވެ. އެއަށްފަހު، ދެކުދިންނަށް ޒުވާންކަމުގެ ޖޯޝުގައި ވެވުނު ލޯބި ވެސް ނުލިބުނެވެ. ނަމަވެސް ލައިޝާ ޢަޒުމް ކަނޑައެޅީ، ގޭގެ އެއްވެސް މީހަކަށް، އަދި ހަމަ ރަޙްމަތްތެރިއަކަށްވެސް އޭނާގެ ހިތުގެ ޙާލު ނޭނގުމަށެވެ. ބައްޕައާއި ކޮއްކޮގެ ހިތާމަތަކަށް އިތުރު ބަރުކަމެއް ނުދިނުމަށެވެ. އޭރުން ފެށިގެން ނާހިލްއައީ އެކި ގޮތްގޮތުން ލައިޝާއަށް ބްލެކް މެއިލްކޮށް އުނދަގޫ ކުރަމުންނެވެ. މިކަންތައް ނާހިލްގެ ބައްޕައާއި ހަމައަށް ގެންދިއުމަށް އެތައްފަހަރަކު ލައިޝާގެ ޙާލާއިމެދު ޙަމްދަރުދީވާ އެތައް ބަޔަކު މުވައްޒަފުންގެ ތެރެއިން ބޭނުންވިއެވެ. އެ އެންމެންވެސް ހުއްޓުވީ ލައިޝާއަމިއްލައަށެވެ. އޭނާއަށް ނާހިލް ދެކެ ވެވުނު ލޯބި، ނާހިލްއާއި އިދިކޮޅަށް ނުކުތުމަށް އޭނާއަށް ހުރަސްއެޅިއެވެ.\nވވ ރީތި ވާހަކައެއް!!!!!!!!!!!! އެކަމު ކޮބަާ އަނެއް ޕާޓް ހާދަ ލަސްވޭ، ޕްލީޒް!!!!!!!!!!!!!!!!!!!\nReethi.haadha lahey up vaaleh…….\nލޯބި May 11, 2014\nހިތް ދެވިއްޖޭ ކަލާޔަށް ހުވާ – 12\nހިތާމަ އުފެއްދުންތެރި ލިޔުން އެހެނިހެން ލޯބި September 15, 2021\nލޯބި July 17, 2019


SunOnline: Israel ge jareemaa thah balaa commission ah3memberun\nއިސްރާއީލުގެ ޖަރީމާތައް ބަލާ ކޮމިޝަނަށް ތިން މެންބަރުން، ޕިއްލޭވެސް ހިމެނޭ\nމުހައްމަދު ޖަވާދު ޔޫސުފު 25 Jul 2021, 12:25\nޖެނީވާ (ޖުލައި 25): އިސްރާއީލުން ފަލަސްތީނުގެ ބިންތަކަށް ވެރިވެގަނެ ފަލަސްތީނުގެ ރައްޔިތުންނާ ދެކޮޅަށް ހިންގަމުން ގެންދާ އިންސާނީ ހައްގުތަކާ ޚިލާފު ޖަރީމާތައް ބަލައި ތަހްގީގް ކުރުމަށް އދ. ން އުފައްދާފައިވާ ކޮމިޝަންގެ މެންބަރު ކަމަށް ތިން ބޭފުޅަކު އައްޔަން ކޮށްފިއެވެ.\nއިންސާނީ ހައްގުތަކާބެހޭ އދ. ގެ ހައިކޮމިޝަނުން އުފެއްދި މި ކޮމިޝަންގެ މެންބަރުކަމަށް އައްޔަންކޮށްފައިވަނީ އިންސާނީ ހައްގުތަކާބެހޭ އދ. ގެ ކުރީގެ ހައިކޮމިޝަނަރު ނަވަނިތަމް (ނަވީ) ޕިއްލޭ އާއި އިންސާނީ ހައްގުތަކުގެ ދާއިރާގެ ދެ ތަޖްރިބާކާރުން ކަމަށްވާ މިލުން ކޮޓާރީ އާއި ކްރިސް ސިޑޯޓީއެވެ. މީގެތެރެއިން ސިޑޯޓީ އަކީ އޮސްޓްރޭލިޔާގެ ރައްޔިތެކެވެ. ކޮޓާރީ އަކީ އިންޑިއާގެ ރައްޔިތެކެވެ. ނަވީ ޕިއްލޭ އަކީ ދެކުނު އެފްރިކާގެ ރައްޔިތެކެވެ.\nމި ކޮމިޝަންގެ ވެރިއަކީ ނަވީ ޕިއްލޭއެވެ. އިސްރާއީލުން ފަލަސްތީނުގެ މުޖާހިދުންނާ އަދި ފަލަސްތީނުގެ އާންމު ރައްޔިތުންނާ ދެކޮޅަށް ހިންގާ އިންސާނީ ހައްގުތަކާ ޚިލާފު ޖަރީމާތަކަށް 70 ވަރަކަށް އަހަރުވެފައި ވީނަމަވެސް އިސްރާއީލުގެ އަނިޔާވެރިކަމާދެކޮޅަށް ފިޔަވަޅު އެޅުމުގައި އދ. ވަނީ ނާކާމިޔާބުވެފައެވެ. އިސްރާއީލުގެ އަނިޔާވެރިކަމަށް 70 އަހަރުވީއިރު މިކަން ބަލައި ތަހްގީގް ކުރުމަށް އިންސާނީ ހައްގުތަކާބެހޭ އދ. ގެ ހައިކޮމިޝަނުން ކޮމިޝަނެއް އުފެއްދުމަށް ނިންމީ މޭ މަހުގެ ތެރޭގައެވެ.\nމިކޮމިޝަން އުފެއްދުމާ ދެކޮޅަށް އެމެރިކާއާއި ޔޫރަޕްގެ ގައުމުތައް މަސައްކަތްކުރި ނަމަވެސް މިމައްސަލާގައި އެމެރިކާއާއި ޔޫރަޕްގެ ފިއްތުންތަކަށް ގިނަ ގައުމުތައް ބޯލަނބާފައި ނުވާތީ އިސްރާއީލުގެ އަނިޔާވެރިކަމުގައި ދިފާއުގައި ނުކުތް ޔޫރަޕާއި އެމެރިކާވަނީ މިކަމުގައި ނާކާމިޔާބުވެފައެވެ.\nއިސްރާއީލުން ފަލަސްތީނު ރައްޔިތުންނާ ދެކޮޅަށް ހިންގާ އިންސާނީ ހައްގުތަކާ ޚިލާފު ޖަރީމާތަކަށް އެންމެ ބޮޑަށް އެހީތެރިވެ އިސްރާއީލުގެ އަނިޔާވެރިކަން ދެމެހެއްޓުމަށް އެންމެބޮޑަށް ވާގިވެރިވަނީ އެމެރިކާއާއި ޔޫރަޕްގެ ގައުމުތަކުންނެވެ. އިންސާނީ ހައްގުތަކުގެ ނަމުގައި ވަކާލާތުކޮށް ދުނިޔޭގެ ފެންވަރުގައި އެކަމަށް ޕްރޮޕަގެންޑާކުރާ އެމެރިކާއާއި ޔޫރަޕްގެ މައްސަލައަކީ އިސްރާއީލު އިންސާނީ ހައްގުތަކަށް އަރައިގަތުމުން އެއީ ކަމަކަށް ނުހަދާ މައްސަލައެވެ.\nމީގެއިތުރުން އެމެރިކާއާއި ޔޫރަޕުން ގެންދަނީ އިސްރާއީލުގެ އަނިޔާވެރިކަމާއި އިސްތިއުމާރު ދިފާއުކޮށް އިންސާނީ ހައްގުތަކަށް އަރައިގަންނަ ކަމުގެ ތުހުމަތު އެހެން ގައުމުތަކުގެ މައްޗަށް ކުރުމުގެ ދެފުށްދެގޮތް ސިޔާސަތެއް ގެންގުޅެމުންނެވެ. މީގެއިތުރުން އެެހެން ގައުމުތަކަށް ބާރާއި ނުފޫޒު ފޯރުވުމަށްޓަކައި އިންސާނީ ހައްގުތައް ސިޔާސީ ހަތިޔާރަކަށް ހަދާކަމުގެ ތުހުމަތުވެސް އެމެރިކާއާއި ޔޫރަޕްގެ މައްޗަށްވަނީ ކުރެވިފައެވެ.\nއިސްރާއީލުން ފަލަސްތީނުގެ ރައްޔިތުންނާ ދެކޮޅަށް ހިންގާ އިންސާނީ ހައްގުތަކާ ޚިލާފު ޖަރީމާތައް ބަލައި ތަހްގީގް ކުރުމަށް އދ. ން އެކުލަވާލި މިކޮމިޝަނުން ކުރާ މަސައްކަތްތަކަށް އެއްބާރުލުން ނުދޭނެކަމަށް އިސްރާއީލުން ބުނާއިރު އެމެރިކާއާއި ޔޫރަޕުން މިކޮމިޝަންގެ މަސައްކަތްތަކަށް ހުރަސްއަޅައި އިސްރާއީލުގެ ދިފާއުގައި ތެދުވާނެކަމަށްވަނީ ބެލެވިފައެވެ.\nއިސްރާއީލުން އދ. ގެ ގަރާރު ވީދައި ކުނޑިކުނޑި ކޮށްލައިފި


Lukaku vidhaali match gai Chelsea in Villa balikoffi - One Online\nލުކާކޫ ވިދާލި މެޗުގައި ޗެލްސީން ވިލާ ބަލިކޮށްފި\nއިނގިރޭސި ޕްރިމިއާ ލީގުގައި ރޭ ޗެލްސީން ކުޅުނު މެޗުގައި އެސްޓޮން ވިލާގެ މައްޗަށް ކުރި ހޯދައިފިއެވެ.\nރަށުން ބޭރުގައި ރޭ ކުޅުނު މެޗު ޗެލްސީން ކާމިޔާބުކުރީ ފަހަތުން އަރައި، 3-1 ގެ ނަތީޖާއަކުންނެވެ. "ބޮކްސިން ޑޭ"ގެ ފަހު މެޗެއްގެ ގޮތުގައި ރޭ ޗެލްސީން ކުޅުނު މެޗުން މޮޅުވެ، އެޓީމުން ވަނީ ލީގު ތާވަލުގެ ދެވަނައިގައި އޮތް ލިވަޕޫލާ ޕޮއިންޓުގެ ގޮތުން ހަމަކޮށްފައެވެ. ޗެލްސީން 19 މެޗުން ހޯދި 41 ޕޮއިންޓާއެކު ލިވަޕޫލާ ހަމަކުރި އިރު، ލިވަޕޫލަށް 41 ޕޮއިންޓް ލިބިފައި ވަނީ 18 މެޗުންނެވެ. މި ހަފުތާގައި ލިވަޕޫލުން ލީޑްސްއާ ދެކޮޅަށް ކުޅެން އޮތް މެޗު، ކޮވިޑް 19ގެ ސަބަބުން ވަނީ ފަސްކޮށްފައެވެ.\nއެސްޓޮން ވިލާއިން މެޗަށް ނުކުތީ އެސިސްޓެންޓް ކޯޗުގެ އިރުޝާދުގެ ދަށުންނެވެ. ވިލާގެ ކޯޗު ސްޓީވަން ޖެރާޑް ކޮވިޑަށް ޕޮޒިޓިވް ވެ، މިވަގުތު ހުރީ އެކަހެރިވެގެންނެވެ. ޖެރާޑް އެނބުރި ބެންޗަށް އަންނާނީ މި ހަފުތާ ތެރޭގައި އޮންނަ މެޗަށް ފަހުގައެވެ.\nރޭ ކުޅުނު މެޗުގެ 28 ވަނަ މިނެޓުގައި ވިލާއިން ލީޑު ނެގީ ރީސް ޖޭމްސް އަތުން ބައިކޮޅަށް ވަން ގޯލަކާ އެކުގައެވެ. އަރިމަތިން މެޓް ޓާގެޓް ނެގި ހުރަސް ޗެލްސީ ގޯލަށް ވަނީ ރީސް ޖޭމްސްގެ ފައިގައި ޖެހި މިސްރާބު ބަދަލު ވެގެންނެވެ. އެ ގޯލަށް ހަ މިނެޓުވެސް ނުވަނީސް ޗެލްސީއަށް ވަނީ ޕެނަލްޓީއެއް ލިބިފައެވެ. ވިލާގެ އޭރިއާ ތެރެއިން ކޭޝް، ކަލުމް ހަޑްސަން އޮޑޯއީއަށް ކުރި ފައުލަކާ ގުޅިގެން ލިބުނު ޕެނަލްޓީ ކާމިޔާބު ކޮށްދިނީ ޖޯޖީނިއޯ އެވެ.\nދެވަނަ ހާފަށް ޗެލްސީން ވަނީ ބެލްޖިއަމްގެ ފޯވަޑް ލުކާކޫ ކުޅެން ނެރެފައެވެ. ރޭގެ މެޗަށް ލުކާކޫ ނުކުތީ ކޮވޑް 19ގެ ސަބަބުން މެޗުތަކެއް ގެއްލިފައި ހުންނަން ޖެހުމަށް ފަހުއެވެ. އަދި އޭގެ ކުރިން އަނިޔާގެ ސަބަބުންވެސް ލުކާކޫއަށް މެޗުތަކެއް ގެއްލިފައިވެއެވެ. ދެވަނަ ހާފުގައި ޗެލްސީއަށް ލީޑު ނަގައިިދިން ގޯލު ޖަހައި، ތިންވަނަ ގޯލަށް ފުރުސަތު ފަހި ކުރުމުގައި ލުކާކޫގެ ދައުރު ފެނުނީ ބޮޑުކޮށެވެ.\nތިންވަނަ ގޯލަކީ ލުކާކޫއަށް އޭރިއާ ތެރެއިން ވިލާގެ ޑިފެންޑަރު ކުރި ފައުލަކަށް ލިބުނު ޕެނަލްޓީގައި ޖޯޖީނިއޯ ޖެހި ގޯލެކެވެ. ޗެލްސީއަށް މިހާތަނަށް 12 ޕެނަލްޓީއެއް ލީގުގައި ލިބިފައިވާ އިރު، އޭގެ ތެރެއިން 10 ޕެނަލްޓީއެއް ކާމިޔާބުކޮށްދިނީ ޖޯޖީނިއޯއެވެ.


UN gai Raajjeyn bunaane bahakah nufoozeh nufoaru veyne: Naseer | Mihaaru\nއދ.ގައި ރާއްޖޭން ބުނާނެ ބަހަކަށް ނުފޫޒެއް ނުފޯރުވޭނެ: ނަސީރު\n18 ސެޕްޓެމްބަރ 2017 - 15:18 17 comments\nދުނިޔޭގެ ބައެއް ގައުމުތަކުގައި ހިންގަމުންދާ ގަތުލު އާންމުތަކާއި އެފަދަ ލާއިންސާނީ އަމަލްތައް ހުއްޓުވުމުގެ ބަހުސް އދ. ގެ ޖެނެރަލް އެސެމްބުލީގެ އެޖެންޑާއަށް ލުމާ މެދު ނެގި ވޯޓުގައި ރާއްޖޭން ބައިވެރިނުވީ، ހާރިޖީ ސިޔާސަތު ވިކިފައިވާތީ ކަމަށް ބުނެ ސަރުކާރަށް ފާޑުކިޔުންތައް އަމާޒުވެފައި ވަނިކޮށް، ނަސީރު ޕީއެސްއެމަށް ދެއްވި އިންޓަވިއުއެއްގައި ވިދާޅުވީ އދ.ގެ މަޖިލީހުގައި ބުނަން ޖެހޭ އެއްޗެއް ބުނާށާއި ކުރަން ޖެހޭ އެއްވެސް ކަމެއް ކުރަން ރާއްޖޭން ފަސްނުޖެހޭނެ ކަމަށެވެ.\nއޭނާ ވިދާޅުވި ގޮތުގައި ރާއްޖޭގެ ހާރިޖީ ސިޔާސަތުގެ އުސޫލުތައް ދުނިޔޭގެ ގައުމުތަކަށް ވަރަށް ސާފުވެފައި ހާމަކަން ބޮޑެވެ. އެހެންކަމުން އދ.ގައި ރާއްޖެ އިން ދޭ ވޯޓަކަށް އެހެން ގައުމަކަށް ނުފޫޒު ނުފޯރުވޭނެ ކަމަށް ވިދާޅުވި އެވެ.\nއެކަމަކު މިޔަންމާގައި ރޮހިންޖާ މުސްލިމުންނާ ދެކޮޅަށް އެ ގައުމުގެ ސިފައިން ހިންގަމުން އަންނަ ލާއިންސާނީ އަނިޔާތައް ބޮޑުވެފައިވާ ދަނޑިވަޅެއްގައި އެފަދަ ވޯޓެއްގައި ރާއްޖެ އިން ބައިވެރިނުވީ ރާއްޖޭގެ ޚާރިޖީ ސިޔާސަތު ބޭރު ގައުމުތަކަށް ވިއްކާލެވިފައިވާ ކަމަށް ބުނެ އެތައް ބަޔަކު ދަނީ ފާޑުކިޔަމުންނެވެ.\nVote gai baiveri nuvee khaarijee siyaasathu vikifai vaathy: Opposition\nނަސީރު ވިދާޅުވީ އދ.ގެ ޖެނެރަލް އެސެމްބްލީގައި ނެގީ ރޮހިންޖާ މުސްލިމުންނާ ގުޅޭ ވޯޓެއް ނޫން ކަމަށެވެ. އަދި ރޮހިންޖާ މުސްލިމުންގެ ހައްގުގައި ދިވެހި ސަރުކާރުން އަބަދުވެސް އަންނަނީ އދ. ގައި އަޑުއުފުލަމުން ކަމަށް ވެސް ވިދާޅުވި އެވެ.\nއޭނާ ވިދާޅުވި ގޮތުގައި ރޮހިންޖާ މުސްލިމުންނަށް ކުރާ އަނިޔާތައް ދުނިޔޭގެ ސަމާލުކަމަށް އައިތާ މިވީ ދެތިން މަސް ތެރޭގައި، އދ. ގައި ރާއްޖެއަށް ލިބުނު ކޮންމެ ފުރުސަތެއްގައި އެމީހުންގެ ހައްގުގައި އަޑުއުފުލާފައިވާނެ އެވެ. އަދި އޮކްޓޯބަރު 27 ގައި އދ. ގައި ރޮހިންޖާ މުސްލިމުންގެ ހައްގުތަކާ މެދު އޮންނަ ބަހުސްގައި ރާއްޖެ އިން ބައިވެރިވެ އަޑުއުފުލާނެ ކަމަށް ވެސް ވިދާޅުވި އެވެ.\nއޭނާ ވިދާޅުވީ ބައިނަލްއަގްވާމީ މަސްރަހުގައި ރާއްޖޭން ކުރަމުން އަންނަ މަސައްކަތްތަކަށް އެހެން ގައުމުތަކުގެ އިހްތިރާމް ލިބޭ ކަމަށެވެ.\n"އދ. މަޖިލީހުގައި ބުނަން ޖެހޭ އެއްޗެއް ބުނުމަށް އަދި ކުރަން ޖެހޭ އެއްވެސް ކަމެއް ކުރުމަށް ރާއްޖެއަކުން ފަހެއް ނުޖެހޭނެ އެވެ،" ޕީއެސްއެމް އަށް ނަސީރު ދެއްވި އިންޓަވިއުގެ މައްޗަށް ބިނާކޮށް ފޮރިން މިނިސްޓްރީން ނެރުނު ބަޔާނުގައި ބުނެފައިވެ އެވެ.\nއިތުރު ލިޔުންތައް އ.ދ. އިދިކޮޅު ފަރާތްތައް އަބްދުﷲ ޝާހިދު، ފޮރިން މިނިސްޓަރު ފޮރިން މިނިސްޓްރީ އދގެ ޖެނެރަލް އެސެމްބްލީ އަލީ ނަސީރު ރޮހިންޖާ\nރިޔާސީ އިންތިޚާބު ވެގެން ދިޔައީ ފަހުރުވެރި ދަތުރަކަށް


Messi ge goal aa eku Brazil athun Argentina molhuvejje - vNews.mv\nބްރެޒިލް އާއި އާޖެންޓީނާ ބައްދަލުކުރި މެޗުގެ ތެރެއިން ---\nމެސީގެ ގޯލާއެކު ބްރެޒިލް އަތުން އާޖެންޓީނާ މޮޅުވެއްޖެ\nއިސްމާޢީލް ޝާހު (ކުޑަ ޝާހު) Riyadh | 16 November 2019, 00:16\nއެކުވެރިކަމުގެ މެޗެއްގައި މިރޭ ލިއޮނެލް މެސީ ޖަހައިދިން ހަމައެކަނި ގޯލުން ބްރެޒިލް އަތުން އާޖެންޓީނާ މޮޅުވެއްޖެ އެވެ.\nދެކުނު އެމެރިކާގެ މައި ފުޓްބޯޅަ އިދާރާ ކޮންމެބޯލްގައި ކޮރަޕްޝަން އޮތް ކަމަށް ބުނެ އެ އިދާރާއާ ބެހޭގޮތުން ދެއްކި ވާހަކަތަކާ ގުޅިގެން މެސީއަށް ތިން މަހުގެ ސަސްޕެންޝަނެއް ދިންއިރު، މިއީ އެ ސަސްޕެންޝަނަށްފަހު މެސީ ކުޅުނު ފުރަތަމަ މެޗެވެ.\nމިރޭގެ މެޗުން އާޖެންޓީނާ މޮޅުވިއިރު، މި ފަހަރުގެ ކޮޕަ އެމެރިކާގެ ސެމީ ފައިނަލުން ބްރެޒިލް އަތުން ބަލިވި މެޗަށްފަހު އަދި މިހާތަނަށް މެޗަކުން އާޖެންޓީނާ ބަލިވެފައެއް ނުވެއެވެ. އަދި ކޮޕަ އެމެރިކާގެ ފައިނަލް މެޗަށްފަހު ބްރެޒިލުން އަދި މިހާތަނަށް މެޗަކުން މޮޅުވެފައެއްވެސް ނުވެއެވެ.\nސައުދީ އަރަބިއްޔާގައި މިރޭ ކުޅުނު މެޗުގައި އާޖެންޓީނާގެ ފަރާތުން ވަނީ މޮޅު ކުޅުމެއް ފެނިގެންގޮސްފައެވެ. އެކަމަކު މެޗު ފަށައިގެން އެންމެ ފުރަތަމަ ގޯލެއް ޖެހުމަށް ރަނގަޅު ފުރުސަތެއް ލިބުނީ ބްރެޒިލް އަށެވެ. މެޗުގެ 10 ވަނަ މިނެޓުގައި އެޓީމަށް ޕެނަލްޓީއެއް ލިބުނު ނަމަވެސް، ގެބްރިއެލް ޖިސޫސް ފޮނުވާލި ޕެނަލްޓީ ގޯލާ އަމާޒެއް ނުވިއެވެ.\nއޭގެ ތިން މިނެޓު ފަހުން މެސީ ވަނީ ޕެނަލްޓީއަކުން އާޖެންޓީނާއަށް ލީޑު ނަގާދީފައެވެ. އޭރިއާ ތެރެއިން މެސީއަށް ކުރި ފައުލަކާއި ގުޅިގެން އާޖެންޓީނާއަށް ޕެނަލްޓީއެއް ލިބުނުއިރު، މެސީ ފޮނުވާލި ޕެނަލްޓީ ބްރެޒިލްގެ ގޯލްކީޕަރު އެލިސަން ބެކާ މަތަކުރި ނަމަވެސް، ރިބައުންސް ބޯޅައިން މެސީ ވަނީ ގޯލު ޖަހާފައެވެ.\nއޭގެ ފަހުންވެސް އާޖެންޓީނާއަށް ވަނީ ލީޑު ފުޅާކުރުމަށް ރަނގަޅު ފުރުސަތުތަކެއް ލިބިފައެވެ. އެކަމަކު އާޖެންޓީނާގެ ގިނަ ހަމަލާތަކެއް ބްރެޒިލްގެ ގޯލްކީޕަރު އެލިސަން ވަނީ ދިފާއުކޮށްފައެވެ. މި މެޗުގައި ބްރެޒިލްގެ ފަރާތުން އާދައިގެ ކުޅުމެއް ފެނިގެންދިޔައިރު، އެޓީމަށް އާޖެންޓީނާގެ ގޯލާ އަމާޒުކޮށް މުޅި މެޗުގައިވެސް ފޮނުވާލެވުނީ އެންމެ ހަމަލާއެކެވެ.\nއެކުވެރިކަމުގެ މެޗެއްގައި ބްރެޒިލް އަތުން އާޖެންޓީނާ މިރޭ މޮޅުވިއިރު، ތިން ދުވަސް ފަހުން އުރުގުއޭއާ ދެކޮޅަށްވެސް އާޖެންޓީނާއިން އެކުވެރިކަމުގެ މެޗެއް ކުޅޭނެ އެވެ.


Dhe gereege kaiveni balan 10,000 meehun jamaa vejje\nދެ ގެރީގެ ކައިވެނި\nއިންޑިޔާގައި ކޮވިޑް-19 އިގެ ހާލަތު ވަރަށް ބޮޑަށް ގޯސް ވަމުންދާ މި ދަނޑިވަޅުގައި އެ ގައުމުގެ ބައެއް މީހުންނަށް ކަމުގެ ނާޒުކުކަން ވިސްނޭހެނެއް ހިޔެއް ނުވެ އެވެ. ބައެއް މީހުންގެ ޣާފިލުކަން ހުރި ވަރުން މި ބަލީގައި އަނެއްކާ ވެސް އެތައް ބަޔެއްގެ ފުރާނަ ހިނގައިދާނެ ކަމަކަށް އެމީހުންނަށް ނުވެސް ވިސްނޭ ކަހަލަ އެވެ.\nއިންޑިޔާގެ ގުޖްރާތު ސްޓޭޓުގެ ސޫރަތުގައި ބޭއްވި ދެ ގެރީގެ ކައިވެނީގެ މަންޒަރުތައް ބަލަން އެތަނަށް އެއްވި މީހުންގެ އަދަދުން ކޮވިޑް ޖެހި ބަލިވެދާނެތީ މި މީހުން އެއްގޮތަކަށް ވެސް ބިރު ނުގަންނަކަން ވަނީ ހާމަވެފަ އެވެ. އަދި މިފަދަ ދަނޑިވަޅެއްގައި މިކަހަލަ ކަމެއް އިންތިޒާރު ކުރި އޮގަނައިޒަރުންނަށް ވެސް މިކަމުގައި ހުރި ސީރިއަސްކަން ނުވިސްނޭ ކަމަށް ގަބޫލު ކުރެވެ އެވެ.\nމިދިޔަ ހުކުރު ދުވަހު ސޫރަތުގެ ރަށްބޭރުގައި ހުންނަ ފައްޅިއެއްގައި ބޭއްވި ދެ ގެރި ކައިވެނިކުރާތަން ބަލަން 10،000 އަށް ވުރެ ގިނަ މީހުން ޖަމާވި ކަމަށް ޓައިމްސް އޮފް އިންޑިއާގައިވާ ހަބަރެއްގައި ބުނެފައި ވެއެވެ.\nމިއީ ގެރިންގެ ނަސްލު އާލާކުރުމަށް ބޭއްވި ކަމެއް ކަމަށާއި މި ކައިވެނީގެ މަންޒަރުތައް ބަލަން 10،000 އަށް ވުރެ ގިނަ މީހުން ހާޒިރުވީ ކަމަށާއި މި އެންމެންނަށް ކާން ބޯން ދިނުމުގެ އިންތިޒާމުތައް ވެސް ވަރަށް ފުރިހަމައަށް ކުރިޔަށް ގެންދިޔަ ކަމަށް މިކަން އިންތިޒާރުކުރި ފަރާތުން ވަރަށް ފަހުރުވެރި ކަމާއެކު ބުނެފައި ވެއެވެ.\nމިކަން އެމީހުން ކޮށްފައިވަނީ މިފަދަ އެއްވުންތައް ބޭއްވުން ސަރުކާރުން މުޅިން މަނާކޮށްފައި އޮއްވަ އެވެ. ކޮވިޑް-19 ފެތުރެމުންދާ ހަލުވި ސްޕީޑު މައިތިރިކުރުމަށް ގުޖްރާތު ސަރުކާރުން ނެރެފައިވާ ގަވާއިދުގައި ބުނެފައިވާ ގޮތުން ހާމަތަނެއްގައި ބާއްވާ ކައިވެނި ފަދަ ހަފުލާތަކަށް ވެސް 500 އަށް ވުރެ ގިނަ މީހުން ބައިވެރިވުން މަނަލެވެ. އަދި އިންޑޯގައި ބާއްވާނަމަ އެތަނެއްގެ ބޮޑުމިނަށް ބަލައި ތަނުގެ ކެޕޭސިޓީގެ ދެ ބައިކުޅަ އެއްބަޔަށް ވުރެ ގިނައިން މީހުން ވައްދައިގެން ނުވާނެ އެވެ. އަދި ޖަނާޒާތަކުގައި ވެސް 100 އަށް ވުރެ ގިނަ މީހުން ބައިވެރިވުން ވަނީ މަނާ ކޮށްފަ އެވެ.\nދެ ގެރީގެ ކައިވެނި ބޭއްވި ދުވަހަކު އެކަނި ވެސް ސޫރަތު ސިޓީ އިން 2986 މީހުންނަށް އަލަށް ކޮވިޑް ޖެހިފައި ވެއެވެ.\nމިދިޔަ ހަފުތާގައި ވެސް އިންޑިޔާގައި ހަމަ މިފަދަ ކަމެއް ހިނގާފައި ވެއެވެ. އެ ފަހަރު ޗިރާގް ނަމަކަށް ކިޔާ ފިރިހެނަކު ވަނީ އޭނާ އޮޅުކޮށަގެން ގެންގުޅޭ ކުއްތާއެއްގެ އުފަން ދުވަސް ވަރަށް ކުލަގަދަކޮށް ފާޙަގަ ކޮށްފަ އެވެ.\nއާއިލާގެ މީހުންނާއި އެކުވެރިން އަދި އަވަށުގެ ގިނަ އަދަދެއްގެ ބަޔަކު ބައިވެރިކޮށްގެން ފާހަގަ ކުރި މި އުފަން ދުވަހުގެ ޕާޓީގައި ވަނީ ގިނަ އަދަދެއްގެ ބަޔަކު ބައިވެރިވެ ލަވަ ކިޔާ ނެށުމުގައި އެތައް ވަގުތެއް ހޭދަކޮށްފަ އެވެ. އަދި މި ޕާޓީ ބޭއްވުމަށް ހަތް ލައްކަ އަށް ވުރެ ގިނަ ރުޕީސް ޗިރާގް ހޭދަކޮށްފައި ވެއެވެ.\nފުލުހުންނަށް މި ޝަކުވާ ލިބިގެން އައިސް މިހާރު ވަނީ ޗިރާގް އާއި އޭނާއަށް އެހީތެރިވީ އިތުރު ދެ މީހަކު ހައްޔަރުކޮށްފަ އެވެ.\nކޮވިޑްޖެހި 45 ދުވަސް ވެންޓިލޭޓަރުގައި އޮތް ކުއްޖަކު ރަނގަޅުވެއްޖެ